**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Ιανουαρίου 2020, ημέρα Τρίτη και ώρα 13.45΄, συνεδρίασε στην Αίθουσα Γερουσίας, η Διαρκής Επιτροπή Μορφωτικών Υποθέσεων, υπό την Προεδρία του Προέδρου της, κ. Γεωργίου Στύλιου, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εθνική Αρχή Ανώτατης Εκπαίδευσης, Ειδικοί Λογαριασμοί Κονδυλίων Έρευνας Ανώτατων Εκπαιδευτικών Ιδρυμάτων, Ερευνητικών και Τεχνολογικών Φορέων και άλλες διατάξεις».

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, ο Υφυπουργός Παιδείας και Θρησκευμάτων, κ. Βασίλειος Διγαλάκης, ο Γενικός Γραμματέας Ανώτατης Εκπαίδευσης του Υπουργείου Παιδείας και Θρησκευμάτων, κ. Απόστολος Δημητρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σενετάκης Μάξιμος, Λιβανός Σπήλιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Καλαφάτης Σταύρος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βαγενά – Κηλαηδόνη Άννα, Αναγνωστοπούλου Αθανασία (Σία), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Κάτσης Μάριος, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ξεκινάει η πρώτη συνεδρίαση της Διαρκούς Επιτροπής Μορφωτικών Υποθέσεων, για το νέο χρόνο και εύχομαι σε όλους χρόνια πολλά και καλή χρονιά.

Πριν προχωρήσουμε στο νομοσχέδιο, έχει ζητήσει το λόγο ο κ. Φίλης.

**ΝΙΚΟΛΑΟΣ ΦΙΛΗΣ**: Ευχές σε όλους και από μένα. Ζήτησα το λόγο, για να ενημερώσω για ένα τραγικό γεγονός. Πληροφορηθήκαμε ότι δύο εκπαιδευτικοί βρήκαν τραγικό τέλος, σκοτώθηκαν σε αυτοκινητιστικό δυστύχημα, επιστρέφοντας από το Γενικό Λύκειο Λεχαινών, όπου εργάζονταν, στην Πάτρα, που είναι το σπίτι τους. Αυτό το φαινόμενο, δυστυχώς, αφορά πολλούς εκπαιδευτικούς, που πηγαινοέρχονται, κάθε μέρα, χιλιόμετρα μακριά από τον τόπο κατοικίας τους, για να καλύψουν κενά, για τα οποία, βέβαια, δεν ευθύνονται αυτοί, ευθύνεται η πολιτεία, εν συνόλω, στον τρόπο που αντιμετωπίζει τα προβλήματα διαχείρισης του εκπαιδευτικού προσωπικού. Πρόκειται για τους Δημήτρη Βασιλακόπουλο και Νικόλαο Ρόδη. Θα ήθελα να ζητήσω από εσάς, κύριε Πρόεδρε, να κρατήσουμε ενός λεπτού σιγή στη μνήμη αυτών των αδικοχαμένων εκπαιδευτικών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ (Εισηγητής της Πλειοψηφίας)**: Θέλω να εκφράσω και τα δικά μας συλλυπητήρια προς τους συγγενείς των ανθρώπων αυτών και τη συμπαράστασή μας στις οικογένειες τους. Κάθε φορά, όταν φεύγει κάποιος από την εκπαιδευτική κοινότητα έτσι αιφνίδια και μάλιστα, κατά την άσκηση του καθήκοντος, είναι συγκινητικό παράδειγμα προς μίμηση για όλους μας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συμφωνώ να κρατήσουμε ενός λεπτού σιγή, είναι ευαίσθητο το θέμα αυτό. Θα ήθελα να εκφράσω και εγώ τα συλλυπητήριά μου στις οικογένειες και των δύο. Ήταν τροχαίο δυστύχημα και αυτό θέλει μια γενικότερη σκέψη για πολλά θέματα, σε σχέση με τις συνθήκες εργασίας, αλλά και τις υποχρεώσεις, που έχουν όλοι όσοι αναλαμβάνουν να διατελέσουν ένα εκπαιδευτικό έργο και ο νοών νοείτο.

Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Εύχομαι καλή χρονιά σε όλους. Θέλω να εκφράσω και εγώ τα θερμά συλλυπητήρια του Υπουργείου Παιδείας και Θρησκευμάτων. Η πολιτική ηγεσία του Υπουργείου έχει ήδη επικοινωνήσει με τους οικείους των δύο εκπαιδευτικών, προκειμένου ακριβώς να εκφράσει τη συμπαράσταση της πολιτείας απέναντι σ' αυτό το τραγικό περιστατικό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Στο σημείο αυτό, διακόπτουμε την συνεδρίαση για να κρατήσουμε ενός λεπτού σιγή.

*Μετά τη διακοπή*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το θέμα της ημερήσιας διάταξης είναι η επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εθνική Αρχή Ανώτατης Εκπαίδευσης, Ειδικοί Λογαριασμοί Κονδυλίων Έρευνας Ανώτατων Εκπαιδευτικών Ιδρυμάτων, Ερευνητικών και Τεχνολογικών Φορέων και άλλες διατάξεις». Προτείνω να γίνουν δύο συνεδριάσεις της Επιτροπής. Αύριο το πρωί η ακρόαση φορέων και το μεσημέρι η κατ’ άρθρον συζήτηση, την Παρασκευή να έχουμε τη β΄ ανάγνωση και την ερχόμενη Πέμπτη ή Παρασκευή να συζητηθεί στην Ολομέλεια.

Αύριο Τετάρτη, 15 Ιανουαρίου, στις 11:30΄ η ακρόαση φορέων, στις 16:00΄ το απόγευμα η τρίτη συνεδρίαση επί των άρθρων και την Παρασκευή στις 10:00΄ το πρωί η β’ ανάγνωση.

Επειδή πάμε με κανονικές διαδικασίες τη συζήτηση του νομοσχεδίου πρέπει να μεσολαβεί τουλάχιστον μία μέρα από την κατ’ άρθρον συζήτηση μέχρι τη β΄ ανάγνωση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Προφανώς, εάν η Επιτροπή προτιμάει να γίνει Πέμπτη, εμείς, εκ μέρους του Υπουργείου, δεν έχουμε καμία αντίρρηση. Το κάναμε για να σεβαστούμε απολύτως τη διαδικασία του Κανονισμού της Βουλής. Από κει και πέρα ό,τι πει το Σώμα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να ενημερώσω τους Βουλευτές ότι την Παρασκευή υπάρχει νομοθετικό έργο στην Ολομέλεια, το νομοσχέδιο του Υπουργείου Οικονομικών και του Υπουργείου Εξωτερικών, άρα, να το λάβετε υπόψη. Σε σχέση με την Πέμπτη, να ελέγξουμε τη διαθεσιμότητα των αιθουσών, διαφορετικά δεν υπάρχει πρόβλημα.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** *(ομιλεί εκτός μικροφώνου)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λόγω Κανονισμού, αφού πάμε με την κανονική διαδικασία, πρέπει να μεσολαβήσει ένα 24ωρο από την κατ’ άρθρον συζήτηση μέχρι τη β’ ανάγνωση. Την Παρασκευή έχουμε την β΄ ανάγνωση.

**ΠΟΛΛΟΙ ΒΟΥΛΕΥΤΕΣ:** *(ομιλούν εκτός μικροφώνου)*

**ΕΥΡΙΠΙΔΗΣ ΣΤΥΛΙΑΝΙΔΗΣ (Εισηγητής της Πλειοψηφίας):** Στην Ολομέλεια, πότε μπαίνει; Την άλλη εβδομάδα, την Πέμπτη;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Την άλλη εβδομάδα, την Πέμπτη ή την Παρασκευή. Κύριε Κέλλα, δεν εξαρτάται από εμάς, γιατί υπάρχει άλλο νομοσχέδιο, το οποίο θα ξεκινήσει την Τετάρτη, στις 22 Ιανουαρίου. Η εκτίμηση είναι ότι μπορεί να ολοκληρωθεί, μέσα σε μία ημέρα, διότι δεν είναι μεγάλο το νομοσχέδιο. Εάν δεν ολοκληρωθεί, υπάρχει ενδεχόμενο να συνεχιστεί η συζήτηση και την Πέμπτη. Συνεπώς, δεν μπορεί να συζητηθεί και το δικό μας νομοσχέδιο την Πέμπτη, οπότε θα πάμε την Παρασκευή. Αυτός είναι ο λόγος.

**ΠΟΛΛΟΙ ΒΟΥΛΕΥΤΕΣ:** *(ομιλούν εκτός μικροφώνου)*

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Δεν μπορώ να καταλάβω, γιατί πρέπει να κάνουμε σπριντ. Αύριο, ας δούμε τους φορείς, υπάρχει λόγος να κάνουμε και τη συζήτηση επί των άρθρων; Υπάρχει τόσος χρόνος, την άλλη εβδομάδα, μέχρι την άλλη Πέμπτη, δηλαδή, μιλάμε τώρα για ένα δεκαήμερο και εμείς θα εξαντλήσουμε τις Επιτροπές μας σε αυτή την εβδομάδα; Ποιος ο λόγος; Εάν υπάρχει κάποιο τεχνικό πρόβλημα, να το συζητήσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, δεν υπάρχει κάποιο τεχνικό πρόβλημα, αλλά την επόμενη εβδομάδα προγραμματίζουμε και άλλη συνεδρίαση της Επιτροπής. Δεν ξέρω, αν έχετε κάποια διαφορετική γνώμη. Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Να διευκρινίσω το εξής: Εμείς δεν έχουμε καμιά απολύτως αντίρρηση αυτό να επεκταθεί, νομίζω υπάρχει, όμως - θα μας το επιβεβαιώσουν οι Υπηρεσίες - ένας περιορισμός του Κανονισμού της Βουλής και μεταξύ της τελευταίας συνεδρίασης της Επιτροπής και της Ολομέλειας, γιατί ακολουθούμε απολύτως τις κανονικές διαδικασίες.

Άρα, στο πλαίσιο αυτό είμαστε, αν όμως συνολικά το Σώμα επιθυμεί να το «σπάσουμε», δεν υπάρχει καμία αντίρρηση εκ μέρους του Υπουργείου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το σίγουρο είναι ότι αύριο το πρωί θα έχουμε τους φορείς. Να ελέγξουμε τις διατάξεις από τον Κανονισμό και θέλω να ακούσω τις προτάσεις από όλα τα Κόμματα, σε σχέση με τις συνεδριάσεις της Επιτροπής, γιατί σε σχέση με την Ολομέλεια, όπως σας είπα, δεν αλλάζει, θα είναι ή Πέμπτη ή Παρασκευή, την επόμενη εβδομάδα. Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, επειδή από ό,τι καταλαβαίνω, θα είμαστε εδώ και την άλλη Πέμπτη και την άλλη Παρασκευή, έτσι αντιλαμβάνομαι ότι είναι τα πράγματα, μήπως θα μπορούσε στην παρούσα εβδομάδα να πάμε τις Επιτροπές Τετάρτη πρωί και απόγευμα και την Πέμπτη; Να έχουμε μία δυνατότητα, οι εξ επαρχίας προερχόμενοι Βουλευτές να μπορέσουμε να πάμε και εκεί.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ενημέρωσα το εξής: Την Παρασκευή έχουμε στην Ολομέλεια νομοσχέδιο του Υπουργείου Οικονομικών και του Υπουργείου Εξωτερικών για το Brexit, άρα θα είμαστε εδώ την Παρασκευή. Θα το κανονίσουμε εμείς και σας ενημερώνουμε.

Προχωρούμε τη διαδικασία, να ζητήσω από τους Εισηγητές των Κομμάτων να προτείνουν τους φορείς. Το λόγο έχει ο κ. Στυλιανίδης από την Ν.Δ..

**ΕΥΡΙΠΙΔΗΣ ΣΤΥΛΙΑΝΙΔΗΣ (Εισηγητής της Πλειοψηφίας):** Κύριε Πρόεδρε, θα τους αναφέρω όλους, βεβαίως, μπορούμε να περιοριστούμε σε λιγότερους - και πρέπει ίσως να γίνει αυτό - αλλά για να είμαστε πλήρεις, εγώ θα ήθελα να πω, ότι οπωσδήποτε πρέπει να καλέσουμε την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση -την ΑΔΙΠ- το Προεδρείο της Συνόδου Πρυτάνεων, την Ένωση Ελλήνων Ερευνητών, που σχετίζεται και με τους ΕΛΚΕ, τον Πανελλήνιο Σύλλογο Εργαστηριακού Διδακτικού Προσωπικού, την Πανελλήνια Ομοσπονδία Συλλόγων Ειδικού και Εργαστηριακού Προσωπικού των ΑΕΙ, την Ομοσπονδία Λειτουργών Μέσης Εκπαίδευσης -την ΟΛΜΕ- την ΔΟΕ, το Σύλλογο Ιδιωτικών Σχολείων, την Ομοσπονδία Ιδιωτικών Εκπαιδευτικών Λειτουργών Ελλάδος - την ΟΙΕΛΕ - τον Εθνικό Οργανισμό Πιστοποίησης Προσόντων και Επαγγελματικού Προσανατολισμού, τον Σύνδεσμο Ελληνικών Κολεγίων, την Πανελλήνια Ένωση Καθηγητών Πληροφορικής, την Πανελλήνια Επιστημονική Ένωση Διευθυντών Σχολικών Μονάδων και τον Πανελλήνιο Σύλλογο Συμβούλων και Ωρομισθίων Καθηγητών – ΣΔΕΕ.

 Εμείς επιμένουμε στους δύο πρώτους, δηλαδή στην ΑΔΙΠ και στο Προεδρείο Συνόδου των Πρυτάνεων ΑΕΙ και είμαστε ανοιχτοί στο να συζητήσουμε και όποιον από τους υπόλοιπους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία, θα μας τους δώσετε και εγγράφως. Το λόγο έχει η Εισηγήτρια της Μειοψηφίας, η κυρία Μερόπη Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, ναι, προφανώς την ΑΔΙΠ και τη Σύνοδο των Πρυτάνεων, οπωσδήποτε την ΟΛΜΕ και τη ΔΟΕ, διότι υπάρχουν σημαντικά άρθρα. Επιπρόσθετα στα ειπωθέντα, τον εκπρόσωπο της Ένωσης Θεολόγων «Ο ΚΑΙΡΟΣ», διότι υπάρχουν και θέματα, που αφορούν τέτοιο περιεχόμενο, να ακούσουμε και τις απόψεις τους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία, ευχαριστώ την κυρία Τζούφη.

Το λόγο έχει η Ειδική Αγορήτρια του Κινήματος Αλλαγής, κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Κύριε Πρόεδρε, έχουμε καλυφθεί από τις προτάσεις των συναδέλφων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ. Ο κύριος Δελής έχει επίσης καλυφθεί.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Κύριε Πρόεδρε, συμφωνούμε με τις προτάσεις των συναδέλφων, απλά θεωρούμε ότι θα ήταν καλό να ακούσουμε και τους διοικητικούς υπαλλήλους των πανεπιστημίων, να μας πουν και αυτοί την άποψη τους, διότι πιστεύω ότι και αυτοί θα συνδράμουν στη βελτίωση της εκπαίδευσης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία.

Ο κ. Γρηγοριάδης έχει το λόγο.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Θα θέλαμε να καλέσουμε τη Διδασκαλική Ομοσπονδία Ελλάδας, την ΟΛΜΕ, όπως προαναφέρθηκε, την Ομοσπονδία Ιδιωτικών Εκπαιδευτικών Λειτουργών της Ελλάδας, την ΟΙΕΛΕ, δηλαδή, την Πανελλήνια Ομοσπονδία Συλλόγων Διδακτικού και Ερευνητικού Προσωπικού, την ΠΟΣΔΕΠ, την Εθνική Φοιτητική Φωνή Ελλάδος, δηλαδή την ΕΦΦΕ, την Αρχή Διασφάλισης και Πιστοποίησης Ποιότητας στην Ανώτατη Εκπαίδευση, ΑΔΙΠ, το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης, ΔΟΑΤΑΠ, εκπροσώπους των Μαθητικών Κοινοτήτων, το Ανώτατο Συμβούλιο Επιλογής Προσωπικού και επίσης την Πανελλήνια Ένωση Εκπαιδευτικών Κοινωνικών Επιστημών, ΠΕΕΚΕ. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ, κύριε Γρηγοριάδη. Αν μπορείτε να μας τους δώσετε, εγγράφως, για να κάνουμε μια αντιπαράθεση, σε σχέση με τους υπόλοιπους και να καταλήξουμε σε ένα σύνολο φορέων, τους οποίους θα σας τους αναγνώσω, για να συμφωνήσουμε όλοι μαζί.

Προχωρούμε στη διαδικασία της συζήτησης. Προτείνω να δώσουμε στους Εισηγητές 15 λεπτά και στους Βουλευτές 5 λεπτά με ανοχή.

Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, καλή χρονιά, με υγεία, πάνω από όλα, ευτυχία και δημιουργικότητα.

Με το παρόν νομοσχέδιο, βάζουμε τα θεμέλια για την αναδιάρθρωση και αναπλαισίωση της λειτουργείας της Ανώτατης Εκπαίδευσης, με ιδρύματα αυτόνομα, αυτοδιοίκητα, εξωστρεφή, σε κοινό βηματισμό με την αγορά εργασίας, ικανά να παρακολουθούν τις εξελίξεις, που επιτάσσει η 4η Βιομηχανική Επανάσταση και ο ψηφιακός μετασχηματισμός.

Το πρώτο και αναγκαίο βήμα, κατά την άποψή μας, στην κατεύθυνση αυτή, είναι η ουσιαστική ενίσχυση της ανεξάρτητης Αρχής, που διασφαλίζει την ποιότητα της τριτοβάθμιας εκπαίδευσης, η ίδρυση της Εθνικής Αρχής Ανώτατης Εκπαίδευσης και σε αυτό προχωρούμε, με το παρόν νομοσχέδιο, η οποία νέα Αρχή αντικαθιστά την περιορισμένη και προϋπάρχουσα ΑΔΙΠ.

Υπάρχουν τρείς άξονες βασικοί σε αυτό το νομοσχέδιο. Ο πρώτος είναι η Εθνική Αρχή Ανώτατης Εκπαίδευσης, ο δεύτερος αφορά στην απελευθέρωση των λογαριασμών ΕΛΚΕ, των Ειδικών Λογαριασμών Κονδυλίων Έρευνας, που είναι το κεντρικό εργαλείο χρηματοδότησης της Έρευνας, που διενεργείται στα πανεπιστήμια και τους ερευνητικούς και τεχνολογικούς φορείς και ένας τρίτος άξονας, λοιπές ρυθμίσεις, οι οποίες περιλαμβάνονται στο παρόν σχέδιο νόμου, οι οποίες στοχεύουν στην επίλυση λειτουργικών προβλημάτων, στην αποκατάσταση, έτι περαιτέρω εμβάθυνση των σχολικών μονάδων, στην άρση γραφειοκρατικών αγκυλώσεων, στη διευκόλυνση διαδικασιών.

Πριν μπω επί της ουσίας, επιτρέψτε μου δύο λόγια, επί της διαδικασίας. Πραγματοποιήθηκε εκτενέστατη συζήτηση, με εμπλεκόμενους φορείς, εκτενέστατη διαβούλευση. Το νομοσχέδιο είναι σε δημόσια διαβούλευση, από τις 4 Δεκεμβρίου. Ομολογώ ότι υπήρξαν πολύ λίγα σχόλια στη δημόσια διαβούλευση, περίπου 100 σε όλα τα άρθρα και βεβαίως, τα σχόλια αυτά ελήφθησαν υπόψη, κατά την περαιτέρω επεξεργασία του νομοσχεδίου.

 Έρχομαι, λοιπόν, τώρα, στο corpus του νομοσχεδίου.

 Πρώτος βασικός άξονας είναι η ίδρυση της Εθνικής Αρχής Ανώτατης Εκπαίδευσης. Μιας σύγχρονης, αποτελεσματικής και λειτουργικής ανεξάρτητης Αρχής, για τη διαμόρφωση εθνικής στρατηγικής για την τριτοβάθμια εκπαίδευση, την αξιολόγηση, την πιστοποίηση, τη διασφάλιση της ποιότητας των προγραμμάτων σπουδών και ιδρυμάτων. Είναι στρατηγικός μας στόχος η νέα Αρχή να καταστεί κεντρικός πυλώνας λειτουργίας της ανώτατης εκπαίδευσης και να συμβάλει καθοριστικά στην ενίσχυση και αναβάθμιση της.

 Κυρίες και κύριοι συνάδελφοι, δυστυχώς, τα τελευταία χρόνια, ο ακαδημαϊκός χάρτης της χώρας αποτέλεσε αντικείμενο άναρχης, αυθαίρετης, άκριτης αναδιάταξης. Συμβιβασμοί, εξυπηρέτηση συμφερόντων και πολιτικών σκοπιμοτήτων, κοντόφθαλμος στρατηγικός σχεδιασμός, έλλειψη μελετών σκοπιμότητας και βιωσιμότητας. Αρκεί να σας θυμίσω τα πανεπιστημιακά τμήματα, που ιδρύονταν, μέσω βουλευτικών τροπολογιών, τα τελευταία λεπτά, προ της ψήφισης και με αιτιολόγηση μόλις δυόμισι γραμμών, για την αναγκαιότητα ίδρυσης αυτών των πανεπιστημιακών τμημάτων. Όλα αυτά, ενώ ταυτόχρονα οι δυνατότητες ανάπτυξης και αναβάθμισης της τριτοβάθμιας εκπαίδευσης είναι εξαιρετικά σημαντικές και ενώ έχουμε ένα πραγματικά εξαιρετικό ανθρώπινο δυναμικό, το οποίο μπορεί να δώσει άλλη ώθηση στην τριτοβάθμια εκπαίδευση. Θεωρούμε, λοιπόν, ότι η ίδρυση της νέας Αρχής συνιστά ένα απαραίτητο βήμα, για την αναμόρφωση του πλαισίου της τριτοβάθμιας εκπαίδευσης.

 Τι κάνουμε, λοιπόν, με το νομοσχέδιο αυτό. Ιδρύουμε τη νέα Εθνική Αρχή Ανώτατης Εκπαίδευσης. Διευρύνουμε τις υφιστάμενες αρμοδιότητες, που έχει για την πιστοποίηση. Την ενισχύουμε, με νέες αρμοδιότητες και προβλέπουμε και ενισχυμένες εγγυήσεις, κατά τη διαδικασία ορισμού των μελών της. Προβλέπονται δύο Συμβούλια: Το Ανώτατο Συμβούλιο και το Συμβούλιο Αξιολόγησης και Πιστοποίησης. Το Ανώτατο Συμβούλιο εισηγείται στον Υπουργό Παιδείας το πρόγραμμα εθνικής στρατηγικής για την ανώτατη εκπαίδευση, την ίδρυση, συγχώνευση, κατάτμηση, κατάργηση, μετονομασία Α.Ε.Ι. και σχολών και τμημάτων. Εδώ, λοιπόν, και τα 37 πανεπιστημιακά τμήματα, τα οποία η προηγούμενη κυβέρνηση ίδρυσε, χωρίς να τηρήσει τις διαδικασίες, που ο ίδιος ο νόμος, που είχε ψηφίσει, προέβλεπε, την προηγούμενη, δηλαδή, γνώμη της ανεξάρτητης Αρχής.

 Το Ανώτατο Συμβούλιο, επίσης, εισηγείται την κατανομή του ετήσιου προϋπολογισμού επιχορηγήσεων στα πανεπιστήμια. Την κατανομή του 20% της τακτικής χρηματοδότησης στα πανεπιστήμια, με βάση δείκτες ποιότητας και επιτευγμάτων του κάθε ιδρύματος. Εισηγείται τις προγραμματικές συμφωνίες Υπουργείου και πανεπιστημίων. Εισηγείται την ετήσια έκθεση ποιότητας.

 Από τη μια, λοιπόν, το Ανώτατο Συμβούλιο, από την άλλη, το Συμβούλιο Αξιολόγησης και πιστοποίησης, το οποίο αξιολογεί τα πανεπιστήμια, αποφασίζει, αν πληρούν ποιοτικές προϋποθέσεις, για να οργανώνουν προγράμματα σπουδών. Αξιολογεί ερευνητικές μονάδες εντός των πανεπιστημίων. Πιστοποιεί την ποιότητα των εσωτερικών συστημάτων διασφάλισης ποιότητας των πανεπιστημίων, προγραμμάτων σπουδών και εκ των προτέρων και εκ των υστέρων, αν αυτά έχουν ήδη ιδρυθεί. Και ex ante και ex post. Διενεργεί θεματικές αξιολογήσεις των πανεπιστημίων. Για παράδειγμα, αναφορικά με ζητήματα, όπως η πρόσβαση σε άτομα με αναπηρία, σε απάντηση, μάλιστα, κάποιων συγκεκριμένων δημοσιευμάτων, που λένε «ε, λίγο-πολύ τα ίδια κάνει». Ποιες είναι οι σημαντικές καινοτομίες που εισάγει; Θα σας πω ενδεικτικά μόνο.

Πιστοποιούνται τα προγράμματα σπουδών και πριν την έναρξη λειτουργίας τους. Εξετάζεται, αν τα πανεπιστήμια πληρούν ποιοτικές προϋποθέσεις, για να οργανώνουν προγράμματα σπουδών Α, Β και Γ κύκλου. Εντάσσονται αυτές οι θεματικές και συγκριτικές αξιολογήσεις των ιδρυμάτων στα κρίσιμα πεδία, ισότητα φύλων, πρόσβαση ατόμων με αναπηρία, ηλεκτρονική μάθηση, εξωστρέφεια.

Προβλέπεται, για πρώτη φορά, επίσης, αυτοτελής αξιολόγηση των ερευνητικών κέντρων εντός των Α.Ε.Ι.. Ίσως, όμως, η μεγαλύτερη τομή και μία που είμαστε πραγματικά υπερήφανοι ιδεολογικά, είναι ότι για πρώτη φορά προβλέπεται συγκεκριμένα - και θα εφαρμοστεί - ποσοστό της χρηματοδότησης να εξαρτάται από την αξιολόγηση.

 Αυτή είναι μια πάρα πολύ μεγάλη τομή, στην οποία ο εκπαιδευτικός χώρος βγαίνει μπροστά. Βγαίνει μπροστά και τι λέει; Μέχρι σήμερα και επί ΣΥΡΙΖΑ, πώς γινόταν η κατανομή των χρημάτων στα πανεπιστήμια; Όπως έκρινε ο κάθε Υπουργός. Όπως αποφάσιζε αυθαίρετα ο κάθε Υπουργός. Μπορούσε να αποφασίσει πολύ μεγάλο μέρος του κονδυλίου, του συνολικού, να πάει σε ένα μόνο πανεπιστήμιο. Εμείς, λοιπόν, λέμε ότι δεν συμφωνούμε με αυτό. Θεωρούμε ότι πρέπει να υπάρχουν κριτήρια. Τι εισηγούμαστε, λοιπόν; Εισηγούμαστε η τακτική χρηματοδότηση των πανεπιστημίων, κατά 80%, να κατανέμεται στη βάση αντικειμενικών κριτηρίων. Τι σημαίνουν τα αντικειμενικά κριτήρια; Παράδειγμα, αριθμός φοιτητών, γεωγραφική διασπορά ιδρύματος. Το ίδιο είναι ένα πανεπιστήμιο, που είναι συγκεντρωμένο, σε μια μικρή περιοχή και το ίδιο είναι ένα άλλο, το οποίο είναι σε τρία, τέσσερα νησιά; Λέω ένα παράδειγμα.

 Άρα, αντικειμενικά κριτήρια όσον αφορά το 80% της τακτικής χρηματοδότησης και ένα 20%, για πρώτη φορά, συγκεκριμένο ποσοστό να προβλέπεται, να συνδέεται με κριτήρια ποιότητας, τα οποία, προσέξτε, τα ίδια τα πανεπιστήμια μπορούν να επιλέξουν τους βασικούς πυλώνες, πάνω στους οποίους θα αξιολογηθούν. Παράδειγμα, πυλώνας ερευνητικής δραστηριότητας. Πόσο, δηλαδή, έχει αναπτύξει την ερευνητική δραστηριότητα ένα πανεπιστήμιο. Πόσες ετεροαναφορές έχουν οι καθηγητές του. Πόσα ερευνητικά κονδύλια έχει απορροφήσει. Άλλος ενδεχόμενος πυλώνας είναι η εξωστρέφεια. Πόσους φοιτητές δικούς μας στέλνουν στο εξωτερικό. Πόσους ξένους φοιτητές προσελκύουν στο πανεπιστήμιο. Συνεργασίες, που συνάπτουν ξένα ιδρύματα. Πυλώνας και αυτός, άλλος, τον οποίο μπορεί να επιλέξει το πανεπιστήμιο.

Άρα, τι λέμε; Λέμε, για πρώτη φορά, κριτήρια ποιότητας και λέμε το κάθε πανεπιστήμιο χαράσσει τη δική του στρατηγική, επιλέγει τους δικούς του τομείς, τους οποίους θέλει να εστιάσει και αξιολογείται εν συνεχεία βάσει αυτών. Τα λέγαμε, κυρίες και κύριοι, προεκλογικά, τα πράττουμε μετεκλογικά. Πολιτικές, βάσει τεκμηρίωσης. Όχι, στην τύχη, όχι περιπτωσιολογικά, όχι όπως κρίνει ο κάθε Υπουργός, στη βάση συγκεκριμένων σκοπιμοτήτων. Συνοψίζοντας, λοιπόν, εισηγούμαστε αλλαγή του πλαισίου. Αντί να μπορεί ο Υπουργός να αποφασίζει αυθαίρετα, άκριτα, πού θα πάνε τα χρήματα των Ελλήνων φορολογουμένων στα πανεπιστήμια, σε ποια πανεπιστήμια και πόσο, εισηγούμαστε κατά 80% αντικειμενικά κριτήρια και κατά 20% κριτήρια ποιότητας. Με αυτόν τον τρόπο, ενισχύουμε την αυτονομία των ιδρυμάτων, καθώς οι διοικήσεις καλούνται να διαμορφώσουν συγκεκριμένους στόχους. Εδώ θέλω να διευκρινίσω το εξής. Αυτό το 20%, για το οποίο προβλέπεται αξιολόγηση για τη χρηματοδότηση του 20% δεν θα αποδοθεί σε κάποια μόνο πανεπιστήμια. Όλα τα πανεπιστήμια μπορούν, εν δυνάμει, να φτάσουν το 100%. Θα έχουν, όμως, κίνητρα για βελτίωση και αυτό είναι ακριβώς το μήνυμα, που θέλουμε να περάσουμε, να υπάρχουν κίνητρα για βελτίωση, να δώσουμε ώθηση, σε όλα τα πανεπιστήμια της χώρας μας να βελτιωθούν έτι περαιτέρω.

Πρώτος άξονας, λοιπόν, η Εθνική Αρχή Ανώτατης Εκπαίδευσης. Δεύτερος άξονας οι ΕΛΚΕ. Το κεντρικό εργαλείο χρηματοδότησης της Έρευνας. Προβλέπουμε πολύ μεγαλύτερη ευελιξία. Έχουμε άρει γραφειοκρατικές αγκυλώσεις του υφιστάμενου πλαισίου, το οποίο χαρακτηρίζεται από βαριά γραφειοκρατική δομή με διαδικασίες, που συνιστούν τροχοπέδη για τη διεξαγωγή της Έρευνας. Τα ξέρετε, πολύ καλά, τα παραδείγματα. Αρκεί να θυμίσω το παράδειγμα ενός πανεπιστημίου, που θέλει να προσκαλέσει έναν ομιλητή από το εξωτερικό. Είναι τέτοιες οι διαδικασίες, για να πληρώσει μόνο το εισιτήριο του το αεροπορικό, για να έρθει, που, εν τέλει, καταλήγει στο να μην τον καλεί, γιατί είναι τόσο γραφειοκρατικές οι διαδικασίες. Αφήστε τα εισιτήρια. Για πέντε στυλό, για πέντε μικροδαπάνες, είναι τεράστιο το γραφειοκρατικό πλαίσιο. Εμείς, λοιπόν, ερχόμαστε εδώ και δίνουμε μια ξεκάθαρη απάντηση. Εδώ οφείλονται συγχαρητήρια στον Υφυπουργό, τον κ. Διγαλάκη, ο οποίος εργάστηκε με εξαιρετικά συστηματική προσπάθεια, σε συνεργασία με το Υπουργείο Ανάπτυξης και με το Υπουργείο Οικονομικών.

Οφείλω να σας πω ότι οι ρυθμίσεις αυτές για την απελευθέρωση των ΕΛΚΕ αφορούν τόσο στο Υπουργείο Παιδείας και την ερευνητική δραστηριότητα εντός των πανεπιστημίων, όσο και το Υπουργείο Ανάπτυξης και τα ερευνητικά κέντρα. Είναι μια κοινή ρύθμιση, που αφορά όλη την Έρευνα στη χώρα μας.

Με τις προτεινόμενες, λοιπόν, μεταρρυθμίσεις, απαλλάσσουμε τα ιδρύματα από ένα περιττό διαδικαστικό βάρος, ενισχύοντας ταυτόχρονα τις εγγυήσεις διαφάνειας και λογοδοσίας.

Ο Υφυπουργός θα αναφερθεί αναλυτικά σε όλο αυτό το νέο πλαίσιο, το οποίο απελευθερώνεται, πλήρως. Εγώ θέλω να σας διηγηθώ μόνο ένα περιστατικό. Πριν από δύο χρόνια, περιόδευα στην Κεντρική Ελλάδα και συναντήθηκα με έναν Πρύτανη, ο οποίος μου λέει: «Αν εκλεγεί η Νέα Δημοκρατία, τι θα κάνετε;» Λέω, «Ποιο είναι το μεγαλύτερο σας πρόβλημα;» «Ένα είναι το πρόβλημά μας, οι ΕΛΚΕ. Να βγάλετε τις μπάλες από τα πόδια μας». Αυτό ακριβώς, λοιπόν, κάνουμε. Βγάζουμε, όπως υποσχεθήκαμε, τις μπάλες από τα πόδια των Ακαδημαϊκών, προκειμένου να μπορέσουν, ανενόχλητοι, να κάνουν τη δουλειά τους, να διεξάγουν την Έρευνα, όπως εκείνοι κρίνουν.

Κυρίες και κύριοι, πέρα από τις ρυθμίσεις για τα Πανεπιστήμια, δουλεύουμε με την ίδια ζέση και για ένα πιο ελεύθερο σύγχρονο σχολείο, με πιο ευέλικτες διαδικασίες, μακριά από γραφειοκρατικές αγκυλώσεις και κυρίως, απελευθερώνοντας το σχολείο από τον ασφυκτικό εναγκαλισμό του Υπουργείου Παιδείας.

Και θέλω να σας πω ένα παράδειγμα μιας διάταξης, που είναι μέσα στο νομοσχέδιο και που ακριβώς υπηρετεί αυτό το στόχο. Οι σχολικές εκδρομές πλέον δεν χρειάζονται εγκρίσεις των Περιφερειακών Διευθύνσεων. Πλέον, αυτόνομα, η σχολική μονάδα, στην Πρωτοβάθμια Εκπαίδευση, θα μπορεί, αυτόνομα, ο Σύλλογος Διδασκόντων να αποφασίσει για τη διενέργεια σχολικής εκδρομής. Ό,τι λέγαμε προεκλογικά, το πράττουμε τώρα. Δίνουμε μεγαλύτερη ελευθερία και μεγαλύτερη αυτονομία στο σχολείο, για να μπορέσει να λειτουργήσει ακόμη καλύτερα.

Το σύγχρονο σχολείο, όμως, δεν παρέχει μόνο γνώσεις, παρέχει και δεξιότητες. Προκειμένου να διαμορφώνει πολίτες έτοιμους να αντιμετωπίσουν την πραγματική ζωή, στο σύγχρονο ανταγωνιστικό περιβάλλον και έτσι, για πρώτη φορά, στη χώρα μας, θεσπίζεται το Κρατικό Πιστοποιητικό Πληροφορικής, το οποίο αποκτάται κατόπιν εξετάσεων.

Και για να αναφερθώ σε άλλη μια ενδεικτική διάταξη, παρότι θα γίνει συζήτηση επί των άρθρων, κυρίες και κύριοι, μεριμνούμε για την προστασία της πολύτεκνης οικογένειας, με σεβασμό στη συνταγματική επιταγή για παροχή ειδικής φροντίδας από το κράτος της πολύτεκνης οικογένειας. Προτείνουμε οι πολύτεκνοι εκπαιδευτικοί να εντάσσονται στις ειδικές κατηγορίες μετάθεσης και να μετατίθενται, κατά προτεραιότητα και από περιοχή σε περιοχή, αλλά και εντός της ίδιας περιοχής.

Κυρίες και κύριοι, για να αφήσω περισσότερο χρόνο στο διάλογο, θα σταματήσω εδώ. Η αναφορά μου στις διατάξεις ήταν μόνον ενδεικτική, καθώς θα έχουμε την ευκαιρία, στη συνέχεια της κοινοβουλευτικής επεξεργασίας, να τα συζητήσουμε όλα αναλυτικά.

Και προσβλέπουμε σε μια γόνιμη κοινοβουλευτική συζήτηση, με στοιχειοθετημένες απόψεις, που θα οδηγήσουν και σε τροποποιήσεις, έχοντας όλοι, θεωρώ, σε αυτή την αίθουσα, ένα στόχο, που δεν είναι άλλος από το να οικοδομήσουμε ένα καλύτερο εκπαιδευτικό σύστημα και εν τέλει ένα καλύτερο μέλλον για τους νέους μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ την κυρία Υπουργό.

Το λόγο έχει ο Υφυπουργός Παιδείας και Θρησκευμάτων, ο κ. Βασίλειος Διγαλάκης.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Σας ευχαριστώ.

Κυρίες και κύριοι συνάδελφοι, από όταν αναλάβαμε την πολιτική ηγεσία του Υπουργείου Παιδείας, ένα σημαντικό ποσοστό του χρόνου μας τον ξοδεύουμε, για να αντιμετωπίσουμε τις συγχωνεύσεις και την αναδιάταξη του ακαδημαϊκού χάρτη, που έγινε από την προηγούμενη πολιτική ηγεσία. Να αναφέρουμε μερικά παραδείγματα.

Το Τμήμα Τεχνικών και Εικόνας, στο Ληξούρι, του οποίου οι απόφοιτοι έβρισκαν δουλειά, σε πολύ ψηλό ποσοστό - πάνω από 95% - καταργήθηκε και μετατράπηκε σε Τμήμα Εθνομουσικολογίας, που δεν υπάρχει πουθενά στον κόσμο.

Η Νοσηλευτική Διδυμοτείχου - παράδειγμα πρωτοφανές - παράρτημα της Νοσηλευτικής Θεσσαλονίκης, με αποτέλεσμα να μην έχει εκπαιδευτικούς και να δημιουργούνται τεράστια προβλήματα στη λειτουργία της.

Διαχείριση Πολιτισμικού Περιβάλλοντος και Νέων Τεχνολογιών. Εδώ έχουμε το πρωτοφανές σε ένα Τμήμα, το οποίο, μέσα σε δεκαπέντε χρόνια, άλλαξε τρεις φορές Πανεπιστήμιο. Από το Πανεπιστήμιο Ιωαννίνων στο Πανεπιστήμιο Δυτικής Ελλάδας, στο Πανεπιστήμιο Πατρών, για να γίνει τώρα Ιστορίας και Αρχαιολογίας.

Τμήμα Διοίκησης Επιχειρήσεων Ηγουμενίτσας. Το Τμήμα αυτό καταργήθηκε και εντάχθηκε σε ένα Τμήμα Μετάφρασης και Διερμηνείας. Με τις μεταρρυθμίσεις και τις αλλαγές του κ. Γαβρόγλου, είχαμε 161 νέα Τμήματα με αυτά των οποίων αναστείλαμε τη λειτουργία και επρόκειτο να ξεκινήσουν από του χρόνου. Από αυτά τα 161 Τμήματα, εάν πάρουμε τον κλάδο των μηχανικών, θα δούμε ότι το 2017 υπήρχαν 46 Τμήματα, σε 9 πανεπιστήμια, ενώ το 2019, έχουμε 68, συν 3 σε αναστολή, 71 Τμήματα σε 13 πανεπιστήμια. Ο συνολικός αριθμός εισακτέων μηχανικών ήταν 6.174 το 2017 και το 2019 φτάνει τους 11.000, τη στιγμή, που έχουν φύγει από τη χώρα μας 500.000 άνθρωποι, πολλοί από αυτούς μηχανικοί.

Αυτός ήταν ο προγραμματισμός, με τον οποίο έγινε η αναδιάταξη του χάρτη επί των ημερών της προηγούμενης πολιτικής ηγεσίας. Αυτός είναι στρατηγικός σχεδιασμός, που θέλουμε για την ανώτατη εκπαίδευση μας;

Τα πανεπιστήμιά μας έχουν αξιόλογο προσωπικό, έχουν θύλακες αριστείας, όμως, στις διεθνείς κατατάξεις, δεν είναι εκεί που πρέπει να είναι. Το 2019, το ΕΜΠ ήταν στη θέση 446 του κόσμου και 194 στην Ευρώπη και στην κατάταξη αυτή, των QS Rankings, περιλαμβάνονται άλλα πέντε πανεπιστήμια, σε πιο χαμηλές θέσεις, μεταξύ των θέσεων 500 έως 1000.

Τα παιδιά μας, τα παιδιά όλων των τάξεων και ιδιαίτερα των φτωχών, πρέπει να έχουν τη δυνατότητα να σπουδάζουν σε πανεπιστήμια, τα οποία να συγκαταλέγονται στα καλύτερα της Ευρώπης, στα καλύτερα του κόσμου και αυτό μπορεί να γίνει με δύο άξονες. Ο πρώτος άξονας είναι ο στρατηγικός σχεδιασμός. Ο δεύτερος άξονας είναι η αναβάθμιση του αυτοδιοίκητου, η οποία θα ενισχύσει τη διαφοροποίηση των ιδρυμάτων και εκμεταλλευόμενα, με τη σειρά τους, τα ιδρύματα τους θύλακες αριστείας, που έχουν, θα ενισχύσουν τη βιωσιμότητά τους.

Επομένως, οι μεταρρυθμίσεις, που έρχονται στην ανώτατη εκπαίδευση, έχουν δύο βασικούς άξονες, ο πρώτος είναι ο στρατηγικός σχεδιασμός και η αναβάθμιση της ανεξάρτητης Αρχής, που είναι το νομοσχέδιο, το οποίο συζητάμε σήμερα και ο δεύτερος είναι ο εκσυγχρονισμός του θεσμικού πλαισίου και η ενίσχυση του αυτοδιοίκητου του πανεπιστημίου.

Το νομοσχέδιο για το στρατηγικό σχεδιασμό δίνει το στίγμα της πολιτικής μας. Αυτό είναι μακροχρόνιος σχεδιασμός, ακαδημαϊκά, αντικειμενικά και αξιοκρατικά κριτήρια και όχι μικροπολιτικές ή αποσπασματικές παρεμβάσεις, σεβασμός στις ανεξάρτητες Αρχές και προσήλωση στην αξιολόγηση.

Με το νομοσχέδιο αυτό, ο πρώτος άξονας, όπως είπε και η Υπουργός, είναι η θεσμοθέτηση της Εθνικής Αρχής Ανώτατης Εκπαίδευσης, της ΕΘΑΑΕ. Με αυτόν τον τρόπο, διασφαλίζουμε την ορθολογική λειτουργία της ανώτατης εκπαίδευσης, στη βάση ενός μακροχρόνιου σχεδιασμού, χωρίς πολιτικές παρεμβάσεις και χωρίς αλλαγές πολιτικής από τις εκάστοτε πολιτικές ηγεσίες του Υπουργείου Παιδείας. Γι' αυτόν το λόγο, ξεκινάμε από την αυξημένη ανεξαρτησία της Αρχής.

Τώρα, ο Πρόεδρος της Αρχής επιλέγεται, με απόφαση της αρμόδιας Επιτροπής της Βουλής, κατόπιν πρότασης του Υπουργικού Συμβουλίου, μετά από εισήγηση του Υπουργού Παιδείας. Αυτό σε αντιδιαστολή με το τι γινόταν πριν, που ήταν ορισμός από τον Υπουργό Παιδείας, έπειτα από απλή γνώμη της Επιτροπής.

Όσον αφορά στο στρατηγικό σχεδιασμό της Ανεξάρτητης Αρχής, η δομή περιλαμβάνει το Ανώτατο Συμβούλιο, ένα αρμόδιο όργανο για μείζονες αποφάσεις στρατηγικού σχεδιασμού στην ανώτατη εκπαίδευση.

Ο στρατηγικός σχεδιασμός και ο εισηγητικός ρόλος της ΕΘΑΑΕ, σε αυτόν περιλαμβάνει τρεις άξονες. Πρώτον, αναδιάρθρωση του ακαδημαϊκού χάρτη. Εξετάζεται, εάν τα πανεπιστήμια πληρούν ποιοτικές προϋποθέσεις, προκειμένου να οργανώνουν προγράμματα σπουδών 1ου, 2ου ή 3ου κύκλου. Εισηγείται για την ίδρυση, συγχώνευση, κατάτμηση, κατάργηση πανεπιστημίων, σχολών και τμημάτων.

Δεύτερον, πολυετείς προγραμματικές συμφωνίες του Υπουργείου και των πανεπιστημίων. Η Ανεξάρτητη Αρχή εισηγείται γι΄ αυτές τις πολυετείς προγραμματικές συμφωνίες, οι οποίες είναι σημαντικές, προκειμένου τα πανεπιστήμιά μας να μπορούν να κάνουν το δικό τους στρατηγικό σχεδιασμό και τις δικές τους αναπτυξιακές δράσεις.

Τρίτον, κατανομή του ετήσιου προϋπολογισμού επιχορήγησης των πανεπιστημίων. Πρώτη φορά, μπαίνουν αντικειμενικά κριτήρια και δείκτες αξιολόγησης, προκειμένου η χρηματοδότηση και η επιχορήγηση των πανεπιστημίων να γίνει βάσει αυτών.

Δηλαδή, 80% της χρηματοδότησης, βάσει αντικειμενικών κριτηρίων, όπως ο αριθμός φοιτητών, η γεωγραφική διασπορά του ιδρύματος, το είδος των προγραμμάτων σπουδών που δίνει το κάθε πανεπιστήμιο. Άλλο κόστος σπουδών έχουν θεωρητικά μαθήματα, άλλο κόστος σπουδών έχουν εργαστηριακά μαθήματα. Και βάσει όλων αυτών, η νέα Αρχή αυτό που θα κάνει είναι να θεσπίσει ακριβώς τα κριτήρια, που θα εισηγηθεί στο Υπουργείο να ακολουθήσει, προκειμένου να μοιράσει το 80% της χρηματοδότησης.

Δεύτερον, 20% βάση αξιολόγησης και το κάθε πανεπιστήμιο, όπως είπε ο Υπουργός, επιλέγει την δική του αξιολόγηση, τη δική του θεματική αξιολόγηση, τη δική του κατεύθυνση, το δικό του χαρακτήρα. Άλλο πανεπιστήμιο είναι ερευνητικό, άλλο πανεπιστήμιο είναι εκπαιδευτικό, άλλο πανεπιστήμιο είναι εξωστρεφές και θα προσφέρει προγράμματα ξενόγλωσσα και θα προσπαθήσει να προσελκύσει ξένους φοιτητές.

Δηλαδή, για τη χρηματοδότηση των πανεπιστημίων περνάμε σε μια νέα φάση, όπου οι αποφάσεις δεν θα είναι στην εκάστοτε ευκαιρία του κάθε Υπουργού, αλλά θα γίνεται με τη βάση αντικειμενικών κριτηρίων, τα οποία θα είναι γνωστά εκ των προτέρων σε όλους, τα οποία θα εκπονεί μια Ανεξάρτητη Αρχή, με βάση, όχι μικροπολιτικές ανάγκες, αλλά με βάση τις ανάγκες της παιδείας και της κοινωνίας.

Παράλληλα, το κομμάτι της ΕΘ.Α.Α.Ε. ενισχύει και το κομμάτι της αξιολόγησης την αρμοδιότητα, που είχε πριν η ΑΔΙΠ, στο θέμα της αξιολόγησης, με καινοτόμες και αυξημένες αρμοδιότητες όσον αφορά την αξιολόγηση. Αναφέρθηκε εκτενέστατα η Υπουργός σε αυτές, δεν θα τις επαναλάβω.

Για να περάσω στο θέμα των ΕΛ.ΚΕ.. Κυρίες και κύριοι συνάδελφοι, η Έρευνα αναζητά λύσεις σε υφιστάμενα προβλήματα της οικονομίας και της κοινωνίας, αλλά εξοπλίζει με νέα γνώση, το ανθρώπινο δυναμικό και το παραγωγικό σύστημα μας.

Εξ ορισμού, η Έρευνα ασχολείται με το άγνωστο. Δηλαδή, εξερευνά το «νέο» και με αυτόν τον τρόπο, δεν μπορεί κανείς να βάλει την Έρευνα σε καλούπια. Διεξάγεται σε ένα διεθνοποιημένο και πλήρως ανταγωνιστικό περιβάλλον, όπου το διοικητικό βάρος που συνοδεύει την διαχείριση των ερευνητικών προγραμμάτων επηρεάζει τόσο την διεκδίκηση όσο και την αποτελεσματική διαχείριση των έργων.

Η Έρευνα έχει έντονο το πειραματικό στοιχείο. Αναζητά λύσεις σε προβλήματα και έχει ανάγκη από ευελιξία και ταχύτητα στο πλαίσιο της. Δεν υπόκειται στην κανονικότητα και περιοδικότητα των δαπανών του δημόσιου τομέα. Δεν χρηματοδοτείται από τον τακτικό προϋπολογισμό του κράτους. Επομένως, η διαχείριση των πόρων δεν έχει δημοσιονομικές επιπτώσεις. Τα ερευνητικά προγράμματα διαφέρουν από τις λειτουργίες του δημοσίου. Το κάθε πρόγραμμα έχει έναν επιστημονικό υπεύθυνο, ο οποίος, για να μπορέσει να κερδίσει, μέσα σε ένα ανταγωνιστικό περιβάλλον, το ερευνητικό πρόγραμμα, εργάστηκε σκληρά, υπέβαλε την πρότασή τους στην Ε.Ε. ή όποιος άλλος είναι ο φορέας της χρηματοδότησης και στη συνέχεια, έχει ένα συγκεκριμένο χρονοδιάγραμμα με παραδοτέα και το δικό του μείγμα ποιότητας ανθρώπων και υλικών πόρων.

Τα προγράμματα έρχονται σε ακανόνιστα χρονικά διαστήματα και έχουν πάντα πίεση χρόνου για την υλοποίηση των φυσικών αντικειμένων.

Ποιο είναι το περιβάλλον, που έχουμε, σήμερα; Με τις τελευταίες αλλαγές, στο πλαίσιο λειτουργίας των ΕΛ.ΚΕ., το νόμο 4485 του ΄17 και την πλήρη ένταξη των ΕΛ.Κ.Ε. στο δημόσιο λογιστικό, δημιουργήθηκε ένα ασφυκτικό πλαίσιο, στη λειτουργία των ΕΛ.Κ.Ε. και τη διαχείριση των ερευνητικών προγραμμάτων. Εξαιτίας αυτού του ασφυκτικού πλαισίου, πάρα πολλοί συνάδελφοι, καθηγητές και ερευνητές στα πανεπιστήμια και τα ερευνητικά κέντρα, προκειμένου να έχουν την απαιτούμενη ευελιξία παίρνουν άδειες αποδοχών από τους φορείς τους, φεύγουν στο εξωτερικό ή αναζητούν άλλους τρόπους διαχείρισης των έργων. Αυτό έχει σαν αποτέλεσμα ότι τους πόρους αυτούς τους χάνει το πανεπιστήμιο, τους χάνουν τα ερευνητικά κέντρα, τους χάνει η χώρα και είναι δισεκατομμύρια ευρώ, σε βάθος πενταετίας. Όχι μόνο αυτό, στους ΕΛ.Κ.Ε., στα πανεπιστήμια, στα ερευνητικά κέντρα, απασχολούνται δεκάδες χιλιάδες νέοι ερευνητές.

Το πλαίσιο διαχείρισης των προγραμμάτων στους ΕΛ.Κ.Ε. ενισχύει το σημερινό brain drain. Αν θέλουμε να βάλουμε το λιθαράκι μας σε αυτό, ήταν σημαντικό να αλλάξουμε το πλαίσιο λειτουργίας και το οποίο θα σας το αποτυπώσω σε μερικούς αριθμούς.

 Συνέκρινα το διαχειριστικό κόστος σε έναν Ειδικό Λογαριασμό του Αριστοτελείου Πανεπιστημίου, με το διαχειριστικό κόστος, σε έναν δήμο 100.000 κατοίκων.

 Σημειώστε τα εξής:

- Αναλήψεις υποχρέωσης. Είναι οι πράξεις, που προηγούνται από την πραγματοποίηση οποιασδήποτε δαπάνης. Στον ΕΛΚΕ του Αριστοτελείου πλησιάζουν τις 40.000 κατ’ έτος. Σε ένα δήμο, στον δήμο των 100.000 κατοίκων, είναι 1.570.

- Τροποποιήσεις προϋπολογισμού. Στον ΕΛΚΕ του Αριστοτελείου πλησιάζουν τις 10.000, τη στιγμή που στο Δήμο είναι 20.

- Αριθμός ενταλμάτων. Στον ΕΛΚΕ του Αριστοτελείου είναι 51.000, στον Δήμο 4.000.

 Μέσα σ' αυτό το πλαίσιο, ήταν σίγουρο ότι θα έχουμε τα αποτελέσματα, στα οποία οδηγούμαστε, με βάση το διαχειριστικό πλαίσιο. Επομένως, σε συνεργασία με το Υπουργείο Οικονομικών και το Γενικό Λογιστήριο του Κράτους και επειδή σ' αυτό το θέμα έχω μακρόχρονη εμπειρία, θέλω να πω ότι ήταν η πρώτη φορά, που η ομάδα των Πανεπιστημίων, του Υπουργείου Παιδείας και των Ερευνητικών Κέντρων έφυγε με χαμόγελο από τη συνάντηση και το πλαίσιο, στο οποίο καταλήξαμε με τον αρμόδιο Υφυπουργό, τον κ. Σκυλακάκη.

Θα έχουμε την ευκαιρία, για να μην πάρω άλλο χρόνο, σήμερα, να μπούμε στα άρθρα αναλυτικά, αλλά θα μπω μόνο στη βασική φιλοσοφία των αλλαγών, που γίνεται στους ΕΛΚΕ.

Όπως είπα, η Έρευνα είναι απρόβλεπτη, δηλαδή, δεν μπορεί ο επιστημονικός υπεύθυνος να προβλέψει, με ακρίβεια, το πότε θα βγάλει τα αποτελέσματά του, για να πάει ένα ταξίδι και να τα ανακοινώσει σε ένα συνέδριο ή πότε θα χρειαστεί αντιδραστήρια, ανάλογα με την πρόοδο των πειραμάτων. Σήμερα, ήταν υποχρεωμένος να καταρτίζει αναλυτικό ετήσιο προϋπολογισμό, κατά κατηγορία δαπάνης και το σύνηθες ήταν ότι τελείωναν τα χρήματα στις κατηγορίες δαπάνης, έπρεπε, λοιπόν, ο επιστημονικός υπεύθυνος να προχωρήσει, να αιτηθεί στην Επιτροπή Ερευνών αναμόρφωση του προϋπολογισμού, η Επιτροπή Ερευνών να προχωρήσει να εντάξει τον προϋπολογισμό του ενός προγράμματος στο συνολικό προϋπολογισμό, να τον υποβάλει στο Υπουργείο Παιδείας και, στη συνέχεια, αφού εγκριθεί, να μπορέσει να προχωρήσει σε ανάληψη υποχρέωσης ο επιστημονικός υπεύθυνος, για να κάνει τη δαπάνη. Όλα αυτά σκότωναν την Έρευνα, μέχρι σήμερα. Αυτό σταματάει με αυτό το νομοσχέδιο. Οι επιστημονικοί υπεύθυνοι θα μπορούν να προχωρούν σε δαπάνες, εφόσον έχει προϋπολογισμό το ερευνητικό έργο και όχι εφόσον έχει χρήματα, σε μια συγκεκριμένη κατηγορία δαπάνης και, στη συνέχεια, τροποποιήσεις γίνονται απολογιστικά και αυτόματα, χωρίς να χρειάζεται οποιαδήποτε γραφειοκρατία, όσον αφορά το ερευνητικό προσωπικό. Παράλληλα, υπάρχουν και μια σειρά άλλες διευκολύνσεις, όπως προκαταβολές σε εμπορικές τράπεζες και όχι στην Τράπεζα της Ελλάδος, η δυνατότητα, στην οποία αναφέρθηκε ο Υπουργός να προσκαλούνται επισκέπτες από άλλες χώρες, με αποτελεσματικό τρόπο και όλα αυτά μέσα σε ένα πλαίσιο, το οποίο διαφυλάττει τη λογοδοσία και τη διαφάνεια, στην οποία δεν κάνουμε την παραμικρή έκπτωση. Ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Εισηγητής της Πλειοψηφίας, κ. Ευριπίδης Στυλιανίδης.

 **ΕΥΡΥΠΙΔΗΣ ΣΤΥΛΙΑΝΙΔΗΣ (Εισηγητής της Πλειοψηφίας)**: Κυρίες και κύριοι συνάδελφοι, ο στόχος της εκπαίδευσης είναι η παιδεία. Η παιδεία είναι κάτι υψηλότερο, κάτι ουσιαστικότερο, βαθύτερο και πληρέστερο από την απλή εκπαίδευση. Η παιδεία είναι αξιακός κώδικας, είναι εθνική και πολιτιστική ταυτότητα, είναι η πρόσληψη φρέσκιας γνώσης και σύγχρονης πληροφόρησης, κατοχή μοντέρνας τεχνογνωσίας, αυτοσυνειδητοποίηση και αυτογνωσία, ανάπτυξη δεξιοτήτων, σωστές επιλογές τρόπων και προσανατολισμών, ουσιαστική και τυπική προετοιμασία ένταξης στην ελληνική και τη διεθνή αγορά εργασίας, με αίσθημα αυτοπεποίθησης, με δυνατότητα άμιλλας, που θα βελτιώνει συνεχώς την ποιότητα, την ικανότητα και την αποτελεσματικότητα του νέου επιστήμονα.

Αυτό το σχέδιο νόμου έρχεται σε μια κρίσιμη στιγμή, για να απαντήσει σε μια σειρά εναγώνιων αναζητήσεων των νέων, που ψάχνουν το βηματισμό τους προς το μέλλον, των γονιών, που αγωνιούν για την επαγγελματική προοπτική των παιδιών τους, της εκπαιδευτικής και ακαδημαϊκής κοινότητας, που ανησυχεί από την προχειρότητα, την ελαφρότητα, τις στρεβλώσεις, τα λάθη και τις παραλείψεις του παρελθόντος.

Το νομοσχέδιο αυτό δεν επιδιώκει μόνο να καταργήσει, αλλά να διορθώσει και κυρίως, να συμπληρώσει το θεσμικό πλαίσιο, εναρμονίζοντάς το πλήρως με το ευρωπαϊκό περιβάλλον.

Τα κύρια χαρακτηριστικά του είναι, πρώτον, ότι δεν είναι καθηγητοκεντρικό αλλά φοιτητοκεντρικό. Δεύτερον, προτάσσει την παιδεία και όχι μόνο την εκπαίδευση, αναδεικνύοντας πρότυπα αριστείας. Τρίτον, προάγει την εξωστρέφεια και τη διεθνοποίηση των ελληνικών Α.Ε.Ι. και όχι το κλείσιμο την απομόνωση και την οστεοποίησή τους. Τέταρτον, συνδέει τη χρηματοδότηση με την αξιολόγηση της ποιότητας και της αποτελεσματικότητας. Πέμπτον, εγκαθιδρύει τη διαρκή αξιολόγηση, υπερβαίνοντας την ιδεοληψία και την καθήλωση της δικτατορίας των μετριοτήτων. Έκτον, υιοθετεί την κινητικότητα στην εκπαίδευση και στην Έρευνα, προκαλώντας σύγκρουση με τις δυνάμεις της αδράνειας. Έβδομον, συνδέει την εκπαίδευση όλων των βαθμίδων με την αγορά, αναδεικνύοντας την Εθνική Αρχή σε όχημα, όχι μόνο υφιστάμενων, αλλά και μελλοντικών προγραμμάτων σπουδών, που θα ανταποκρίνονται στα επαγγέλματα του μέλλοντος, στις ανάγκες των τοπικών κοινωνιών, που φιλοξενούν πανεπιστημιακά ιδρύματα, στις προσδοκίες της εθνικής οικονομίας. Όγδοον, υλοποιεί το άρθρο 5 άρθρα του Συντάγματος για την ισότητα πρόσβασης στον κυβερνοχώρο, με το κέντρο πιστοποίησης πληροφορικής, δηλαδή, χτυπά το ψηφιακό αναλφαβητισμό και διευκολύνει την προετοιμασία της κοινωνίας μας για τη νέα εποχή. Ένατον, εκπέμπει ισχυρό σήμα κοινωνικού κράτους, δημιουργώντας συνθήκες προσβασιμότητας στα άτομα με ειδικές ανάγκες, τηρώντας την ισότητα των φύλων, εξετάζοντας το περιβαλλοντικό αποτύπωμα του κάθε ιδρύματος, προάγοντας τη σύγχρονη τεχνολογία. Δέκατον, απαντά στο κεφαλαιώδες ερώτημα «ποιος κάνει την Έρευνα στην Ελλάδα, ποιος την εποπτεύει και πώς την κινητροδοτεί». Την κάνει η αγορά, το κράτος, το πανεπιστήμιο ή όλοι μαζί; Ενδέκατον, θεσμοθετεί τη διαμόρφωση μιας εθνικής εκπαιδευτικής στρατηγικής, που συνδιαμορφώνεται από την πολιτεία, την ακαδημαϊκή κοινότητα, την κοινωνία, την αγορά, η οποία θα απαντά στις ανάγκες της αγοράς εργασίας, θα θωρακίζει τον αξιακό κώδικα του πολιτισμού μας και θα ανταποκρίνεται στις εθνικές και διεθνείς προκλήσεις του μέλλοντος.

Το σχέδιο νόμου ακολούθησε τη σύγχρονη διαδικασία της καλής νομοθέτησης. Μπήκε σε δημόσια διαβούλευση, στις 4 με 18 Δεκεμβρίου 2019, συγκεντρώνοντας 100 νέα σχόλια, που ελήφθησαν υπόψη. Συμπληρώθηκε από Αιτιολογική Έκθεση, πίνακα τροποποιημένων και καταργούμενων διατάξεων, Έκθεση του Γενικού Λογιστηρίου του Κράτους, την ειδική έκθεση αξιολόγησης συνεπειών ρυθμίσεων και έκθεση διαβούλευσης. Επί της ουσίας, αποτελείται από 64 άρθρα, δομημένα σε πέντε θεματικά κεφάλαια.

Στο πρώτο Κεφάλαιο, που αφορά στα άρθρα 1 έως 19, επιδιώκεται η μετεξέλιξη της παλαιάς ΑΔΙΠ σε μια σύγχρονη εθνική Αρχή Ανώτατης Εκπαίδευσης, η οποία, πλήρως αναβαθμισμένη και αναδιοργανωμένη, στοχεύει στην αναμόρφωση των πανεπιστημίων και στη δυναμική εναρμόνισή τους, με τα σύγχρονα ευρωπαϊκά δεδομένα. Η νέα οργανωτική δόμηση της Εθνικής Αρχής Ανώτατης Εκπαίδευσης βασίζεται στον Πρόεδρο, στο Ανώτατο Συμβούλιο στο Συμβούλιο Αξιολόγησης και Πιστοποίησης και στο Γενικό Διευθυντή.

Ενισχύονται σημαντικά οι αρμοδιότητες της Εθνικής Αρχής Ανώτατης Εκπαίδευσης. Πρώτα απ' όλα, εισάγεται εθνική στρατηγική για την ανώτατη εκπαίδευση, συμβατή με το γενικότερο εθνικό προσανατολισμό της πατρίδας μας, τις ανάγκες της κοινωνίας και τις δυνατότητες της ελληνικής οικονομίας. Δεύτερον, αξιολογούνται πριν, κατά τη διάρκεια και μετά, πανεπιστήμια σχολές και τμήματα, ενώ αποφασίζεται η ίδρυση, η συγχώνευση, κατάτμηση ή κατάργησή τους, αν δεν οδηγούν σε επαγγελματικά δικαιώματα και πραγματικές προοπτικές εργασίας. Είμαστε μια χώρα, για παράδειγμα, που υστερεί σε σχολές, που σχετίζονται με τους βασικούς τομείς, που τροφοδοτούν την ανάπτυξη της οικονομίας μας, όπως είναι ο τουρισμός, η ναυτιλία, η αξιοποίηση της θάλασσας και που δεν υπάρχουν εδώ στην Ελλάδα και οι διακεκριμένοι επιστήμονες μας αναζητούν διέξοδο στο εξωτερικό, για να γυρίσουν και να αξιοποιήσουν τον εθνικό πλούτο.

Κριτήριο επιλογής των παιδιών και των οικογενειών τους, που εμπιστεύονται την Πολιτεία, δεν μπορεί πλέον να είναι τα ταμπού του παρελθόντος, που ήθελαν τους πάντες να γίνονται γιατροί, δικηγόροι ή μηχανικοί, ούτε, φυσικά, η μόδα που επιβάλλουν οι παρέες για το τι πρέπει να σπουδάσει κάποιος. Σε καμία περίπτωση, βέβαια, κριτήριο δεν μπορεί να είναι η πόλη, που προσφέρει καλή φοιτητική ζωή. Η Πολιτεία, διά της Εθνικής Αρχής, οφείλει να εγγυάται σπουδές υψηλοτάτου επιπέδου σε κλάδους αιχμής, που ολοκληρώνουν την προσωπικότητα του νέου, ανταποκρίνονται στην οικονομική επένδυση της οικογένειάς του και οδηγούν σε επαγγέλματα του μέλλοντος, που καλύπτουν τις ανάγκες της εθνικής οικονομίας και της ελληνικής κοινωνίας.

Τρίτον, για πρώτη φορά, η δημόσια χρηματοδότηση, χωρίς να κλονίζει τη λειτουργία των παραδοσιακών σχολών, που απορροφούν το 80%, με αντικειμενικά κριτήρια, κινητροδοτεί τα πανεπιστήμια να επιδείξουν θετική κινητικότητα, δίδοντάς τους, ως μπόνους, το 20%. Τα κριτήρια αυτής της κινητροδότησης ενισχύουν την ποιότητα, την ερευνητική δραστηριότητα, τη διεθνοποίηση των Α.Ε.Ι. μέσα από συνέργειες με ξένα ιδρύματα, τη σύνδεσή τους με την αγορά εργασίας, την αύξηση της απασχολησιμότητας των φοιτητών τους, δηλαδή, της απορρόφησης των φοιτητών από την αγορά εργασίας.

Το Συμβούλιο Αξιολόγησης και Πιστοποίησης αξιοποιεί όλους τους κύκλους σπουδών, πριν, κατά τη διάρκεια και μετά, ενώ, για πρώτη φορά, εισάγονται και θεματικές αξιολογήσεις, που αφορούν σε στρατηγικές διαφοροποίησης, την ισότητα των φύλων, το περιβαλλοντικό αποτύπωμα, την προσβασιμότητα, τη χρήση νέων τεχνολογιών και άλλα. Η εξάρτηση του 20% της δημόσιας χρηματοδότησης από όλες τις κοινωνικές, έξυπνες ή διεθνείς δράσεις, απεγκλωβίζει τα πανεπιστήμια από τη δύναμη της αδράνειας και δημιουργεί μια νέα κινητικότητα, μια γόνιμη άμιλλα και μια ανταποδοτική εξωστρέφεια.

Στο δεύτερο Κεφάλαιο και ειδικότερα, στα άρθρα 20 έως 27, το σχέδιο νόμου απαντά σε κεφαλαιώδη ερωτήματα. Ποιος διεξάγει την Έρευνα στην Ελλάδα, το πανεπιστήμιο ή η αγορά; Δίνεται μια μοναδική ευκαιρία το πανεπιστήμιο να ανακαταλάβει το χώρο, που του ανήκει, το χώρο της φρέσκιας γνώσης και της σύγχρονης πληροφόρησης. Κύριο χαρακτηριστικό της αναδιαμόρφωσης είναι ο συνδυασμός ευελιξίας και ταχύτητας, από τη μια, λογοδοσίας και διαφάνειας, από την άλλη.

Ενδεικτικά, προβλέπεται ο προϋπολογισμός του έργου προγράμματος να καθίσταται πλέον αυτοτελής και διακριτός, σε σχέση με τον προϋπολογισμό των υπολοίπων έργων. Για τα πολυετή έργα συντάσσεται πλέον συνοπτικός συνολικός προϋπολογισμός, χωρίς επιμέρους κατανομή των κονδυλίων στα έτη. Οι αναμορφώσεις των προϋπολογισμών των έργων γίνονται, απολογιστικά, ανά τρίμηνο και η αναμόρφωση του προϋπολογισμού του ΕΛΚΕ, ανά μήνα, χωρίς να επιβαρύνονται οι ερευνητές. Για τη νόμιμη εκτέλεση μιας δαπάνης δεν απαιτείται έκδοση απόφασης ανάληψης υποχρέωσης. Οι δαπάνες είναι νόμιμες, εφόσον πραγματοποιούνται, εντός των ορίων του συνόλου του εγκεκριμένου προϋπολογισμού ενός έργου ή ενός προγράμματος και όχι εντός των ορίων κάθε επιμέρους κατηγορίας δαπάνης. Προκαταβολές για την αντιμετώπιση έκτακτων δαπανών θα μπορούν να καταβάλλονται σε αναγνωρισμένα πιστωτικά ιδρύματα της ημεδαπής και όχι υποχρεωτικά, μέσω της Τράπεζας της Ελλάδος.

Στο τρίτο Κεφάλαιο, που αφορά τα άρθρα 28 έως 32, θεσπίζεται για πρώτη φορά το κρατικό πιστοποιητικό πληροφορικής. Εξειδικεύεται και ενισχύεται, δηλαδή, εμπράκτως, το άρθρο 5Α΄ του Συντάγματος, που θεωρεί, ως ισότητα, στην πρόσβαση στην κοινωνία της πληροφορίας, όχι μόνο την ύπαρξη σήματος οπτικής ίνας, δηλαδή wi fi ή την ύπαρξη υπολογιστή, αλλά και την πλήρη παροχή την πιστοποίηση γνώσης, που εξαλείφει τον ψηφιακό αναλφαβητισμό της προηγούμενης γενιάς, με τον πιο επίσημο, έγκυρο και έγκριτο τρόπο.

Στο τέταρτο Κεφάλαιο επιλύονται μια σειρά από εκκρεμότητες, που προέκυψαν, από προχειρότητες, λάθη ή προκαταλήψεις του παρελθόντος, χωρίς όμως, επ’ ουδενί, να θίγονται οι νέοι άνθρωποι. Στο άρθρο 33, αναστέλλεται η εκπαιδευτική λειτουργία των 37 τμημάτων, που ιδρύθηκαν, από την προηγούμενη Κυβέρνηση, χωρίς να τηρηθεί, προηγουμένως, η διαδικασία αξιολόγησής τους. Στο άρθρο 34, απαλείφεται το θρήσκευμα και η ιθαγένεια από τα πιστοποιητικά σπουδών, σε συμμόρφωση με την υπ’ αριθμόν 28/2019 απόφαση της Αρχής Δεδομένων Προσωπικού Χαρακτήρα. Στο άρθρο 37, διασφαλίζεται η αποτελεσματική διοίκηση του Διεθνούς Πανεπιστημίου, με ευέλικτο και λειτουργικό τρόπο. Στο άρθρο 43, διευκολύνεται η προσέλευση αλλοδαπών σπουδαστών για την εκμάθηση της ελληνικής γλώσσας, μια που η γλώσσα είναι δύναμη, είναι εργαλείο εξωστρέφειας, είναι μέσο άσκησης εξωτερικής πολιτικής και ενίσχυσης του διεθνούς φιλελληνικού ρεύματος.

Στο άρθρο 46, διασφαλίζεται η μετακίνηση των εκπαιδευομένων στα σχολεία δεύτερης ευκαιρίας - σημαντικό κοινωνικό μέτρο.

Στο άρθρο 44, παρέχεται μεγαλύτερη αυτονομία στη σχολική μονάδα, ως προς τη διοργάνωση των μαθητικών εκδρομών.

Στο άρθρο 50, αποκαθίσταται η συμμόρφωση προς το δίκαιο της Ε.Ε., ως προς την αναγνώριση επαγγελματικών προσόντων και επαγγελματικής ισοδυναμίας.

Το άρθρο 51 εγγυάται την εμπιστοσύνη των φοιτητών του Πανεπιστημίου Δυτικής Αττικής, ως προς την επιλογή ολοκλήρωσης του προγράμματος σπουδών των Τ.Ε.Ι..

Στο άρθρο 54, καταργείται η δυνατότητα διεξαγωγής εξετάσεων, ανά ομάδα σχολείων.

Το άρθρο 55 μέριμνα για την πολύτεκνη οικογένεια, με ειδικές κατηγορίες μετάθεσης για τους πολύτεκνους εκπαιδευτικούς.

Στο άρθρο 56, καθιερώνεται ημέρα εορτασμού των Τριών Ιεραρχών η 30ή Ιανουαρίου, ως σχολική γιορτή και όχι ως αργία, για να μπορέσουν να μάθουν τα παιδιά μας να γιορτάζουν και να γιορτάσουν τους διαφωτιστές της ορθόδοξης πίστης.

Στο άρθρο 58, επιβάλλεται η απρόσκοπτη λειτουργία σχολικών μονάδων, κυρίως σε απομακρυσμένες περιοχές, από την άρνηση εκπαιδευτικών να ανταποκριθούν στα καθήκοντά τους, ενώ έχουν τοποθετηθεί.

Στο πέμπτο Κεφάλαιο συμπεριλαμβάνονται οι μεταβατικές και οι καταργούμενες διατάξεις.

Κυρίες και κύριοι συνάδελφοι, το νομοσχέδιο αυτό αποτελεί μια πρώτη απόπειρα να νικηθούν οι δυνάμεις της αδράνειας και της ιδεοληψίας, που καθηλώνουν συχνά το πιο ευαίσθητο, αλλά και το πιο δυναμικό κομμάτι της κοινωνίας και της πολιτείας μας, που δεν είναι άλλο από τη νεολαία και από τον εκπαιδευτικό κόσμο.

Η απελευθέρωση των υγιών δυνάμεων, η ήττα της δικτατορίας των μετριοτήτων, η επιστροφή της αριστείας, η ενίσχυση της ποιότητας και της εξωστρέφειας μπορούν να καταστήσουν την πατρίδα μας διεθνές εκπαιδευτικό κέντρο, τονώνοντας την πραγματική οικονομία, στηρίζοντας τη δοκιμαζόμενη κοινωνία και αξιοποιώντας την παιδεία, ως το εθνικό συγκριτικό μας πλεονέκτημα. Όποια εθνική στρατηγική και αν αποφασίσουμε, ένα είναι βέβαιο ότι ρίζα και θεμέλιο της δεν μπορεί να είναι άλλο από την παιδεία, γιατί όλα είναι θέμα παιδείας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ και εγώ τον Εισηγητή της Πλειοψηφίας, τον κ. Στυλιανίδη.

Έγινε μια συζήτηση σχετικά με τη διαθεσιμότητα των αιθουσών και τους χρόνους. Δεν μπορούμε να αλλάξουμε κάτι, σε σχέση με τον αρχικό προγραμματισμό. Συνεπώς, αύριο στις 11.30΄ θα γίνει η ακρόαση φορέων και στις 16.00΄ θα γίνει συζήτηση επί των άρθρων του νομοσχεδίου. Την Παρασκευή, στις 10.00΄ θα γίνει η β΄ ανάγνωση του νομοσχεδίου.

Το λόγο έχει η κυρία Μερόπη Τζούφη, Εισηγήτρια της Μειοψηφίας.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, κυρίες και κύριοι συνάδελφοι, αξιότιμοι κύριοι Υπουργοί, καλή χρονιά και από εμένα, πρωτίστως με υγεία και να μην υπάρξουν άλλες απώλειες, όπως η σημαντική απώλεια του συναδέλφου μας, του Αντώνη Μπαλωμενάκη.

Το Υπουργείο Παιδείας, λοιπόν, έπειτα από έξι μήνες αποσπασματικής νομοθέτησης, με τροπολογίες και διατάξεις σε νομοσχέδια άλλων Υπουργείων, μας παρουσιάζει σήμερα ένα σχέδιο νόμου, θα μου επιτρέψετε να πω, εξαιρετικά περιορισμένο, χωρίς κάτι ιδιαίτερα καινοτόμο, που επιχειρεί να αλλάξει κάποια πράγματα στο τοπίο της τριτοβάθμιας εκπαίδευσης σε συντηρητική κατεύθυνση.

 Η αρμόδια Υπουργός μας είχε πει για έναν καινούργιο νόμο. Φαίνεται, όμως, και μέσα από τις διατάξεις αυτού του νομοσχεδίου, ότι η Κυβέρνηση είναι αποφασισμένη να συρρικνώσει τον ακαδημαϊκό χάρτη της χώρας, να στραγγαλίσει οικονομικά τα πανεπιστήμια, με περικοπές και βεβαίως, να ποδοπατήσει το συνταγματικά κατοχυρωμένο αυτοδιοίκητό τους και να το θέσει υπό τον πλήρη έλεγχο της κεντρικής εξουσίας.

Από τις πρώτες ημέρες διακυβέρνησης, η ηγεσία του Υπουργείου Παιδείας, προχώρησε στην επ΄ αόριστο αναστολή των δωρεάν διετών προγραμμάτων σπουδών επαγγελματικής εκπαίδευσης για τους αποφοίτους των ΕΠΑΛ, στην κατάργηση της νομικής σχολής στην Πάτρα, στην κατάργηση της ελεύθερης πρόσβασης των μαθητών στα πανεπιστήμια, κατήργησε το πανεπιστημιακό άσυλο, ενώ έχει δεσμευτεί και για άλλα πράγματα, που τα εξαγγέλλει, όπως διαγραφές φοιτητών, που ξεπερνάνε το όριο φοίτησης, εισαγωγή βάσης, ανάλογα με την εισήγηση των ιδρυμάτων, μείωση του αριθμού των εισακτέων, βάσει εισηγήσεων από τα ιδρύματα. Εδώ, θα ήθελα να ρωτήσω, συγκεκριμένα, αν θα κατατεθούν τροπολογίες και θα έχουμε, τουλάχιστον σε αυτά τα θέματα, που έχετε εξαγγείλει, κυρία Υπουργέ, νομοθέτηση με fast track διαδικασίες, όπως και άλλα θέματα, για παράδειγμα, η αλλαγή της εκλογής των πρυτανικών οργάνων ή η επαναφορά των συμβουλίων διοίκησης και θα ήθελα μια τοποθέτηση στη δευτερολογία σας. Με λίγα λόγια, εμείς, θεωρούμε, ότι η πολιτική της Κυβέρνησης για την τριτοβάθμια εκπαίδευση, έτσι όπως εκφράζεται και με αυτές τις διατάξεις, αλλά και αυτά στα οποία αναφέρθηκα, αλλά και αυτά, που εξαγγέλλονται, είναι η αναστολή, η κατάργηση και η συρρίκνωση.

Έρχομαι στο θέμα της ΑΔΙΠ και της κατάργησής της. Το πρόσημο των διατάξεων, που εισηγείστε, θεωρούμε, ότι είναι και αντιεκπαιδευτικό και αντιδραστικό και θα έλεγα και αντιδημοφιλές και το γνωρίζετε πολύ καλά και εσείς. Για πρώτη φορά, λοιπόν, μετά από 15 χρόνια λειτουργίας, καταργείτε την ΑΔΙΠ και θεσπίζετε την Εθνική Αρχή Ανώτατης Εκπαίδευσης, αλλάζοντας καταρχήν το όνομα, δεν ξέρω για ποιο λόγο, το νομικό πλαίσιο και άμεσα τη διοίκηση της Αρχής. Συγκροτείται μια νέα Αρχή, που νομίζουμε ότι είναι ιμάντας μεταβίβασης της κυβερνητικής πολιτικής, με λιγότερη ανεξαρτησία, που θα κάνει τη δύσκολη δουλειά, γι' αυτό και θα εποπτεύεται, σε όλα της τα πεδία, από την Υπουργό Παιδείας, όπως προκύπτει. Με τον τρόπο αυτόν, το ρήγμα με την ακαδημαϊκή κοινότητα θα βαθαίνει και εσείς θα κρύβεστε, πίσω από το επιτελικό κράτος.

Υπενθυμίζω πως ο ΣΥ.ΡΙΖ.Α., δεν κατήργησε καμία Ανεξάρτητη Αρχή και δεν καθαίρεσε καμία διοίκηση, παρά το γεγονός ότι κάποιοι υπήρξαν και στελέχη και πρώην βουλευτές της Ν.Δ.. Αντίθετα, εσείς, κύριες και κύριοι της Κυβέρνησης, δεν σέβεστε τις Ανεξάρτητες Αρχές και απομακρύνετε τους μη αρεστούς και μη πρόθυμους να υλοποιήσουν τη πολιτική σας, τουλάχιστον, από αυτά που έχουν δει το φως της δημοσιότητας. Επίσης, εισάγετε μια νέα πρακτική στο διορισμό της διοίκησης της νέας Αρχής. Αν και υπερθεματίζετε για την αυξημένη ανεξαρτησία της, ο πρόεδρος θα αποτελεί δική σας πρόταση προς το Υπουργικό Συμβούλιο, το οποίο, με τη σειρά του, θα εισηγείται για να πάρει έγκριση από την επιτροπή Θεσμών και Διαφάνειας. Γιατί, κυρία Υπουργέ, όχι από την αρμόδια Επιτροπή, αυτή που είμαστε σήμερα, δηλαδή, την επιτροπή Μορφωτικών Υποθέσεων; Γιατί, με απόφαση Υπουργικού Συμβουλίου και όχι με διακομματική συναίνεση, αν θεωρήσουμε ότι την εντάσσουμε, όπως οι υπόλοιπες Ανεξάρτητες Αρχές, που απαιτούν και άλλες πλειοψηφίες; Δεν εξαντλείται, με τον τρόπο αυτόν, η όποια ανεξαρτησία της Αρχής;

Έρχομαι, τώρα, στο κομμάτι της διασύνδεσης της νέας Αρχής, με τη χρηματοδότηση των ανώτατων εκπαιδευτικών ιδρυμάτων. Μετά από δέκα χρόνια μνημονιακής περιπέτειας, περικοπών και μειώσεων, τα πανεπιστήμια κρατήθηκαν όρθια και κατάφεραν να είναι ενισχυμένα. Εδώ, να πω ότι υπάρχουν τρία ανώτατα εκπαιδευτικά ιδρύματα, που κατάφεραν να πετύχουν την ενσωμάτωσή τους, μέσα στο Corpus  των πανεπιστημιακών και ευρωπαϊκών ιδρυμάτων και υπάρχουν και άλλα, που κινούνται, σε αυτήν την κατεύθυνση. Τι καταφέραμε να κάνουμε στη δική μας διακυβέρνηση, κυρίως, μέσα στο μνημόνιο και τον τελευταίο χρόνο εκτός μνημονίων, κάτι το οποίο επέτυχε ο ΣΥ.ΡΙΖ.Α., βεβαίως, με τις θυσίες του ελληνικού λαού; Η τριτοβάθμια εκπαίδευση και η Έρευνα ενδυναμώθηκαν οικονομικά και ενισχύθηκαν με ανθρώπινο δυναμικό, τόσο σε επίπεδο μελών ΔΕΚΟ, όσο και νέων ερευνητών. Ο νέος ακαδημαϊκός χάρτης και οι συνέργειες, μεταξύ των ιδρυμάτων, σχεδιάστηκαν και υλοποιήθηκαν, κυρίως, για να θωρακίσουν τα ελληνικά πανεπιστήμια, απέναντι στις σύγχρονες διεθνείς επιστημονικές, οικονομικές και ακαδημαϊκές απαιτήσεις. Την ίδια στιγμή, θυμίζω, ότι οι δαπάνες για την Έρευνα, που γίνεται πολύ συζήτηση σήμερα, ξεπέρασαν το 1% του ΑΕΠ και όλα αυτά, εν μέσω μνημονιακού προγράμματος. Σήμερα, με το άρθρο 16 του νομοσχεδίου, δεν ξέρω αν είναι και ειρωνεία, μας παρουσιάσατε ένα νέο μοντέλο, σύμφωνα με το οποίο, η χρηματοδότηση των Α.Ε.Ι., θα γίνεται κατά 80%, με βάση τα γενικά κριτήρια, κάποια από τα οποία περιγράψατε και κατά 20% με ειδικά. Να θυμίσω εδώ, ότι η κατανομή των κονδυλίων, γινόταν με αλγόριθμο κριτηρίων, που υπάρχει και ισχύει και περιγράφεται σε αυτό το 80%, ήδη, από το 2011. Προφανώς, θα μπορούσε να εμπλουτιστεί πιο γενναιόδωρα, βάσει προτάσεων των ιδρυμάτων.

Εδώ, όμως, το θέμα μας είναι ότι εάν ένα Α.Ε.Ι. δεν επιτύχει τους δείκτες ποιότητας και επιτευγμάτων, η χρηματοδότηση που δεν θα λάβει, γιατί θα κόβεται το 20% ως συνέπεια της αξιολόγησης, θα πηγαίνει και θα κατανέμεται στα υπόλοιπα Ανώτατα Ακαδημαϊκά Ιδρύματα. Αυτό σημαίνει μια άλλη κουλτούρα προσέγγισης στη χρηματοδότηση και στη διαχείριση των δημόσιων Πανεπιστημίων, που -όπως ξέρετε- επειδή υπάρχουν ήδη ανισότητες μεταξύ των ελληνικών Πανεπιστημίων, θα εντείνει και την εσωστρέφεια. Αλλά, προφανώς, θα πυροδοτήσει και εσωτερικές διαμάχες για το πολύτιμο 20% στην επιστημονική και ερευνητική κοινότητα της χώρας.

Και βεβαίως, ο κίνδυνος είναι της αποδυνάμωσης των περιφερειακών Πανεπιστημίων, αλλά και της προσπάθειας, για να μπορέσουν να ανταποκριθούν, να αναζητήσουν πόρους εκτός του δημόσιου κορβανά, ιδιωτικοποιώντας πτυχές τους και, πιθανώς, εισάγοντας και δίδακτρα.

Ξέρετε πολύ καλά ότι τα περισσότερα πανεπιστήμια, μέσω των Συγκλήτων, ζητούν τη διατήρηση των περυσινών ποσοστών χρηματοδότησης. Και βεβαίως, περιμένουν τη δική σας απάντηση. Σας το έχουν πει. Και σε καμία περίπτωση δεν θέλουν μείωση της χρηματοδότησης, κατά 20%.

Επίσης, ένα ερώτημα, το οποίο έχω, είναι γιατί θα πρέπει άραγε να επιλέξουν έναν μόνο τομέα, ένα πεδίο, για να αριστεύσουν; Ήδη, με την έννοια αυτή, καταστρατηγείται η έννοια του πανεπιστημίου. Το πανεπιστήμιο, όπως και τα μέλη ΔΕΠ, όπως λέει και ο ορισμός «Μέλη Διδακτικού και Εκπαιδευτικού Προσωπικού οφείλουν να υπηρετούν όλες τις διαστάσεις».

Επίσης, η πολύ στενή αξιολόγηση, η οποία είναι μέχρι 31/12/2021, μήπως πιθανόν υποκρύπτει ότι τα ήδη έτοιμα πανεπιστήμια θα επιλέξουν έναν τομέα, θα προχωρήσουν, θα πάρουν τη χρηματοδότηση και όλα τα άλλα θα μείνουν πίσω. Να πω ότι αυτό δεν είναι κάτι καινούργιο, βέβαια. Υπάρχει διεθνής εμπειρία. Η χρηματοδότηση της εκπαίδευσης, βάσει επιδόσεων εφαρμόστηκε, τις προηγούμενες δεκαετίες, σε πολλές ευρωπαϊκές χώρες - Γερμανία, Γαλλία - και δεν έφερε τα αναμενόμενα αποτελέσματα. Γι' αυτό και οι Ευρωπαίοι στράφηκαν σε άλλου τύπου πολιτικές. Μιλούν σήμερα για συνέργειες, μιλούν για ευρωπαϊκά δίκτυα πανεπιστημίων, για τα οποία, μάλιστα, όπως είπα και πριν, τα ελληνικά πανεπιστήμια τρέχουν για να αποτελέσουν μέρος αυτών των ευρωπαϊκών δικτύων.

Επίσης, στο ταξίδι σας στις Η.Π.Α., μιλήσατε για σχέδια προσκόλλησης των ελληνικών Ιδρυμάτων με τα Ιδρύματα στην άλλη πλευρά του Ατλαντικού. Δεν άκουσα κάτι συγκεκριμένο για το πώς βλέπετε αυτό το ευρωπαϊκό πλαίσιο αναφοράς και συνεργασίας. Και θα ήθελα κάποιες πιο συγκεκριμένες απαντήσεις.

Επιπλέον, το ότι αυτό είναι ένα μοντέλο χρηματοδότησης. με αρνητικό χαρακτήρα, δεν είναι ότι το λέει ο ΣΥΡΙΖΑ. Έχουν καταλήξει σε τέτοια συμπεράσματα και η Ευρωπαϊκή Επιτροπή και τα διεθνή φόρα και μεγάλα πανεπιστήμια της Ευρώπης και του κόσμου, που πλέον αλλάζουν την πολιτική τους, αφού θεωρούν ότι είναι επιζήμιες για τα πανεπιστήμια, αλλά και συνολικά για την εκπαίδευση, οι συνέπειες αυτής της τιμωρητικής χρηματοδοτικής πολιτικής.

Και έρχομαι στο θέμα των ΕΛΚΕ (Ειδικοί Λογαριασμοί Κονδυλίων Έρευνας). Εδώ είχατε εξαγγείλει - εάν δεν κάνω λάθος - το Σεπτέμβριο του 2019, την έξοδο των ΕΛΚΕ και των Πανεπιστημίων από το δημόσιο λογιστικό. Δεν νομίζω ότι προτείνετε κάτι τέτοιο τώρα. Εάν είναι, διορθώστε με.

Οι ΕΛΚΕ ιδρύθηκαν, πράγματι, το 1977, με σκοπό να υποστηρίξουν και να καλύψουν τις ιδιαίτερες ανάγκες της ερευνητικής δραστηριότητας. Προέκυψαν, όμως, με την πάροδο του χρόνου, σοβαρά προβλήματα διαφάνειας και λογοδοσίας. Και βεβαίως, οι λύσεις, που δόθηκαν, οδήγησαν - ακριβώς επειδή ήταν ένα σφιχτό δημοσιονομικό πλαίσιο - πολλούς πανεπιστημιακούς ερευνητές και διοικητικούς υπαλλήλους σε γραφειοκρατικό τέλμα.

Επομένως, πρέπει να τονίσουμε πως η υπαγωγή των ΕΛΚΕ στο δημόσιο λογιστικό δεν είναι λάθος, διότι εξασφαλίζει την απαραίτητη διαφάνεια και ελαττώνει πιθανά διαχειριστικά λάθη. Όμως, πράγματι, το πλαίσιο ήταν ασφυκτικό και έγινε μια προσπάθεια, με το ν. 4485 της Κυβέρνησης, συνολικής βελτίωσης του πλαισίου, αναζητώντας ευέλικτες λύσεις. Και βέβαια και κάποιες από τις διατάξεις, που κατατίθενται σήμερα, συνιστούν συνέχεια αυτής της προσπάθειας, σε ένα πιο ευέλικτο και αποτελεσματικό πλαίσιο λειτουργίας.

Ωστόσο, περιέχονται στο νομοσχέδιο και άκρως προβληματικές διατάξεις, όπως το άρθρο 60, στις Μεταβατικές Διατάξεις, που μιλάει για νομιμοποίηση κατηγοριών δαπανών, που έγιναν, κατά παρέκκλιση της νομοθεσίας. Η τακτική αυτή, προφανώς, δεν τιμά ούτε τα πανεπιστήμια, ούτε την Πολιτεία. Είναι γεγονός ότι διαδικασίες νομιμοποίησης έχουν υπάρξει και στο παρελθόν. Ήταν, όμως, επιλεκτικά εστιασμένες σε συγκεκριμένα προβλήματα, που είχαν προκύψει από νομοθετικές αβλεψίες.

Επίσης, προβληματισμό μας δημιουργεί και η ρύθμιση που προβλέπει ότι οι ΕΛΚΕ, ανεξάρτητα του συνολικού τους προϋπολογισμού, δύνανται να παρέχουν μέχρι και 20% των ετήσιων εσόδων τους στον Τακτικό Προϋπολογισμό των Πανεπιστημίων, για να καλύπτουν λειτουργικές ανάγκες.

Αυτή η πρόβλεψη έχει δισυπόστατο χαρακτήρα. Υπάρχουν, πράγματι, περιπτώσεις, που τα πανεπιστήμια χρειάζεται να δράσουν άμεσα και να καλύψουν επείγουσες ανάγκες.

Συνεπώς, η ρύθμιση μπορεί να παρέχει ευελιξία και αμεσότητα στην κάλυψη συγκεκριμένων αναγκών. Ελλοχεύει, όμως, ο κίνδυνος του περιορισμού της τακτικής χρηματοδότησης των πανεπιστημίων, με το πρόσχημα «κάντε Έρευνα να καλύψετε τις ανάγκες σας». Επομένως, η δυνατότητα παροχής μέχρι 20% των ετήσιων εσόδων των ΕΛΚΕ πρέπει να συνιστά ένα μηχανισμό επιβράβευσης της ακαδημαϊκής κοινότητας και όχι ένα τιμωρητικό εργαλείο περιορισμού της τακτικής χρηματοδότησης των πανεπιστημίων. Προφανώς, οι όποιες αλλαγές στο θεσμικό πλαίσιο λειτουργίας των ΕΛΚΕ θα είναι ένα πουκάμισο αδειανό, αν δεν συνοδευτούν από αύξηση των κονδυλίων της Έρευνας και της τακτικής χρηματοδότησης των πανεπιστημίων. Εδώ να σας επισημάνω ότι οι δαπάνες το 2019 αυξήθηκαν κατά 6,17%, σε σχέση με το 2018, ενώ στον προϋπολογισμό, που πρόσφατα ψηφίστηκε, μόνο κατά 2,35%, σε σχέση με το 2020.

Για το κρατικό πιστοποιητικό πληροφορικής, προφανώς χαιρετίζουμε το γεγονός, μιας και ήταν ήδη μια πρωτοβουλία της προηγούμενης Κυβέρνησης και είχε θεσμοθετηθεί, από το Δεκέμβριο του 2018. Νομίζουμε, δε, πως θα συμφωνήσουμε όλες και όλοι πως η καλλιέργεια των ψηφιακών δεξιοτήτων των μαθητών από το δημόσιο εκπαιδευτικό σύστημα και απαραίτητη είναι και σημαντικά θετικό πρόσημο έχει. Έρχομαι, όμως, σε πράγματα, που είναι πολύ αρνητικά μέσα στο νομοσχέδιο, την αναστολή των νέων τμημάτων, στην οποία προχωρείτε και που αποτυπώνεται στο άρθρο 33. Είναι ένα άρθρο που, δίχως καμία διαβούλευση, με την ακαδημαϊκή κοινότητα, αναστέλλει επ’ αόριστο τη λειτουργία των 37 νέων τμημάτων σε 11 πανεπιστήμια της χώρας. Είχατε διαπιστώσει την άποψη ότι θα επαναξιολογηθούν από την ΑΔΙΠ και κάποια μπορεί να λειτουργήσουν.

Θέλω να ακούσω την τοποθέτησή σας, αν και εσείς είπατε ότι «τα κάναμε υπηρετώντας μικροπολιτικές σκοπιμότητες, χωρίς ακαδημαϊκά κριτήρια, σχεδιασμό κ.τ.λ..». Αυτό, ξέρετε, αυτή η επιχειρηματολογία συζητήθηκε σε αυτήν ακριβώς την αίθουσα, όταν τα ίδια τα πανεπιστήμια, οι πρυτάνεις και οι σύγκλητοι ήρθαν και τοποθετήθηκαν ότι τα νέα αυτά τμήματα, που ήταν αποκλειστική ευθύνη για τη λειτουργία τους, ήταν μέρος του στρατηγικού τους σχεδιασμού και μάλιστα, κάποια αυτά ήδη είχαν ξεκινήσει διαδικασίες για τη στελέχωση των νέων τμημάτων, για να υποδεχθούν φοιτητές και είχαν τροποποιήσει τα προγράμματα σπουδών.

Μπορώ να σας αναφέρω, γιατί αναφέρατε αρνητικά παραδείγματα, το Τμήμα Μηχανολόγων Μηχανικών στο Πανεπιστήμιο Ιωαννίνων και το Τμήμα Επιστήμης Τροφών και Διατροφής στη Σχολή Γεωπονίας, που ήταν μέρη του στρατηγικού σχεδιασμού των πανεπιστημίων, όπως, επίσης, την κατάργηση του Τμήματος Πολιτικών Δημόσιας Υγείας, που όλοι λέμε ότι τις χρειαζόμαστε, στη Σχολή Δημόσιας Υγείας, που είχε και τις προϋποθέσεις, το επιστημονικό προσωπικό και είχε συντάξει και το πρόγραμμα σπουδών.

Με αυτόν τον τρόπο βλέπει κανείς ότι η Κυβέρνηση δεν υπολογίζει το αυτοδιοίκητο των πανεπιστημίων. Όπως είπα και πριν, με το κλείσιμο των τμημάτων, ναρκοθετείται κυρίως το μέλλον πολλών περιφερειακών ιδρυμάτων, μειώνεται η χρηματοδότηση και εισάγονται, δυστυχώς, κριτήρια λειτουργίας και αξιολόγησης που διέπονται από τους κανόνες της αγοράς.

Επίσης, δεν ξέρω γιατί η ΑΔΙΠ δε ρωτήθηκε για την αναστολή της λειτουργίας αυτών των τμημάτων. Είναι κάτι, που θα ήθελα να μου το απαντήσετε.

Θα μου επιτρέψετε, κύριε Πρόεδρε, να αναφερθώ και σε κάτι που δεν αναφέρθηκε κάποιος από τους προλαλήσαντες, το θέμα των πτυχίων των κολεγίων. Εδώ, λοιπόν, με το άρθρο 50, τροποποιείται ο νόμος για διορισμούς στην εκπαίδευση και προβλέπεται ότι οι απόφοιτοι των κολεγίων μπορούν να θέσουν υποψηφιότητα στις καινούργιες προκηρύξεις. Καταλαβαίνουμε ότι αυτή η ρύθμιση, η οποία, μάλιστα, είναι και πιο προωθημένη από την ευρωπαϊκή Οδηγία για την αναγνώριση των επαγγελματικών προσόντων, βάζει, όχι από το παράθυρο, αλλά από την πόρτα, αποφοίτους των κολεγίων στο δημόσιο εκπαιδευτικό σύστημα. Με ποια κριτήρια, κυρία Υπουργέ και με ποια εκπαιδευτική επάρκεια και ποιότητα; Πότε αξιολογήθηκαν αυτές οι δομές και τι συνέβη με την αρχή της αριστείας στη συγκεκριμένη περίπτωση;

Κυρία Κεραμέως, είστε Υπουργός της Ελληνικής Κυβέρνησης και έχετε την ευθύνη και την εποπτεία των ελληνικών δημόσιων πανεπιστημίων. Νομίζω ότι δεν πρέπει να συμπεριφέρεστε και να πριμοδοτείτε τα ιδιωτικά συμφέροντα, που ιδιωτικοποιούνται στην εκπαίδευση και, βεβαίως, με αυτόν τον ζήλο, μπορεί να ενδυναμωθεί και να διευρυνθεί η αγορά απόκτησης τίτλων σπουδών, εντός και εκτός χώρας. Η συγκεκριμένη ρύθμιση, την οποία καταψηφίζουμε, κινείται ανταγωνιστικά, ως προς το δημόσιο πανεπιστήμιο και τους αποφοίτους και σας καλούμε να αποσύρετε το συγκεκριμένο άρθρο.

Τέλος, θα ήθελα να σταθώ και σε αυτήν τη διάταξη για την κατάργηση της αργίας των τριών Ιεραρχών, μια ρύθμιση με έντονη εκκλησιοπολιτική και ιδεολογική διάσταση, που μας πάει πίσω. Δε στέκομαι στο γεγονός των διαφορετικών εγκυκλίων, που στείλατε για το σχολικό πρόγραμμα. Το ουσιαστικό λάθος είναι πως επαναφέρετε την κατήχηση στα σχολεία, με τη μορφή εορταστικών εκδηλώσεων και εκκλησιασμού.

Νομίζω ότι αυτό γίνεται, για να εξισορροπήσετε τις σχέσεις με το συντηρητικό σας ακροατήριο, λόγω της απαλοιφής του θρησκεύματος από τα μαθητικά απολυτήρια, έπειτα από την υποχρεωτική συμμόρφωση του Υπουργείου στην απόφαση του Συμβουλίου της Επικρατείας, περί αντισυνταγματικότητας και τις καταδικαστικές αποφάσεις του Ευρωπαϊκού Δικαστηρίου των Δικαιωμάτων του Ανθρώπου.

Είναι, δηλαδή, ένα μέτρο, που, πέρα από την ουσία του, είναι μία αντισταθμιστική ρύθμιση για την τήρηση ισορροπιών, με όρους επικοινωνίας και δεν μας εκπλήσσει, αφού λίγες μέρες πριν, από κοινού με τον κ. Μητσοτάκη, αποφασίσατε να χρηματοδοτήσετε αναδρομικά την Εκκλησιαστική Ακαδημία, στη Βοστόνη της Αμερικής, με 2 εκατομμύρια το χρόνο, ποσό, που ξεπερνά τις λειτουργικές ανάγκες πολλών ελληνικών πανεπιστημίων, με χιλιάδες φοιτητές.

Υπάρχουν και πολλά άλλα άρθρα, για τα οποία θα τοποθετηθώ στη συζήτηση επί των άρθρων, διότι δεν προλαβαίνω και σας ευχαριστώ πολύ για την ανοχή σας, κύριε Πρόεδρε.

Θέλω, όμως, να τελειώσω με τα εξής. Ο ΣΥ.ΡΙΖ.Α. θα συνεχίσει να προβάλλει και τα επόμενα χρόνια την αναγκαιότητα άμεσης ενίσχυσης της δημόσιας εκπαίδευσης, σε όλες τις βαθμίδες, με μόνιμο εκπαιδευτικό προσωπικό και να υποστηρίζει τις σχετικές διεκδικήσεις της εκπαιδευτικής κοινότητας.

Τέλος, πού βρίσκονται οι 500 θέσεις, που έχουν ολοκληρωθεί από τα πανεπιστήμια και έχουν σταλεί στο Υπουργείο προς υπογραφή; Έχουν περάσει έξι μήνες, περιμένουν τα πανεπιστήμια, για να προκηρύξουν αυτές τις θέσεις και να έρθει το πνευματικό κεφάλαιο από το εξωτερικό, που είναι εξαιρετικά ανταγωνιστικές θέσεις.

Τι γίνεται με την υλοποίηση του κανόνα ένα προς ένα; Ήδη, στα μέλη ΔΕΠ, τα οποία αποχωρούν, τους δώσαμε τη δυνατότητα να προκηρύσσεται η θέση τους. Τι θα γίνει, χωρίς ενδυνάμωση το ελληνικό πανεπιστήμιο, αλλά και χωρίς χρηματοδότηση;

Το ελληνικό πανεπιστήμιο δε μπορεί να είναι στο κέντρο των εξελίξεων και να ανταποκριθεί στους στόχους του, που θα έλεγα ότι όλοι θέλουμε να προχωρήσει. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σε αυτό το σημείο, θα ήθελα να σας αναγνώσω τη λίστα των φορέων προς ακρόαση.

Είναι η Αρχή Διασφάλισης Πιστοποίησης της Ποιότητας στην Ανώτατη Εκπαίδευση (ΑΔΙΠ), το Προεδρείο της Συνόδου των Πρυτάνεων, η Ένωση Ελλήνων Ερευνητών, η Ομοσπονδία Λειτουργών Μέσης Εκπαίδευσης (ΟΛΜΕ), η Διδασκαλική Ομοσπονδία Ελλάδος (Δ.Ο.Ε.), ο Σύλλογος Ιδιωτικών Σχολείων, η Ομοσπονδία Ιδιωτικών Εκπαιδευτικών Λειτουργών Ελλάδος, η Πανελλήνια Ένωση Καθηγητών Πληροφορικής (ΠΕΚΑΠ), η Πανελλήνια Επιστημονική Ένωση Διευθυντών Σχολικών Μονάδων και η ΠΟΣΔΕΠ. Οι φορείς που θα καλέσουμε είναι δέκα.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Μήπως θα μπορούσαμε να καλέσουμε ακόμη έναν φορέα, κύριε Πρόεδρε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δε μας δώσατε στοιχεία για τον συγκεκριμένο φορέα, κυρία Τζούφη, αλλά μπορούμε να διανείμουμε ένα υπόμνημα, που είπατε ότι θα μας δώσετε, σε όλους τους Βουλευτές.

Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Καλησπέρα, κύριοι συνάδελφοι.

Με την ευκαιρία της πρώτης συνεδρίασης της Επιτροπής μας, θέλω να ευχηθώ σε όλους καλή χρονιά και κάθε άλλο. Φυσικά, είναι το πρώτο νομοσχέδιο, μετά από έξι μήνες, που έρχεται στην Επιτροπή, έχουν συζητηθεί διατάξεις, αλλά είναι το πρώτο ολοκληρωμένο νομοσχέδιο του Υπουργείου και το χαιρετίζουμε, ως πρώτο δείγμα γραφής αυτής της Κυβέρνησης.

Το νομοσχέδιο, λοιπόν, έχει να κάνει με την Εθνική Αρχή Ανώτατης Εκπαίδευσης και τους Ειδικούς Λογαριασμούς. Αυτά είναι τα δύο μεγάλα θέματα, με τα οποία ασχολείται και στοχεύει στην αποκατάσταση της διαφάνειας και στην ενίσχυση της αυτονομίας και λογοδοσίας των Ιδρυμάτων της Τριτοβάθμιας Εκπαίδευσης. Επιχειρεί να συνδέσει τα αποτελέσματα της αξιολόγησης, με τμήμα της χρηματοδότησης των Ιδρυμάτων και φυσικά, είναι γνωστό ότι οι ρυθμίσεις του παρόντος νομοσχεδίου δεν είναι κάτι καινούργιο.

Λυπάμαι, μόνο, που το Υπουργείο δε μπόρεσε ούτε αυτή τη φορά να αποφύγει να έχουμε ένα πλήθος άσχετων διατάξεων, που είναι οι λοιπές διατάξεις στο Κεφάλαιο Δ΄, όπου εκεί μέσα είναι τα πάντα, όπως από τα μουσικά σχολεία, τις σχολικές εκδρομές, η αργία των Τριών Ιεραρχών, τα κρατικά πιστοποιητικά πληροφορικής, δηλαδή, είναι όλα μέσα.

Κυρίες και κύριοι, η έννοια της αξιολόγησης των Α.Ε.Ι. της χώρας τέθηκε και εφαρμόστηκε στην πράξη, μετά από νομοθετική πρωτοβουλία του ΠΑ.ΣΟ.Κ. και συγκεκριμένα, του ν.4009/2011. Τότε, η Αντιπολίτευση, όχι μόνο δημιούργησε δυσκολίες, αλλά ξεσήκωσε ολόκληρο πόλεμο – ανάμεσα σ' αυτούς πρωταγωνιστούσε φυσικά, ο ΣΥΡΙΖΑ – για τα ακαδημαϊκά τμήματα, που θέλησαν να συμμετάσχουν στη διαδικασία της αξιολόγησης, αμφισβήτησε το ρόλο της ΑΔΙΠ, η οποία είχε συσταθεί, με τον ν.3374/2005 και δεν λειτούργησε στην πράξη, μέχρι που φτάσαμε στο 2011.

Στη συνέχεια, βέβαια, ο ΣΥΡΙΖΑ την αποδέχτηκε, αλλάζοντας τον Πρόεδρο της με τον τότε σύμβουλο του Υπουργού Παιδείας, κ. Γαβρόγλου. Στον ίδιο νόμο του ΠΑ.ΣΟ.Κ., το ν.4009/2011, στο άρθρο 75, υπήρξε και η πρόβλεψη για τα κέντρα αριστείας, τα οποία ο ΣΥΡΙΖΑ, στη συνέχεια, δαιμονοποίησε, μαζί φυσικά και με ό,τι είχε να κάνει με την έννοια της αριστείας και σήμερα εμφανίζεται η Κυβέρνηση, ως έχοντας την πρωτοβουλία να φέρει νέες και καινοτόμες ρυθμίσεις, μόνο που αυτές έχουν ήδη θεσμοθετηθεί από το 2011 και είναι πολύ συγκεκριμένος ο χώρος, που τις θεσμοθέτησε και ο χώρος, που πήρε αυτές τις πρωτοβουλίες. Κατά συνέπεια, μιλάμε για μια επαναφορά του άρθρου 75 του ν.4009. Αφενός, είναι δείγμα πολιτικού πολιτισμού η αναφορά και η αναγνώριση της ορθότητας των ρυθμίσεων, που νομοθέτησε μια άλλη κυβέρνηση και τις οποίες υιοθετεί η σημερινή. Αφετέρου, ο σφετερισμός της πατρότητας ιδεών, που διαπνέουν το παρόν σχέδιο νόμου από τη Ν.Δ., είναι κάτι, το οποίο υποτιμά και τη νοημοσύνη όσων μας παρακολουθούν και κυρίως, των πολιτών.

Δεν μπορώ να μην επισημάνω, για άλλη μια φορά, ότι έχουμε αποσπασματικότητα ρυθμίσεων και αυτό θα το λέμε, συνεχώς. Η κριτική γίνεται, γιατί η έλλειψη στρατηγικής, η έλλειψη ολοκληρωμένης προσέγγισης και συνολικής άποψης έχει επιπτώσεις και δυστυχώς, αδικεί και την όποια προσπάθεια. Δεν μας έχετε πει, μέχρι σήμερα και αυτό θα το ρωτάμε, συνεχώς και θα περιμένουμε κάποια στιγμή να ανταποκριθείτε στην ερώτησή μας, ποιο είναι το συνολικό σας σχέδιο. Οι επιμέρους προτάσεις, αποκομμένες από έναν κεντρικό κορμό, χάνουν την όποια δυνατότητα αξιολόγησης.

Στο νομοσχέδιο η Εθνική Αρχή Ανώτατης Εκπαίδευσης, μαθαίνουμε ότι θα εισηγείται στο Υπουργείο Παιδείας τη στρατηγική για την ανώτατη εκπαίδευση. Οι σχετικές διατυπώσεις αποπνέουν ένα τρομερό άγχος του Υπουργείου να πετάξει την ευθύνη από πάνω του, μεταφέροντας τα όλα στην ΕΘ.Α.Α.Ε.. Μπορεί τα ζητήματα παιδείας να μην προσφέρονται για κομματικές αντιπαραθέσεις, όμως η χάραξη της στρατηγικής είναι και πρέπει να είναι έργο της Κυβέρνησης. Συνεπώς, ο ρόλος της όποιας Εθνικής Αρχής Ανώτατης Εκπαίδευσης, ως ανεξάρτητη Αρχή, πάντα θα είναι αυστηρά - και έτσι πρέπει να είναι - συμβουλευτικός. Είναι άλλο, η Αρχή να εξειδικεύει αυτή τη στρατηγική και να παρακολουθεί την εφαρμογή της από τα πανεπιστήμια και άλλο να υποκαθιστά την Κυβέρνηση.

Επίσης, θα κάνω μια γενική παρατήρηση σε ό,τι αφορά την Εθνική Αρχή Ανώτατης Εκπαίδευσης. Προτείνεται η ενίσχυση αρμοδιοτήτων της πρώην ΑΔΙΠ, χωρίς, όμως, να έχει προηγηθεί η όποια συζήτηση για τα όργανα διοίκησης των αυτοδιοικούμενων Α.Ε.Ι.. Η πορεία της συζήτησης πρέπει να είναι αντίστροφη, πρώτα πρέπει να συζητήσουμε για τα πανεπιστημιακά όργανα αυτοδιοίκησης των Α.Ε.Ι. και μετά, να γίνει η συζήτηση για τα εξωτερικά όργανα εποπτείας και ελέγχου. Είναι αντίστροφη η αφετηρία της συζήτησης, ακόμη και αν το Υπουργείο – σε ένα βαθμό να το δικαιολογήσω – έχει επιφυλάξεις για τις αποφάσεις των πανεπιστημιακών οργάνων. Έρχεται σε αντίθεση με τη συνταγματικά κατοχυρωμένη αυτοδιοίκηση των πανεπιστημίων και τα θεσμικά αντίβαρα στη διοίκηση των πανεπιστημίων, εναρμονίζεται με τη συνταγματικά κατοχυρωμένη αυτοδιοίκηση των πανεπιστημίων, όταν αυτά εντάσσονται στα εσωτερικά όργανα διοίκησης. Δεν ισχύει, όμως, το ίδιο, όταν προβλέπονται, ως εξωτερικά όργανα εποπτείας και ελέγχου.

Το Μέρος πρώτο, Κεφάλαιο Α΄, από τα άρθρα 1 έως 19, προβλέπει την αλλαγή ονομασίας της Ανεξάρτητης Αρχής Διασφάλισης Ποιότητας στην Ανώτατη Εκπαίδευση, της ΑΔΙΠ και τη μετονομάζει σε Εθνική Αρχή Ανώτατης Εκπαίδευσης. Εκτός από την αλλαγή στην ονομασία, δεν μπορούμε να διακρίνουμε και πάρα πολύ σημαντικές αλλαγές, που επιφέρει αυτή η μετονομαζόμενη Αρχή, αν εξαιρέσουμε, βέβαια, τις επιμέρους αλλαγές και τις βελτιώσεις, που κρίθηκαν σκόπιμες και που προέκυψαν, όπως είναι εύλογο, από την εκτίμηση της μέχρι σήμερα λειτουργίας της. Αλλά, επειδή, κυρίες και κύριοι συνάδελφοι, λένε ότι ο διάβολος κρύβεται στις λεπτομέρειες, στο παρόν σοβαρό σχέδιο νόμου, που η Κυβέρνηση διατείνεται πως φέρνει τον αέρα της προόδου, της διαφάνειας και της λογοδοσίας, εμείς έχουμε ορισμένες παρατηρήσεις.

Δείτε το άρθρο 2, σε σχέση με το άρθρο 12, παράγραφος 8. Στο άρθρο 2, ουσιαστικά περιγράφεται η αποστολή της εν λόγω Αρχής, στην οποία ανήκει η αξιολόγηση και η πιστοποίηση της ποιότητας της λειτουργίας των ΑΕΙ. Στο άρθρο 12 παράγραφος 8, προβλέπεται ότι η πιστοποίηση της ποιότητας μπορεί να υποκαθίσταται από διαπιστευμένο φορέα πιστοποίησης ανώτατης εκπαίδευσης του εξωτερικού, που θα ορίζεται, όμως, με απόφαση του Συμβουλίου Αξιολόγησης και Πιστοποίησης. Δηλαδή, η πιστοποίηση δεν θα γίνεται από την ίδια Αρχή. Προφανώς, κρίνεται ότι δεν θα έχει και τις δυνατότητες, για να κάνει κάτι τέτοιο.

 Άρθρο 16 – μιλάμε για την κρατική επιχορήγηση στα ΑΕΙ. Θέλω να επισημάνω ότι υπάρχουν πολλές ασάφειες, που εντοπίζονται στο νομοσχέδιο και πιστεύουμε ότι θα δημιουργήσουν προβλήματα στην εφαρμογή των σχετικών διατάξεων. Μία από αυτές θεωρούμε ότι είναι το άρθρο 16. Εμείς, καλόπιστα, θα σας θέσουμε ορισμένα ερωτήματα. Πιστεύουμε, λοιπόν, ότι με βάση τα όσα αναφέρονται στο άρθρο 16, δεν μας είναι απόλυτα σαφές, δεν αντιλαμβανόμαστε πως θα υλοποιείται στην πράξη η κρατική χρηματοδότηση του 20% στα ΑΕΙ της χώρας, όταν, ως προϋπόθεση χρηματοδότησης, τίθεται η πλήρωση κριτηρίων, με βάση ενδεικτικούς δείκτες ποιότητας και επιτευγμάτων, που επιλέγει να αξιολογηθεί το κάθε ΑΕΙ. Δηλαδή, ό,τι θέλει το ΑΠΘ, κάτι άλλο το ΕΜΠ, κάτι άλλο το Πάντειο. Είναι αμφίβολο, αν η επιχορήγηση αυτή, που προϋποθέτει πλήθος διαδικασιών, θα είναι εφικτό να δίνεται εντός του οικονομικού έτους ή στην πράξη, αυτό πιστεύουμε εμείς. Μήπως πρόκειται για μείωση της κρατικής επιχορήγησης στα ΑΕΙ, κατά 20%, με το πρόσχημα υπαιτιότητας των ίδιων των ΑΕΙ και όχι του Υπουργείου; Φυσικά, η μεταβατική περίοδος εφαρμογής εξαιρείται αυτής της σκέψης. Από το υπόλοιπο 20% της χρηματοδότησης, που προβλέπεται ότι θα παρέχεται, εφόσον τα ιδρύματα επιτύχουν τους στόχους τους, για να κατανεμηθεί, θα πρέπει να έχει προϋπάρξει προγραμματική συμφωνία, μεταξύ Υπουργείου Παιδείας και ΑΕΙ, στην οποία θα έχουν τεθεί στόχοι. Σε δεύτερο χρόνο και αφού τεθούν οι στόχοι, θα πρέπει να υπάρξει αξιολόγηση, ώστε να εκτιμηθεί κατά πόσο αυτοί έχουν επιτευχθεί.

 Το νομοσχέδιο προβλέπει θεματικές αξιολογήσεις επιμέρους δραστηριοτήτων των ΑΕΙ, όπως πολύ σωστά είπατε, απορρόφηση αποφοίτων από την αγορά εργασίας και όπως έχει τονιστεί, απουσιάζει η συγκριτική αξιολόγηση π.χ. του ερευνητικού έργου ομοειδών τμημάτων ή του κόστους ανά φοιτητή , σε ομοειδή τμήματα κ.ο.κ.. Είναι αυτές, όμως, οι λεπτομέρειες, που θα αναδείξουν τα ισχυρά και τα αδύναμα σημεία επιμέρους ιδρυμάτων ή και των μονάδων τους και αυτές οι πληροφορίες, που απευθύνονται προς το κοινό ή τους μαθητές και τους φοιτητές, που θα δώσουν τις πληροφορίες για την ποιότητα των τμημάτων, για να υπάρξει ένα κριτήριο επιλογής. Περιμένουμε με ενδιαφέρον να ακούσουμε την τοποθέτησή σας σε αυτό το θέμα.

Κεφάλαιο Δεύτερο είναι οι ΕΛΚΕ, άρθρα 20 έως 27.

Εδώ, έχουμε, κυρίως, ρυθμίσεις διαδικαστικού χαρακτήρα, για τη λειτουργία των ΕΛΚΕ και θεωρούμε ότι δεν επιλύει το βασικό ζήτημα, που ήταν ένα και από τα αιτήματα, που μπήκαν στη Σύνοδο των Πρυτάνεων, για απαλλαγή των ΕΛΚΕ από τις διαδικασίες του Δημόσιου Λογιστικού, καθώς, όπως ξέρετε, οι ΕΛΚΕ υπάγονται στους φορείς της Γενικής Κυβέρνησης. Ξέρουμε πάρα πολύ καλά το επιχείρημα, γιατί το έχουμε ακούσει, πάρα πολλές φορές, ότι αυτό ήταν μια υποχρέωση, λόγω της Τρόικα, να μπουν στους φορείς της Γενικής Κυβέρνησης, όμως, τώρα, μπαίνουμε σε μια άλλη κανονικότητα και θεωρούμε ότι είναι απολύτως άτολμο και δεν ανταποκρίνεται στις ανάγκες της εποχής.

Τι έχουμε μέχρι σήμερα; Έχουμε τους ΕΛΚΕ, με βαριές γραφειοκρατικές διαδικασίες, που έρχεστε και τις αντικαθιστάτε, με άλλες γραφειοκρατικές διαδικασίες, ίσως λίγο πιο light, δίχως, όμως, να διευκολύνεται καμία διαδικασία και στην ουσία, βασιλεύει και πάλι η γραφειοκρατία. Έχουμε υπογραφές επί υπογραφών, ο επιστημονικός υπεύθυνος ενός έργου είναι ουσιαστικά μαριονέτα της γραφειοκρατίας και δέσμιος μιας τέτοιας βαριάς διαδικασίας και είναι σαν να τον θεωρείτε εξαρχής ανίκανο να διαχειριστεί τη χρηματοδότηση, που ο ίδιος έχει φέρει στα Α.Ε.Ι. και έτσι δεν αλλάζει τίποτα.

Τι πιστεύουμε; Πιστεύουμε ότι μόνο ριζική αναθεώρηση των ΕΛΚΕ, με μέτρα, που θα προβλέπουν στην αναδιάταξη όλων των αρμοδιοτήτων του επιστημονικού υπεύθυνου και θα επιτρέπουν σε αυτόν, με δική του ευθύνη, να εκδίδει αυτοδύναμα, μόνο με υπογραφή του, εντολές υλοποίησης και πληρωμής, εντός εγκεκριμένου προϋπολογισμού, ότι θα μπορέσουν να μειώσουν τη γραφειοκρατία.

 Έτσι, έχουμε «μία από τα ίδια» στο νομοσχέδιο και επιμένουμε στην απεμπλοκή από το Δημόσιο Λογιστικό και στην ίδρυση Νομικών Προσώπων Ιδιωτικού Δικαίου, για την αξιοποίηση και διαχείριση των πόρων των Α.Ε.Ι., που ουσιαστικά έχει νομοθετηθεί από τον ν.4009/2011, μέσω του άρθρου 58.

Θα μιλήσω μόνο για ένα άρθρο, γιατί επί των άρθρων, θα τα πούμε πιο αναλυτικά, αλλά είναι ένα άρθρο, που, ενώ πολύ καλά είπατε ότι ούτε στη διαβούλευση έχουμε πάρα πολλά σχόλια και θα σας έλεγα, ότι ούτε και στον Τύπο υπάρχουν δημοσιεύματα για το συγκεκριμένο νομοσχέδιο, εν τούτοις, σήμερα, η «Καθημερινή» επέλεξε να μιλήσει για το άρθρο 50, με τίτλο: «Διορισμός με πτυχίο κολεγίου».

Το άρθρο 50 είναι μια δεύτερη προσπάθεια, που κάνει η Κυβέρνηση και βάζει θέματα ισοτιμίας της αναγνώρισης των πτυχίων των κολεγίων και θα σας έλεγα, αυτή τη φορά, «από το παράθυρο». Θέλουμε να μας πείτε, πραγματικά, ποια είναι η στόχευση αυτού του άρθρου, τι προβλήματα έρχεται να λύσει;

Μέχρι σήμερα, ξέραμε, ότι ο ΔΟΑΤΑΠ είναι το μόνο αρμόδιο όργανο για την αναγνώριση ή μη της ισοτιμίας των ακαδημαϊκών τίτλων σπουδών. Βέβαια, γνωρίζουμε και τα τεράστια προβλήματα με τους χρόνους, που έχει ο ΔΟΑΤΑΠ- περιμένουν άνθρωποι τρία και τέσσερα χρόνια, για να υπάρξει μια αναγνώριση στους τίτλους σπουδών τους. Εσείς, όμως, σήμερα, έρχεστε και λέτε ότι πτυχία από τα εκπαιδευτικά Ιδρύματα της αλλοδαπής γίνονται δεκτά, όχι αποκλειστικά, με την αναγνώριση, που παρέχει ο ΔΟΑΤΑΠ, αλλά - το βάζετε διαζευκτικά - «ή από τον ΔΟΑΤΑΠ ή με απόφαση αναγνώρισης επαγγελματικών προσόντων βάσει, του Π.Δ. 38 του 2010 ή με απόφαση αναγνώρισης επαγγελματικής ισοδυναμίας τίτλου σπουδών Τριτοβάθμιας Εκπαίδευσης, με συναφή τίτλο για κλάδο εκπαιδευτικού.

Έχουμε αρκετές απορίες, αν μπορείτε λίγο να μας αποσαφηνίσετε τι ακριβώς κάνετε με το άρθρο 50.

Θέλω να κλείσω, με την έκθεση του Γενικού Λογιστηρίου. Αυτή, λοιπόν, η Έκθεση, για άλλη μια φορά, δείχνει ότι έχουμε ένα νομοσχέδιο Παιδείας, στο οποίο δεν υπάρχει ούτε μία αναφορά σε ένα ευρώ δαπάνης, που, έτσι κι αλλιώς, ξέρετε ότι δημιουργεί αυτό το νομοσχέδιο. Εσείς γνωρίζετε ότι εδώ έχουν υπάρξει, μέσα στο νομοσχέδιο, αποζημιώσεις προέδρων, αντιπροέδρων, επιτροπών, βάζετε έξοδα μετακίνησης. Δεν μπορεί να υπολογιστεί καμιά από αυτές τις δαπάνες, ούτε κατ' εκτίμηση;

Επίσης, μιλάτε για αποζημίωση μη πιστοποιημένων εκπαιδευτών ενήλικων για συγκεκριμένο χρονικό διάστημα ενός έτους και σε εφαρμογή μίας εκδοθείσας ΚΥΑ, η οποία έχει ήδη καθορίσει το ύψος της ωριαίας αποζημίωσης του προσωπικού αυτού. Γιατί δεν έχουμε ούτε μία αράδα, για τη δαπάνη του νομοσχεδίου; Αντιθέτως, έχετε συνεχείς παραπομπές, σε έκδοση 8 Κοινών Υπουργικών Αποφάσεων, που θα ρυθμίσουν, λέτε, το ύψος της εκάστοτε δαπάνης και αυτό έρχεται, για άλλη μία φορά, να επιβεβαιώσει ότι έχουμε ένα νομοσχέδιο ακοστολόγητο.

Κλείνω, λέγοντας ότι το νομοσχέδιο αυτό έρχεται, πραγματικά, με την συνηθισμένη πια αποσπασματικότητα των νομοθετημάτων, που έχουμε δει, μέχρι σήμερα, αλλά μας θέτει και ένα μεγάλο προβληματισμό, εάν υπάρχει αποκρυσταλλωμένη άποψη στο Υπουργείο για το τι είδους εκπαιδευτικούς θέλετε και κατ’ επέκταση, τι είδους εκπαίδευση θέλετε να εφαρμόσετε. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Συνεχίζουμε με τον κ. Δελή.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Καλή χρονιά και από μένα. Ξεκινώντας, να πω ότι από τις πρώτες γραμμές της Αιτιολογικής Έκθεσης αυτού του νομοσχεδίου, φανερώνεται και η ουσία του. Αναφέρεται χαρακτηριστικά στην αρχή ότι το νομοσχέδιο για την Εθνική Αρχή Ανώτατης Εκπαίδευσης αποτελεί το αναγκαίο πρώτο βήμα, για την αναμόρφωση του νόμου πλαισίου, που θα οργανώσει, εκ νέου, τη λειτουργία των ιδρυμάτων ανώτατης εκπαίδευσης, συνολικά - το επιβεβαίωσε, πριν από λίγο και η κυρία Υπουργός - στην κατεύθυνση της ενίσχυσης του αυτοδιοίκητου και της αυτονομίας της διαρκούς αξιολόγησης και της εξωστρέφειας.

Με λίγα λόγια, το σημερινό νομοσχέδιο αποτελεί τον προπομπό του επικείμενου, πιο αντιδραστικού νόμου-πλαισίου για τα πανεπιστήμια, που ετοιμάζεται να φέρει η Κυβέρνηση της Νέας Δημοκρατίας. Στα πλαίσια, λοιπόν, αυτά, με το νομοσχέδιο, γίνεται η σχετική προεργασία και προετοιμασία του νομικού και θεσμικού εδάφους, ώστε να υποδεχθεί τον προαναγγελλόμενο νόμο-πλαίσιο και ο οποίος, με τη σειρά του, θα επιχειρήσει να δέσει πιο σφιχτά την τριτοβάθμια εκπαίδευση στις ανάγκες - τις ανάγκες και τις οικονομικές, αλλά και τις ιδεολογικές- των επιχειρηματικών ομίλων, σε βάρος πάντα των αναγκών της μεγάλης λαϊκής πλειοψηφίας.

Θυμίζουμε εδώ ότι η έναρξη αυτής της διαδικασίας έγινε, το περασμένο καλοκαίρι, μέσα στον Αύγουστο, με την κατάργηση του ακαδημαϊκού ασύλου, πράξη όχι μόνο συμβολική, αλλά και με ουσιαστική στόχευση, την πρακτική επιβολή της σιγής νεκροταφείου στα πανεπιστήμια, προκειμένου να εφαρμόζεται, χωρίς εμπόδια, μία πολιτική, που προωθεί την επιχειρηματική δραστηριότητα των ιδρυμάτων, με άμεσες, βέβαια, αρνητικές επιπτώσεις, τόσο στα προγράμματα σπουδών όσο και στο κόστος των σπουδών, για τα παιδιά, πάντα, των λαϊκών οικογενειών, με συνέπεια το μόνο άσυλο, που αναγνωρίζεται πια στα πανεπιστήμια, να είναι το άσυλο προστασίας για τις μπίζνες του κεφαλαίου, εντός και δια των πανεπιστημιακών σχολών.

Επιστρέφοντας στο νομοσχέδιο, μπορεί να φαίνεται ότι τα βέλη της κυβερνητικής κριτικής χτυπούν όλες τις προηγούμενες κυβερνήσεις, καθώς όπως αναγράφεται, χαρακτηριστικά, στην Αιτιολογική Έκθεση, αλλά και όπως επανέλαβε πάλι η κυρία Υπουργός, ο ακαδημαϊκός χάρτης της χώρας αποτέλεσε, κατά τα τελευταία έτη, αντικείμενο άναρχων, ακριτών και αυθαίρετων ανακατατάξεων και επαναπροσδιορισμού, υπονοώντας, σαφώς, τόσο το σχέδιο «ΑΘΗΝΑ» της Κυβέρνησης Σαμαρά, όσο και τις συγχωνεύσεις πανεπιστημίων και ΤΕΙ, τις οποίες υλοποίησε η Κυβέρνηση ΣΥΡΙΖΑ, ωστόσο, η κριτική αυτή είναι επιδερμική, αν όχι και υποκριτική, από τη στιγμή που και η σημερινή κριτική της Νέας Δημοκρατίας, όχι μόνο δεν αμφισβητεί, αλλά συμφωνεί και με την κατεύθυνση και με τους στόχους των προηγούμενων κυβερνήσεων στην τριτοβάθμια εκπαίδευση.

Είναι άλλωστε γνωστή και διακηρυγμένη από όλα τα Κόμματα, που έχουν «κορόνα στο κεφάλι τους» την Ε.Ε. , είναι γνωστή και διακηρυγμένη η προσήλωσή τους στην εφαρμογή των Οδηγιών της Ε.Ε., των κατευθύνσεων της και εν προκειμένω στις κοινές , όπως αναγράφεται, πάλι στην Αιτιολογική Έκθεση, στις κοινές αρχές και κατευθύνσεις του ευρωπαϊκού χώρου ανώτατης εκπαίδευσης, ο οποίος αποτέλεσε και αποτελεί σταθερά, και με όλες τις κυβερνήσεις, τον κεντρικό άξονα όλων των αντιδραστικών αναδιαρθρώσεων στα πανεπιστήμια και γενικότερα στην εκπαίδευση.

 Στη βάση αυτής της στρατηγικής, λοιπόν, η μέχρι τώρα Αρχή Διασφάλισης και Πιστοποίησης Ποιότητας στην Ανώτατη Εκπαίδευση, η γνωστή ΑΔΙΠ, με το νομοσχέδιο, μετονομάζεται και μετεξελίσσεται σε Εθνική Αρχή Ανώτατης Εκπαίδευσης, ΕΘΑΑΕ.

 Πρόκειται για μια από τις πάμπολλες, λεγόμενες, ανεξάρτητες Αρχές, με τη συγκεκριμένη, δηλαδή, ΑΔΙΠ και τώρα πλέον ΕΘΑΑΕ, να έχει αρμοδιότητα, βεβαίως, στην τριτοβάθμια εκπαίδευση. Αξίζει, όμως, εδώ να σταθούμε λίγο, για να δούμε το ρόλο και το χαρακτήρα αυτών των ανεξάρτητων Αρχών, οι οποίες – θυμίζω – στην πρόσφατη συνταγματική αναθεώρηση επιχειρήθηκε και από τον ΣΥΡΙΖΑ και από τη Ν.Δ. να αναβαθμιστούν, ώστε να αποκατασταθεί το κύρος τους.

 Φυσικά και ο χαρακτήρας και η αποστολή όλων αυτών των ανεξάρτητων Αρχών καθορίζεται από το πλαίσιο, μέσα στο οποίο θεσπίζονται και λειτουργούν. Και αυτό το πλαίσιο δεν είναι άλλο από τα όρια της κυρίαρχης πολιτικής του αστικού κράτους, όρια, τα οποία καθιστούν όλες αυτές τις ανεξάρτητες Αρχές όργανα νομιμοποίησης της εξουσίας και των συμφερόντων του κεφαλαίου, όσο και αν φλυαρούν οι κυβερνήσεις, όπως και η σημερινή, ως περί της προσωπικής, δήθεν, και λειτουργικής ανεξαρτησίας, λέει, των μελών της συγκεκριμένης ή οποιασδήποτε άλλης ανεξάρτητης Αρχής. Έτσι, όλες αυτές οι ανεξάρτητες Αρχές δεν αποτελούν παρά μοχλούς υλοποίησης της κυρίαρχης πολιτικής και ελεγκτικούς μηχανισμούς, όχι από τη σκοπιά των λαϊκών συμφερόντων, αλλά από τη σκοπιά των συμφερόντων του κεφαλαίου, ως τροχονόμοι και διαιτητές αλληλοσυγκρουόμενων επιχειρηματικών συμφερόντων. Αρκεί να θυμηθεί κανείς ότι αυτές οι ανεξάρτητες Αρχές πρωτοεμφανίστηκαν σε εκείνους τους οικονομικούς κλάδους, όπου «απελευθερώνονταν» οι αγορές, όπως στο χώρο των τηλεπικοινωνιών και της ενέργειας, ακριβώς, για να παίξουν τον ρόλο του διαιτητή, στη μοιρασιά της πίτας των κερδών των ιδιωτικοποιήσεων, που ξεκινούσαν, τότε, σε αυτούς τους κλάδους.

 Συνεπώς, οι ανεξάρτητες διοικητικές Αρχές αποτελούν βασική επιλογή τόσο σε κρατικό επίπεδο όσο, βέβαια και σε επίπεδο Ε.Ε.. Δεν είναι καμιά ελληνική εφεύρεση και πρωτοτυπία, προκειμένου να ρυθμίζονται κεντρικά, από έναν κρατικό μηχανισμό όσο γίνεται πιο αμερόληπτο και χωρίς οποιεσδήποτε μικροκομματικές σκοπιμότητες, όπως αυτές εκδηλώθηκαν, για παράδειγμα, στις συγχωνεύσεις πανεπιστημιακών σχολών με Τ.Ε.Ι. πάντα, βεβαίως, προς όφελος των επιχειρηματικών ομίλων, που δραστηριοποιούνται, στη συγκεκριμένη, κάθε φορά είτε αγορά, είτε κλάδο, είτε χώρο. Ακριβώς τέτοια είναι στο χώρο της τριτοβάθμιας εκπαίδευσης και η περίπτωση της νέας Εθνικής Αρχής Ανώτατης Εκπαίδευσης, που αντικαθιστά, όπως είπαμε, την ΑΔΙΠ. Η νέα, λοιπόν, αυτή ανεξάρτητη Αρχή, η ΕΘΑΑΕ, προορίζεται να λειτουργήσει, ως ακόμα πιο αποτελεσματικός μοχλός, για την υλοποίηση των αντιδραστικών αναδιαρθρώσεων στα πανεπιστήμια της χώρας μας, στη λογική πάντα, της συγκρότησης του λεγόμενου ενιαίου ευρωπαϊκού χώρου ανώτατης εκπαίδευσης.

 Έτσι, ως βασική, βασικότατη, αποστολή της εθνικής αυτής Αρχής περιγράφεται η αξιολόγηση των ιδρυμάτων, του προσωπικού, των προγραμμάτων σπουδών, κάθε πτυχή της λειτουργίας των πανεπιστημίων και κυρίως, η βαθύτερη σύνδεση αυτής της αξιολόγησης με την κρατική χρηματοδότηση, σύμφωνα, πάντα, με τα κριτήρια της αγοράς.

 Σύμφωνα με το νομοσχέδιο, για πρώτη φορά, σε νόμο, έχει δίκιο η κυρία Υπουργός, η οποία μάλιστα υπερηφανεύτηκε γι' αυτό, ένα τμήμα της κρατικής χρηματοδότησης των πανεπιστημίων, συγκεκριμένα το 20%, συνδέεται απευθείας και αποκλειστικά με την αξιολόγησή τους από το Συμβούλιο Αξιολόγησης και Πιστοποίησης της ΕΘΑΑΕ και με κριτήρια, τα οποία ουδεμία σχέση έχουν με τις ανάγκες των φοιτητών, τόσο για το περιεχόμενο των σπουδών τους, όσο και για τις συνθήκες αυτών των σπουδών.

 Όσο για το υπόλοιπο 80%, τώρα, της κρατικής χρηματοδότησης, έτσι και αλλιώς, εκτός του ότι είναι σταθερά πίσω από τις ανάγκες, εδώ πίσω από τις ανάγκες ήταν και το 100% της κρατικής υποχρηματοδότησης, γιατί έτσι πρέπει να την ονομάζουμε, υπόκειται ακόμα και αυτό το 80%, τελικά και αυτή η χρηματοδότηση, στις κατευθύνσεις τις γενικότερης εκπαιδευτικής και συνολικότερης κυβερνητικής πολιτικής.

 Που οδηγεί όλο αυτό; Μα, φυσικά, στο ότι όσα τμήματα δεν αξιολογούνται θετικά, θα αποκλείονται, ακόμα και από αυτήν την όποια πενιχρή κρατική χρηματοδότηση, θα οδηγούνται στην υποβάθμιση, μέχρι και στο κλείσιμο τους, τελικά, όπως αναγράφεται, στο νομοσχέδιο. Έτσι, προκειμένου να αξιολογούνται θετικά τα ιδρύματα, θα εξωθούνται να μετακυλούν, ακόμα περισσότερο, το κόστος σπουδών στους φοιτητές τους, θα ξεπουλούν τις υποδομές τους και θα αναθέτουν τη λειτουργία των ιδρυμάτων και την ήδη υποβαθμισμένη φοιτητική μέριμνα σε ιδιώτες, σε χορηγούς και σε πάσης φύσεως επενδυτές.

 Ήδη, η φοιτητική στέγη μεταφέρεται στις περιβόητες συμπράξεις δημόσιου και ιδιωτικού τομέα, τα γνωστά ΣΔΙΤ. Το ζήτημα είναι πολύ σοβαρό και δείχνει, ακριβώς, το τι θα επακολουθήσει και στην πρωτοβάθμια και στην δευτεροβάθμια εκπαίδευση, με την πλήρη εφαρμογή και εκεί αυτής της περιώνυμης αντιδραστικής αξιολόγησης. Να, λοιπόν, που βρίσκεται η ουσία και η αιτία της αναβάθμισης της Εθνικής Αρχής Ανώτατης Εκπαίδευσης. Η ενίσχυση των αρμοδιοτήτων της ΕΘΑΑΕ, για την οποία επαίρεται η Κυβέρνηση, αφορά στην επιβολή της αντιδραστικής αξιολόγησης, ως εκείνου του αποφασιστικού μοχλού, τόσο για την προώθηση της επιχειρηματικότητας των πανεπιστημίων, όσο και τη σύνδεσή τους ή καλύτερα την πλήρη παράδοσή τους στις ανάγκες των επιχειρηματικών ομίλων και των πολυεθνικών.

Άμεσο αποτέλεσμα αυτής της αξιολόγησης είναι και το ότι αναμένεται να ενταθούν, ασφαλώς και οι κατηγοριοποιήσεις, αντικειμενικό είναι αυτό, ανάμεσα στα ιδρύματα. Αυτά που θα αξιολογούνται, ως καλά, με βάση τα ζητούμενα πάντα της αγοράς, οπωσδήποτε πρόσκαιρα, όμως, κάθε φορά, γιατί αυτά τα ζητούμενα, βλέπετε, αλλάζουν, ανάλογα με τις μεταβαλλόμενες ανάγκες των κερδών και των επενδύσεων των επιχειρηματικών ομίλων και αυτά, που θα υποβαθμίζονται, όσα δεν παίρνουν καλούς βαθμούς στην αξιολόγηση, έως και θα κλείνουν, επειδή δεν έχουν πέραση.

Έτσι, με ιδρύματα πρώτης, δεύτερης κατηγορίας, με πολλούς και διάφορους τίτλους σπουδών, με διετή, τριετή προγράμματα, που προχωράνε, έτσι και αλλιώς και ας μην έχει άγχος ο ΣΥΡΙΖΑ, θα εφαρμοστούν και αυτά από την Κυβέρνηση, έτσι και αλλιώς. Όλα αυτά να πώς γίνονται το όχημα, για να συμπιέζονται τα εργασιακά δικαιώματα όλων των αποφοίτων, προς τα κάτω πάντα.

Σύμφωνα με το νομοσχέδιο: «Ενισχύεται», λέει, «η αυτονομία και το αυτοδιοίκητο των ιδρυμάτων». Λέξεις πολύ χρησιμοποιημένες, όταν γίνεται κουβέντα για τα πανεπιστήμια. Η περίφημη αυτονομία, βεβαίως, που διαφημίζουν, είναι στην ουσία η απαλλαγή του κράτους από οποιαδήποτε υποχρέωση χρηματοδότησης, πέραν αυτής της τυπικής, όπως είπαμε, από οποιαδήποτε υποχρέωση πρόβλεψης προσωπικού, ενίσχυσης υποδομών, διασφάλισης περιεχόμενου σπουδών και πτυχίων. Όσο ενισχύεται η αυτονομία των πανεπιστημίων, τόσο θα μειώνεται και η ευθύνη του κράτους, ως προς τη λειτουργία τους. Τα Τμήματα αυτονομούνται, συνεπώς, και καθίστανται ελεύθερα να αναζητήσουν χορηγούς, επενδυτές, προκειμένου να καλύψουν και τις πιο στοιχειώδεις από τις λειτουργίες τους.

Αποσυνδέεται, επιπλέον, η Έρευνα από την όποια σχέση είχε διατηρήσει, ως τώρα, με το υπόλοιπο εκπαιδευτικό και επιστημονικό έργο των πανεπιστημίων, ενώ καταργείται - και είναι χαρακτηριστικό αυτό - ακόμα και εκείνη η μικρή δυνατότητα οικονομικής ενίσχυσης των πανεπιστημίων, που υπήρχε, μέσα από τη λειτουργία αυτών των Ειδικών Λογαριασμών Κονδυλίων Έρευνας.

Ανοίγει διάπλατα ο δρόμος να παρεμβαίνουν μεγάλοι επιχειρηματικοί όμιλοι στη χρηματοδότηση, τους όρους διεξαγωγής και στην αξιοποίηση ασφαλώς, γιατί αυτός είναι ο στόχος των αποτελεσμάτων της Έρευνας. Δεν είναι καθόλου τυχαία η στιγμή, που προχωρούν τέτοιου είδους μέτρα από την Κυβέρνηση της Ν.Δ., όταν ξεφυτρώνουν, σαν τα «μανιτάρια», πια ερευνητικά προγράμματα στα Πανεπιστήμια, που αξιοποιούνται από μεγάλα μονοπώλια και ιμπεριαλιστικούς οργανισμούς. (Λέγε με ΝΑΤΟ).

Εν τέλει το νομοσχέδιο, όχι μόνο δεν λύνει κανένα από τα εκρηκτικά προβλήματα, που αντιμετωπίζουν τα παιδιά των λαϊκών οικογενειών στις σπουδές τους, αλλά προσθέτει και νέα εμπόδιο στα μορφωτικά και τα εργασιακά τους δικαιώματα. Δεν φτάνει, που εδώ και χρόνια, τα Πανεπιστήμια λειτουργούν, ήδη, με επιχειρηματικά κριτήρια, αναγκάζοντας τους φοιτητές και τις οικογένειές τους να βάζουν «βαθιά το χέρι στην τσέπη», για τα μεταπτυχιακά, για να πληρώσουν διάφορα τέλη.

Τώρα, με την αξιολόγηση, όλα αυτά θα ενταθούν, ενώ επιχειρείται η μετατροπή των φοιτητών και σε συνενόχους. Και αυτό πρέπει να απορριφθεί μαζικά, επιχειρείται η μετατροπή των φοιτητών σε συνένοχους, στις απολύσεις και στις τιμωρίες διδασκόντων και προσωπικού, ακόμα και συνυπεύθυνους στο μεγαλύτερο ξεπούλημα της Ανώτατης Εκπαίδευσης.

Ο νέος νόμος δεν αποτελεί καμία καινοτομία ούτε έρχεται να εξαλείψει παθογένειες του παρελθόντος, όπως προπαγανδίζει η Κυβέρνηση της Ν.Δ., διατηρεί και ενισχύει όλους τους νόμους της προηγούμενης Κυβέρνησης ΣΥΡΙΖΑ. Και αυτό το διατύπωσε, με πολύ κομψό τρόπο και ο Εισηγητής της Ν.Δ. ο κ. Στυλιανίδης, ο οποίος ανέφερε ότι το νομοσχέδιο δεν έρχεται να καταργήσει, αλλά έρχεται να διορθώσει και να συμπληρώσει - ήταν χαρακτηριστικά τα λόγια του - πηγαίνει ένα βήμα παρακάτω, με αυτό το νομοσχέδιο, στην προώθηση των κατευθύνσεων της Ε.Ε., με σκοπό να αντιστοιχηθούν τα Πανεπιστήμια, με τις επιταγές των μεγάλων επιχειρηματικών ομίλων. Αυτή η πολιτική, όμως, εδώ και χρόνια, ενισχύει τους ταξικούς φραγμούς και αλέθει τα μορφωτικά και εργασιακά δικαιώματα της νέας γενιάς.

Είναι γνωστά, άλλωστε, τα αποτελέσματα αυτής της αξιολόγησης και αυτής της πολιτικής και από άλλες ευρωπαϊκές χώρες και αξίζει εδώ να ειπωθούν ορισμένα για τη λεγόμενη «ευρωπαϊκή εμπειρία», όπου είναι δεδομένα τα δίδακτρα στα δημόσια πανεπιστήμια, όπου οι φοιτητές παίρνουν δάνεια, για να ανταπεξέλθουν στο κόστος των σπουδών τους ή όπως στη Σουηδία, ακούστε, χώρα - πρότυπο κάθε θιασώτη του καπιταλισμού! Στη Σουηδία, λοιπόν, καλούνται φοιτήτριες, μέσα από τεράστιες διαφημίσεις γιγαντοαφισών, να βρουν το «sugar daddy» τους, προκειμένου να ανταποκριθούν στο κόστος των σπουδών τους. Για τέτοιο καπιταλιστικό εκπαιδευτικό παράδεισο της εξαχρείωσης μιλάμε ! Πραγματικά σύγχρονο δεν είναι το πανεπιστήμιο, που είναι παραδομένο στα χέρια των επιχειρηματιών, αλλά αυτό, στο οποίο θα μπορούν όλοι να σπουδάζουν ολοκληρωμένα.

Ένα πανεπιστήμιο, που δεν θα κοιτάει στην τσέπη, πετώντας εκτός τους μη μετεγγραφέντες και τους εργαζόμενους φοιτητές. Αναβάθμιση σπουδών σημαίνει να σπουδάζουν όλοι και ολοκληρωμένα το επιστημονικό αντικείμενο, που διάλεξαν, χωρίς απαράδεκτους διαχωρισμούς και πολυ-κατηγοριοποιήσεις, να κατοχυρώνουν όλοι το πτυχίο τους, την πλήρη πρόσβαση στο επάγγελμα και βεβαίως, στη δουλειά, με πλήρη και σύγχρονα δικαιώματα. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κ. Δελή.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σενετάκης Μάξιμος, Λιβανός Σπήλιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Καλαφάτης Σταύρος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Αναγνωστοπούλου Αθανασία (Σία), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Κάτσης Μάριος, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**Το λόγο έχει ο Ειδικός Αγορητής της Ελληνικής Λύσης, o κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Είναι η πρώτη συνεδρίαση της Επιτροπής, μέσα στο 2020. Θα ήθελα να ευχηθώ καλή και παραγωγική χρονιά και στα θέματα της εκπαίδευσης. Ο όρος «παιδεία» είναι ένας ευρύς όρος, ένας όρος περιεκτικός, όπου γαλουχεί και χαρακτήρες, αλλά στο μεγάλο τους σκαλί, γιατί είναι μια συνέχεια από την πρωτοβάθμια ή τη δευτεροβάθμια εκπαίδευση, είναι αυτός ο όρος, που εμπεριέχει, πλέον, τον επιστήμονα. Μπαίνει μέσα το «επίσταμαι». Αποκτά ο άνθρωπος εξειδίκευση και το θέμα είναι τι μυαλά θέλουμε και τι ανθρώπους θέλουμε.

Θέλουμε, λοιπόν, να υπάρχει μια οξεία κριτική σκέψη, συνάμα, όμως, θέλουμε, στις επιταγές των καιρών, στην προκλητικότητα των καιρών, όπως επιτάσσει η αγορά εργασίας και η επαγγελματική αποκατάσταση, να υπάρχει συγκερασμός και των δύο. Τι να το κάνουμε να έχουμε επιστήμονες, οι οποίοι παύουν να είναι άνθρωποι, παύουν να έχουν ευαισθησίες, δεν έχουν όραμα, δεν έχουν ηθική, δεν έχουν αξίες, δεν έχουν αρχές. Τι να το κάνουμε, επίσης, να έχουμε καλές ανθρώπινες προθέσεις, να έχουμε ανθρώπινες ευαισθησίες, αλλά να μην μπορούμε να ανταπεξέλθουμε στις ανάγκες της επιστήμης, που καλούμεθα να υπηρετήσουμε.

Τα ελληνικά πανεπιστήμια έχουν μεγάλες πληγές. Ευελπιστώ, με βάση τη διεθνή κατάταξη, ότι πολλά ελληνικά πανεπιστήμια, παρά τα χίλια μύρια προβλήματα, μπήκαν στα 50 καλύτερα πανεπιστήμια του κόσμου. Αυτό σημαίνει ότι η προσπάθεια είναι άοκνη από πλευράς καθηγητών, αλλά και μαθητών. Υπάρχει αυτή η συνέργεια, υπάρχει αυτό το ομαδικό πνεύμα, το οποίο θα φέρει καρπούς, αρκεί να τους δώσουμε τα σωστά εχέγγυα.

Εμείς, ως Ελληνική Λύση, κρατούμε επιφυλάξεις γι΄ αυτήν την Ανεξάρτητη Αρχή, που θέλετε να θεσπίσετε, ως Υπουργείο Παιδείας, κυρία Υπουργέ και κύριε Υφυπουργέ, διότι καλό θα ήταν να υπάρχει μια Διακομματική Επιτροπή, η οποία θα βγάλει το αποτέλεσμα για το πώς θα γίνεται η χρηματοδότηση των πανεπιστημίων. Αυτό το 80 - 20 μου θυμίζει προμήθεια μεσιτική, υπό την έννοια ότι κάποια πανεπιστήμια θα ευνοηθούν, όμως, κάποια άλλα θα αδικηθούν.

Πρέπει να παραδεχτούμε, κυρίες και κύριοι, ασχέτως ιδεολογικής πλεύσης, ότι το θέμα, που γεννάται σήμερα, είναι ότι τα πανεπιστήμια πρέπει να σχετίζονται με αυτό, που λέγεται «αγορά εργασίας», αλλιώς, δεν υπάρχει επαγγελματική αποκατάσταση. Εκείνο που λείπει σήμερα στα ελληνικά πανεπιστήμια, το ξέρετε, διότι οι περισσότεροι υπηρετείτε διάφορες θεωρητικές και θετικές επιστήμες, είναι η πρακτική.

Δηλαδή, βγαίνουν σήμερα επιστήμονες, με καλή μελέτη στη θεωρία, αλλά δεν μπορεί να εφαρμοστεί η πράξη, γιατί μέσα από τα πανεπιστήμια, αλλά και στην δευτεροβάθμια εκπαίδευση, στις θετικές, κυρίως, επιστήμες, έλειπαν τα πειράματα. Άρα, δεν είχε επαφή με την πραγματικότητα ο επιστήμονας, το αυριανό αυτό ακαδημαϊκό κύτταρο και επιστημονικό συνάμα, γιατί, μέσα στα πανεπιστήμια, δεν είχε τη χαρά της δημιουργίας.

Ξέρετε, νομίζω ο καθένας μας το καταλαβαίνει, ότι όταν γίνεται μια Έρευνα μέσα σε ένα πανεπιστήμιο, η ομάδα έχει τη χαρά ότι κάτι ανακάλυψε, ότι έγινε ένα ακόμη βήμα επιστήμης. Εδώ, λοιπόν, μπαίνει η χαρά στο σπουδαστή, η χαρά στο φοιτητή, που του δίνει και το ερέθισμα, αλλά και την αισιοδοξία, ότι όταν θα βγει στην αγορά εργασίας, θα είναι αυτός, που υπηρετεί μια επιστήμη, που την αγαπάει. Αυτό, λοιπόν, θα έρθει, μέσα από μια καινοτομία, από μια Έρευνα.

Πολύ φοβούμαι ότι έχουν αδικηθεί πολλά περιφερειακά πανεπιστήμια, τα οποία πραγματικά έδωσαν φωτεινά μυαλά και μέσα από την εκπαίδευσή τους, όπως για παράδειγμα, το Πανεπιστήμιο Κρήτης, το οποίο έχει κάνει πολλές έρευνες, κυρίως σε θέματα ατμοσφαιρικής ρύπανσης, το Δημοκρίτειο Πανεπιστήμιο της Θράκης, το οποίο επίσης έχει δώσει το δικό του αγώνα, το Πανεπιστήμιο των Ιωαννίνων, που τα τελευταία χρόνια, έχει ξεχωρίσει εκεί η ιατρική του επιστήμη.

Πρέπει, όμως, να παραδεχτούμε ότι χρειάζεται και ο επιχειρηματικός κλάδος, όχι ο επιχειρηματικός κλάδος, για να εκμεταλλευτεί τους αυριανούς επιστήμονες, η εκμετάλλευση, ούτως ή άλλως, υπάρχει, κατά το δοκούν. Σήμερα, υπάρχουν πολλοί επιστήμονες Έλληνες, που διαπρέπουν στο εξωτερικό, εκεί αφήνουν το δικό τους στίγμα, τη δική του φυσιογνωμία, τη δική τους επιστημονική κατάρτιση, υπάρχει, όμως, και η εκμετάλλευση από κάποιες πολυεθνικές, κανείς δε το αμφισβητεί αυτό, όπου εκμεταλλεύονται την ανεργία, αν θέλετε, την ατμόσφαιρα της αβεβαιότητας, που επικρατεί στην Ελλάδα.

Εγώ βάζω ένα ερώτημα, που το βάζουν και οι πανεπιστημιακοί, κύριοι του Υπουργείου Παιδείας, γιατί να μην είναι υποχρεωτικό να δημοσιοποιούνται πλέον οι έρευνες και οι τεχνολογίες, όπως γίνεται στην Αμερική, όπως γίνεται σε κάποια κράτη της Ευρώπης. Εκεί, κάποιες επιχειρήσεις θα βρουν αυτές τις έρευνες, χωρίς να βάλουν το χέρι στην τσέπη, όμως πρέπει να παραδεχθούμε, ότι αν μπει ο επιχειρηματικός κύκλος, απλά να πάρει τη μελέτη της Έρευνας, που έχει κάνει ένα πανεπιστήμιο, δημιουργούνται συνάμα θέσεις εργασίας.

Η Κομισιόν χρηματοδοτεί τα τελευταία χρόνια το «Ερευνώ και Καινοτομώ», όμως, τα ελληνικά πανεπιστήμια αυτές τις έρευνες, που θα πρέπει να ξέρει ο φορολογούμενος πολίτης ποια είναι τα αποτελέσματα, τις κρατούν στο συρτάρι. Γιατί αυτές, λοιπόν, αυτές οι έρευνες πανεπιστημιακών να είναι στο χρονοντούλαπο; Δεν πρέπει να δοθούν στη δημοσιότητα; Γιατί να υπάρχουν αυτές οι κρυφές έρευνες και μελέτες;

Σήμερα, μελέτες που έχουν γίνει για θέματα υγείας, πραγματικά, έχουν δώσει τα φώτα τους στο πώς μπορούμε να αντιμετωπίσουμε και κάποιες ασθένειες, κάποιες μολύνσεις του περιβάλλοντος. Όμως, όταν αυτή η Έρευνα και η τεχνολογία θα δώσει τη χαρά στο σπουδαστή, ο οποίος θα το περάσει, ως ομάδα, αύριο θα βγει στην αγορά εργασίας και θα έχει μέσα του βέλη στη φαρέτρα του.

Σήμερα, το ξέρετε πολύ καλά, γιατί είναι και πολλοί νομικοί, όταν αποφοιτά ένας από μια νομική σχολή, οι περισσότεροι δικηγόροι τι του λένε; Αν θα ακολουθήσει το επάγγελμα του δικηγόρου, ότι άλλο αυτά, που διδάχτηκε στο πανεπιστήμιο και άλλο αυτά, που θα συναντήσει, στην καθημερινότητα. Δηλαδή, απέχει παρασάγγας η θεωρία από την πράξη.

Μέσω, λοιπόν, μιας Έρευνας ουσιαστικής και δίκαιης κατανομής, θα μπορούσε πραγματικά το παιδί αυτό να έχει μια πιο ομαλή προσγείωση στην πραγματικότητα. Μια πραγματικότητα, που δεν θέλουμε να τον αποθαρρύνει, απλά θέλουμε να τον προικίσει με δύναμη μέσα από αυτό που λέμε «Έρευνα και καινοτομία».

Όπως και να το κάνουμε, σήμερα αυτός είναι ρόλος του πανεπιστήμιου, να ερευνά, να έχει νέες ανακαλύψεις και αυτό να το μεταλαμπαδεύει, ως χαρά, στους σπουδαστές, που, αύριο, αυτοί θα είναι οι επιστήμονες, οι οποίοι θα εξειδικευτούν. Γιατί φεύγουν σήμερα οι γιατροί μας; Γιατί δεν μπορούν να πάρουν ειδικότητα στα ελληνικά νοσοκομεία. Τα εργαστήρια της ιατρικής χωλαίνουν, διότι δεν υπάρχει υλικοτεχνική υποδομή.

Εγώ βάζω και μια άλλη παράμετρο: Ποιος ελέγχει τις προμήθειες και την υλικοτεχνική υποδομή, που απαιτείται, για να γίνουν τα πειράματα και η Έρευνα στα διάφορα πανεπιστήμια; Άρα, λοιπόν, πρέπει να υπάρχει και μια επιτροπή διαφάνειας, για το πώς, πέρα από τα μπόνους, που θα δοθούν, πως θα έχουν και τα απαραίτητα υλικά, για να μπορέσουν να γίνουν οι έρευνες. Κάποιες έρευνες χωλαίνουν, ακόμη και από τις κτιριακές εγκαταστάσεις, σε κάποια περιφερειακά πανεπιστήμια.

 Και πάμε σε αυτό που έπρεπε και η περιφερειακή αποκέντρωση, που ευαγγελίζεται η κάθε Κυβέρνηση, να έχει πιο ενεργό ρόλο, αν και οι περιφέρειες, κατά τόπους γεωγραφικά δομημένες, βοηθούσαν τα πανεπιστήμια. Όχι ότι δεν το θέλουν, δεν έχουν τις αρμοδιότητες και δεν έχουν τα κονδύλια, που θα μπορούσαν, επίσης στην τριτοβάθμια εκπαίδευση, ακόμη και κάποιοι άλλοι φορείς τοπικοί, σε κάποια περιφερειακά πανεπιστήμια και όχι μόνο να βοηθήσουν κάποιες ειδικότητες. Για παράδειγμα, εταιρείες γεωπονίας θα μπορούσαν να είναι πιο κοντά στους σπουδαστές, εμποροβιομηχανικά επιμελητήρια. Δεν νοείται, σήμερα, στον πρωτογενή τομέα να μην έχουμε κάνει άλματα, προκειμένου να εξειδικευτούν οι αυριανοί Έλληνες επιστήμονες, σε διάφορες γεωργικές σχολές, γεωπονικές σχολές, διότι το μέλλον της Ελλάδας είναι και στον πρωτογενή τομέα ή στον τουρισμό.

 Γίνανε κάποια άλματα και κάποια καλά βήματα για το θέμα του Τουρισμού, μέσα από Έρευνα, τι ζητάει σήμερα ένας, που θέλει να επισκεφθεί έναν τόπο, τις ιδιαιτερότητες του, την ιστορία. Δηλαδή, είναι θέμα προσφοράς και ζήτησης το πανεπιστήμιο, αν θέλουμε να έχουμε μια επαγγελματική ισορροπία και μια επαγγελματική καταξίωση και αποκατάσταση. Τα υπόλοιπα, μόνο με την θεωρία και μόνο να διαπλάσουμε μια διευρυμένη σκέψη.

Εδώ υπάρχει πρόβλημα και με τους αιώνες φοιτητές, άλλο, αν ένας φοιτητής, ο οποίος συνεχίζει να φοιτά για κοινωνικούς ή οικονομικούς λόγους. Εδώ μπαίνουν άλλοι λόγοι, που θα μπορούσαν να το εξετάσουν οι πανεπιστημιακές κοινότητες και όχι οι φοιτητές, απλά για να είναι φοιτητές. Άλλο η ανάγκη, που τους σπρώχνει για να δουλεύουν παράλληλα για το μεροκάματο και δεν μπορούν να ολοκληρώσουν τις σπουδές τους. Θα μπορούσαν να γίνουν και άλλα βήματα, αλλά πάνω απ' όλα πρέπει να υπάρχει μια ανεξάρτητη επί της ουσίας Αρχή, πέρα από κομματικές ετικέτες, πέρα από κομματικές αγκυλώσεις.

Δεν μπορεί να έρχεται η εκάστοτε Κυβέρνηση και να θέλει να θεσπίσει το δικό της μοντέλο ή με τα λεγόμενα πειράματα, που γίνονται, στην παιδεία.

 Βεβαίως, αν είχαμε ένα λύκειο, με πιο διευρυμένη σκέψη και έναν καλύτερο ορίζοντα, σίγουρα θα ήταν ένα εκκολαπτήριο αυριανών επιστημόνων καλύτερα.

Θα ήταν ένας προθάλαμος, που θα έδινε τα εχέγγυα, θα έδινε τα εφόδια, τις ευαισθησίες, το όραμα, αν θέλετε, για να έχουμε καλύτερους επιστήμονες. Δυστυχώς, το λύκειο είναι ο προθάλαμος μόνο για την εισαγωγή στην τριτοβάθμια εκπαίδευση, με την παιδεία και την παραπαιδεία, τα πολλά έξοδα, που απαιτούνται, για να πάρει ένα πτυχίο και να είναι άνεργος ο Έλληνας. Διότι, τα στοιχεία τι λένε; Καταρχάς, έχουμε τους περισσότερες φοιτητές στην Ευρώπη. Πάνω από το 6,8%, αν θυμάμαι καλά, σε σχέση με το 3,7% της Ε.Ε.. Όπως και η Τουρκία, για παράδειγμα, έχει πάρα πολλούς φοιτητές. Το θέμα είναι ποια είναι η επόμενη μέρα, τι εφόδια πήρε.

Άρα, λοιπόν, μιλάμε για μια ανεξάρτητη διακομματική Επιτροπή, που θα προτείναμε εμείς απ' όλα τα Κόμματα, ανεξαρτήτως ιδεολογικής πλεύσης, να συγκεράσουμε ιδέες, να συγκεράσουμε αρχές, για να ελέγχονται αυτοί, οι οποίοι θα διαχειριστούν χρήματα του Έλληνα φορολογούμενου, με απώτερο σκοπό ποιο; Τη βελτίωση των πανεπιστημίων, με την εξειδίκευση, να είναι προς όφελος της αγοράς εργασίας.

Δεν είναι κακό οι επιχειρήσεις να μπορούν να έχουν συμμετοχή στα πανεπιστήμια, όχι για να υποδείξουν την Έρευνα και την καινοτομία, αλλά να δουν ποιο θα είναι το αύριο, διότι τα πανεπιστήμια, μέσα από την Έρευνα, μπορούν, πραγματικά, να καταλάβουν τι απαιτεί και η αγορά εργασίας, όταν, όμως, αυτό θα συγκεραστεί και με την εμπειρία των καταναλωτών και οποιωνδήποτε άλλων επιστημών, που υπηρετούν μέσα από τα πανεπιστήμια.

Θα μπορούσα να μιλάω κατ’ άρθρο, αλλά θα πάμε τις επόμενες ημέρες, στη συζήτηση κατ’ άρθρο, που εμείς, ως «Ελληνική Λύση», έχουμε τις επιφυλάξεις μας και, βέβαια, εκείνο το οποίο θα πρέπει να προσέξει πάρα πολύ το Υπουργείο Παιδείας είναι να μην αδικηθούν κάποια πανεπιστήμια, τα οποία, πραγματικά, όλα αυτά τα χρόνια ή από εδώ και πέρα, βεβαίως, θα παράξουν δουλειά, θα δώσουν έναν δικό τους αγώνα οι φοιτητές με τους σπουδαστές για να παρουσιάσουν καινοτόμες ιδέες. Άλλωστε, να σας θυμίσω, για μια ακόμη φορά, το Εταιρικό Σύμφωνο Πλαισίου Ανάπτυξης, γιατί είτε μας αρέσει είτε όχι μέλη της Κομισιόν είμαστε, όπου η χρηματοδότηση θα γίνει στο μεταποιητικό εξειδικευμένο στάδιο της αγροδιατροφής. Άλλωστε, η αγροδιατροφή και λόγω της αύξησης του πληθυσμού της γης, τα επόμενα χρόνια θα είναι ένας πολύ σημαντικός παράγοντας για όσους θα σχετίζονται με το αγροδιατροφικό αντικείμενο.

Άρα, λοιπόν, θα πρέπει να αναβαθμίσουμε τις γεωπονικές σχολές, εάν θέλουμε να πάμε σε απορροφητικότητα κονδυλίων, μέσω της αγροδιατροφής, με χρονικό ορίζοντα το 2027. Εδώ, εκπονήθηκαν μελέτες, δεν ήταν ώριμες, χάσαμε σημαντικά κατασκευαστικά έργα, με αποτέλεσμα πολλοί πολιτικοί μηχανικοί να μην έχουν δουλειά, ακριβώς, γιατί δεν έγιναν έργα οδοποιίας στην Ελλάδα, καθώς η τοπική αυτοδιοίκηση δεν είχε τα χρήματα να εκπονήσει μελέτες και όταν τις εκπόνησε, δεν ήταν ώριμες ή ήταν εκπρόθεσμες.

Είναι πολλά, που θα μπορούσαμε να συζητήσουμε. Ο περιβόητος δείκτης H-index που μετράει την αξιοπιστία, την ποιότητα και την αποδοτικότητα των πανεπιστημίων, είναι αυτός, που καθορίζει πάρα πολλά πράγματα και από την υπόλοιπη Ευρώπη. Δεν μπορούμε να αποσυνδεθούμε από την Ευρώπη, πρέπει να ακολουθήσουμε τις επιταγές των καιρών, αλλά μέσα από μια ανοιχτή επιτροπή που θα αποφασίζει για θέματα της παιδείας. Δεν έχει δικαίωμα η οποιαδήποτε κυβέρνηση να ασκεί μια στείρα κυβερνητική πολιτική, γι' αυτό που λέγεται «φυτώριο», γι' αυτό που λέγεται «αυριανοί επιστήμονες», γι' αυτό που λέγεται «το μέλλον της Ελλάδας».

Οπότε, δείτε με ευαισθησία το θέμα της Τριτοβάθμιας Εκπαίδευσης, για να μπορέσουν οι νέοι να μείνουν στην πατρίδα, να αγαπήσουν και την πατρίδα και την επιστήμη, που υπηρετούν. Πολλοί, βέβαια, βρέθηκαν, λόγω συστήματος, σε κάποιες σχολές, που δεν είναι της επιθυμίας τους, αλλά πρέπει να πάρουν και αυτοί ένα πτυχίο. Τουλάχιστον σ΄ αυτούς τους ανθρώπους, μέσα από Έρευνα, είτε στις θεωρητικές είτε στις θετικές επιστήμες, να δώσουμε τα εχέγγυα να αγαπήσουν τη σχολή τους, έστω και εάν αυτή η σχολή δεν ήταν της δικής τους επιλογής. Να είστε σίγουροι ότι εάν το πανεπιστήμιο είναι πιο πρακτικό, δηλαδή, έχει την υλικοτεχνική υποδομή να κάνει Έρευνα, όπως το θέμα της Ρομποτικής, θα γίνουν πολλά. Θαύματα έχει κάνει ο «Δημόκριτος». Στις Σέρρες, τα παιδιά έχουν κατασκευάσει ακόμη και αυτοκίνητο, φόρμουλα, πριν από λίγο καιρό, έχουμε και ένα πολύ ωραίο αυτοκινητοδρόμιο. Είναι η χαρά της δημιουργίας. Εκείνο δεν πρέπει να στερήσουμε στους αυριανούς μας επιστήμονες, για να έχουν, πάνω απ' όλα, και τις απαιτούμενες ευαισθησίες και τη χαρά της επιστήμης.

Θα πάμε κατ' άρθρον τις επόμενες ημέρες και ακριβώς εκεί, ως «Ελληνική Λύση», θα σας πούμε τις επιφυλάξεις μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ και εγώ τον κ. Μπούμπα.

Το λόγο έχει οΕιδικός Αγορητής του «ΜέΡΑ 25», κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του «ΜέΡΑ 25»)**: Σας ευχαριστώ πολύ, κύριε Πρόεδρε.

Κυρίες και κύριοι Βουλευτές μέλη της Επιτροπής, κυρία Υπουργέ, κύριε Υφυπουργέ, το εν λόγω σχέδιο νόμου, που κατατέθηκε, αποτελεί και το πρώτο βασικό νομοθέτημα της Κυβέρνησης της Ν.Δ. για την Τριτοβάθμια Εκπαίδευση και προλειαίνει το έδαφος για την επικείμενη εκπαιδευτική μεταρρύθμιση, η οποία, κατά τη γνώμη μας, κινείται στη λογική του λεγόμενου επιχειρηματικού μοντέλου στα πανεπιστήμια.

Θα ήθελα εδώ να τονίσω την άποψή μας, ως Κόμμα, εννοώ, ότι το νομοσχέδιο αυτό απηχεί και τη γενικότερη πολιτική της Κυβέρνησης της Ν.Δ., η οποία συστηματικά φέρνει εδώ, στη Βουλή, προς ψήφιση, νομοσχέδια, που μοιάζουν με επιχειρησιακά ή, εάν προτιμάτε, με επιχειρηματικά μοντέλα. Αυτή τη μελλοντική εικόνα φαίνεται να έχει η Κυβέρνηση στο μυαλό της και για τα ελληνικά δημόσια, προς το παρόν, προσέξτε το αυτό το προς το παρόν, πανεπιστήμια.

Το επιχειρηματικό μοντέλο του πανεπιστημίου, που προτείνει η Κυβέρνηση, εκτός του γεγονότος ότι έχει αποτύχει, όπου επιχειρήθηκε να εφαρμοσθεί, τρανό παράδειγμα είναι το Ηνωμένο Βασίλειο, η Μεγάλη Βρετανία, υπονομεύει, παράλληλα, και την αυτονομία και το αυτοδιοίκητό του, του πανεπιστημίου εννοώ, καθώς υποδηλώνεται στην αγορά και τους κανόνες του κεφαλαίου, πρωτίστως και, εν συνεχεία, σε δεύτερο χρόνο, στην κρατική εξουσία, αφού αυτή αποκτά δυσανάλογες αρμοδιότητες, κατά τη γνώμη μας.

Η εξέλιξη αυτή, όπως ξέρετε όλοι, είναι ένα αποτέλεσμα δεύτερο γένεσης της διαδικασίας της Μπολόνια και έχει στόχο την τυποποίηση της αξιολόγησης, στο πλαίσιο της βασικής κατεύθυνσης της στρατηγικής της Ε.Ε. για τη συγκρότηση του περίφημου ενιαίου χώρου ανώτατης εκπαίδευσης. Όμως, έχει πλέον έντονα αμφισβητηθεί από πολλές πλευρές, διεθνώς. Το σχέδιο νόμου «Εθνική Αρχή Ανώτατης εκπαίδευσης, Ειδικοί Λογαριασμοί Κονδυλίων Έρευνας Ανώτατων Εκπαιδευτικών Ιδρυμάτων, ερευνητικών και τεχνολογικών φορέων και άλλες διατάξεις» έρχεται να αντικαταστήσει την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση, τη γνωστή ΑΔΙΠ. Το εν λόγω σχέδιο νόμου, σε πλήρη συνάρτηση με τις οδηγίες και τις κατευθύνσεις της Ε.Ε., προλειαίνει, κατά τη γνώμη μας, το έδαφος για απόσυρση της κρατικής χρηματοδότησης από τα πανεπιστημιακά ιδρύματα και τελικά, οδηγεί στην παράδοσή τους στις ανεξέλεγκτες δυνάμεις της αγοράς, με καταστροφικά, πάντα, κατά τη γνώμη μας, αποτελέσματα, όπως θα είναι η συρρίκνωση, έως και εξαφάνιση των κοινωνικών και ανθρωπιστικών σπουδών, αφού αυτές δεν αποδίδουν, καθώς και της βασικής Έρευνας. Επίσης η πώληση εκπαιδευτικών υπηρεσιών, όπως είναι η φημολογούμενη η ημιδιωτικοποίηση των φοιτητικών εστιών, επιβολή διδάκτρων κ.λπ..

Όταν η χρηματοδότηση των πανεπιστημιακών ιδρυμάτων συνδέεται, άρρηκτα, με τις διαπιστεύσεις αριστείας, την επίτευξη στόχων και κριτηρίων, που θέτει το κράτος, τότε, η πρόοδος και η ενίσχυση της Έρευνας, της μεθοδολογίας, της ακαδημαϊκής κριτικής σκέψης, της διανόησης και της φαντασίας περιορίζονται σε σημείο, ώστε, τελικά, κατά τη γνώμη μας, να ευτελίζεται ο ίδιος ο πανεπιστημιακός θεσμός, καθώς ο μοναδικός μοχλός, που θα κινεί και θα εκκινεί την πανεπιστημιακή κοινότητα, θα είναι οι νόμοι της αγοράς του κεφαλαίου και μια κυβέρνηση, η οποία μεθοδικά, ενισχύει και προβάλλει τη νεοφιλελεύθερη αριστεία, ως πρώτο και κύριο εχέγγυο της επιτυχίας και της προόδου. Δεν χρειάζεται, σε αυτό το σημείο, να σας πω πόσο απέχει η εικόνα του πανεπιστημιακού ιδρύματος, που μόλις περιέγραψα, από αυτή, που θα έπρεπε, ιδεατά, να είναι.

Δεν υποστηρίζω ότι σήμερα τα πανεπιστήμια μας έχουν αυτή την ιδεατή μορφή και οργάνωση. Κάθε άλλο. Λέω, όμως, ότι, με αυτό το συγκεκριμένο σχέδιο νόμου, θα απομακρυνθούν παρασάγγας από όσα σημαίνει σήμερα το πανεπιστήμιο, δηλαδή, την ελεύθερη διακίνηση γνώσης και ιδεών, τη γόνιμη και εποικοδομητική Έρευνα, το δημόσιο ακαδημαϊκό διάλογο. Μία από τις σημαντικότερες διατάξεις του σχεδίου νόμου είναι το άρθρο 58, στο οποίο τροποποιείται ο νόμος 4589/2019, σχετικά με τους διορισμούς στην εκπαίδευση. Προβλέπεται, λοιπόν, πως εφεξής τα πτυχία, που χορηγούνται από τα εκπαιδευτικά ιδρύματα της αλλοδαπής, συμπεριλαμβανομένων των κολεγίων, που συνεργάζονται με πανεπιστήμια του εξωτερικού, θα γίνονται δεκτά από τον ΑΣΕΠ. Ουσιαστικά και αυτό νομίζω είναι πολύ σημαντικό, καταργείται, έτσι, το άρθρο 16 του Συντάγματος μας και μάλιστα, από την πίσω πόρτα, αφού πέραν του συμβολικού φορτίου του όρου «πανεπιστήμιο», όλη η πρακτική ουσία της υπόθεσης των αποκλειστικά δημοσίων και κρατικών πανεπιστημίων και της απαγόρευσης ιδιωτικών πανεπιστημίων, αφορά τελικά το εάν κάποιος, με πτυχίο κολεγίου, θα μπορεί να διοριστεί στο δημόσιο, πόσο δε μάλλον, ως εκπαιδευτικός, να μπορεί να διοριστεί στο δημόσιο, όπως καθίσταται τώρα εφικτό, με αυτό το νομοσχέδιο, αν ψηφιστεί.

Στο άρθρο 58, επίσης, ορίζεται ο αποκλεισμός, για χρονικό διάστημα τριών ολόκληρων ετών από διορισμούς και προσλήψεις, για όσους εκπαιδευτικούς διοριστούν και δεν αναλάβουν υπηρεσία ή υποβάλουν παραίτηση, μέσα σε ένα χρόνο, από τη δημοσίευση του ΦΕΚ του διορισμού τους. Δηλαδή, όσοι εκπαιδευτικοί συμμετάσχουν στη διαδικασία μόνιμων προσλήψεων, αλλά δεν αναλάβουν καθήκοντα για διάφορους λόγους ή παραιτηθούν, μέσα στον πρώτο χρόνο διορισμού τους, για τρία ολόκληρα χρόνια, θα είναι αποκλεισμένοι από αμφότερες τις διαδικασίες των μόνιμων διορισμών και προσλήψεων αναπληρωτών, σε πρωτοβάθμια και δευτεροβάθμια εκπαίδευση.

Αναρωτιόμαστε με ποιον τρόπο θα αντιμετωπίσει το Υπουργείο τους εκπαιδευτικούς, που δεν μπορούν να καλύψουν, με το εισόδημά τους, ένα σπίτι σε κάποιο νησί, όταν τα χρήματα, που τους ζητούν, είναι περισσότερα από τον ίδιο το μισθό τους !

Ακόμη, με διάταξη του νομοσχεδίου, η γιορτή των Τριών Ιεραρχών, 30 Ιανουαρίου, παύει να συμπεριλαμβάνεται στις σχολικές αργίες και αντικαθίσταται, ως μέρα πραγματοποίησης εορταστικών εκδηλώσεων, στα δημόσια και στα ιδιωτικά σχολεία πρωτοβάθμιας και δευτεροβάθμιας εκπαίδευσης. Αναρωτιόμαστε – και όχι τυχαία – διότι είναι κάπως ασαφής η διατύπωση των εορταστικών εκδηλώσεων, τι θα είναι, άραγε, αυτές οι εορταστικές εκδηλώσεις; Θα είναι εκδηλώσεις, που σχετίζονται, με την αργία που καταργείται, θρησκευτικού περιεχομένου; Αυτό, προφανώς, θα έχει κάποιο πρόβλημα, με τους αλλοθρήσκους μαθητές ή τους άθεους μαθητές, που έχουν δικαίωμα να βρίσκονται στα σχολεία μας. Θα ήταν καλό να προσδιορίσει τι ακριβώς είναι αυτές οι δραστηριότητες, αυτές οι εορταστικές εκδηλώσεις.

Επίσης για το ίδιο άρθρο, όπως λένε παγκόσμιες έρευνες, ιδίως οι μαθητές της Β΄ και της Γ΄ Λυκείου είναι οι πιο δύσκολα εργαζόμενοι άνθρωποι από όλον τον παραγωγικό ιστό. Εργάζονται περισσότερες ώρες, ακόμη και από τους πιο σκληρά εργαζόμενους, σε τριτοκοσμικά μέρη του κόσμου. Οι αργίες τούς είναι χρήσιμες για λίγη ξεκούραση και περισυλλογή ή για λίγο παιχνίδι ή για λίγο φλερτ ή για ό,τι ο καθένας θέλει σε αυτήν την ηλικία. Νομίζουμε ότι καλό είναι να το ξαναδείτε.

Όσον αφορά την αξιολόγηση της ποιότητας των πανεπιστημιακών ιδρυμάτων, ποιος και ποιοι αξιολογούν; Ξέρετε ποιος, η Εθνική Αρχή. Το 80% είπαμε ότι είναι αντικειμενικά κριτήρια και θα το συζητήσουμε στην Ολομέλεια και τις επόμενες μέρες, κατά πόσο αντικειμενικά είναι αυτά τα αντικειμενικά κριτήρια. Όμως, για το 20%, το οποίο αφορά την αξιολόγηση της ποιότητας των πανεπιστημιακών ιδρυμάτων, ποιος εγγυάται ότι η Εθνική Αρχή Ανώτατης Εκπαίδευσης θα είναι αντικειμενική στις κρίσεις της, από τη στιγμή, που τα μέλη της διορίζονται από την Κυβέρνηση;

Τέλος, το κριτήριο τού πόσο γρήγορα παίρνουν πτυχίο οι φοιτητές κάθε σχολής είναι επικίνδυνο, γιατί, ενώ, καταρχάς, ακούγεται ορθολογικό κριτήριο, εν τούτοις, αν σκεφτεί κανείς τις διαφορές στις ελλείψεις υλικοτεχνικών υποδομών από πανεπιστημιακή σχολή σε πανεπιστημιακή σχολή ή ακόμη και τη διαφορά δυσκολίας του ίδιου του επιστημονικού αντικειμένου κάθε σχολής, μπορεί τελικά να καταστεί ένα όχι και τόσο αντικειμενικό κριτήριο. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Έχει, ήδη, ολοκληρωθεί ο κύκλος με τους Εισηγητές και τους Ειδικούς Αγορητές. Έχουμε 8 ομιλητές, συναδέλφους Βουλευτές.

Το λόγο έχει ο κύριος Ταραντίλης.

**ΧΡΗΣΤΟΣ ΤΑΡΑΝΤΙΛΗΣ**: Η Νέα Δημοκρατία προεκλογικά δεσμεύτηκε, μέσω του προγράμματός της, ότι θα αλλάξει την κουλτούρα διακυβέρνησης, σε όλους τους βασικούς τομείς της χώρας. Αυτό ακριβώς, κατά τη δική μου άποψη, επιδιώκει το νομοσχέδιο, που συζητούμε, σήμερα. Προτείνει μια σειρά από διατάξεις, η εφαρμογή των οποίων θα διαμορφώσουν μια νέα κουλτούρα, στο χώρο της ανώτατης εκπαίδευσης. Λέγοντας «κουλτούρα στην ανώτατη εκπαίδευση», εννοώ όλες αυτές τις αξίες, τα πιστεύω, τις έννοιες, τις σημασίες, που διαμορφώνουν κανόνες στην ανώτατη εκπαίδευση, δηλαδή, ποιες είναι οι προτεραιότητες, που πρέπει να ακολουθηθούν, με άλλα λόγια, πώς θα λειτουργεί η ανώτατη εκπαίδευση. Ποια είναι, δηλαδή, η νέα κουλτούρα, που εισάγει το συγκεκριμένο νομοσχέδιο; Επιγραμματικά, θα έλεγα ότι η ενίσχυση της αξιολόγησης, η μείωση της γραφειοκρατίας και η εθνική στρατηγική.

Για να γίνω πιο συγκεκριμένος, το συγκεκριμένο νομοσχέδιο εστιάζει στην αξιολόγηση και τη διασφάλιση της ποιότητας τόσο των προγραμμάτων σπουδών, όσο και των ΑΕΙ. Τα στοιχεία αυτών των αξιολογήσεων, προφανώς, σε συνδυασμό με στατιστικά στοιχεία και εξειδικευμένες μελέτες, θα αξιοποιηθούν, στη συνέχεια, για να διαμορφωθεί η εθνική στρατηγική για την ανώτατη εκπαίδευση. Επίσης, το νομοσχέδιο εστιάζει στη μείωση της γραφειοκρατίας, στον τρόπο λειτουργίας των Ειδικών Λογαριασμών Κονδυλίων Έρευνας, που, όπως ξέρουμε, αποτελούν την **….** του κεντρικού εργαλείου χρηματοδότησης των Α.Ε.Ι. στη χώρα μας.

Πώς θα υλοποιηθούν, όμως τα παραπάνω; Όσον αφορά στη χάραξη τη εθνικής στρατηγικής για την ανώτατη εκπαίδευση και τις αξιολογήσεις, θα υλοποιηθούν από την Εθνική Αρχή Ανώτατης Εκπαίδευσης, σε αντικατάσταση της περιορισμένης προϋπάρχουσας ΑΔΙΠ, με νέα δομή, περισσότερη ανεξαρτησία και νέες ενισχυμένες αρμοδιότητες.

Συγκεκριμένα, η ΕΘΑΑΕ, μέσω του Ανώτατου Συμβουλίου, που αποτελεί και το επιτελικό όργανο της, θα εισηγείται στον Υπουργό το πρόγραμμα της εθνικής στρατηγικής, που ανέφερα, την ίδρυση, τη συγχώνευση, την κατάτμηση, την κατάργηση πανεπιστημίων, σχολών, τμημάτων, την κατανομή του ετήσιου προϋπολογισμού επιχορήγησης στα Α.Ε.Ι., βάσει συγκεκριμένων κανόνων και στόχων. Δίνω ιδιαίτερη έμφαση στο συγκεκριμένο, γιατί είναι η πρώτη φορά, που υπάρχουν συγκεκριμένα κριτήρια και στόχοι σε ένα νομοσχέδιο για την ανώτατη εκπαίδευση.

 Θα ήθελα, επίσης, να αναφερθώ, κυρίως, στην αγαπητή Εισηγήτρια της Αξιωματικής Αντιπολίτευσης, όταν αναφέρθηκε στον κανόνα 80 - 20. Κανένας δεν είπε ότι αυτό το 20% δεν μπορούν όλα τα πανεπιστήμια να το έχουν. Προσωπικά, ως Έλληνας πανεπιστημιακός, πιστεύω ιδιαίτερα στον Έλληνα ερευνητή, πιστεύω ιδιαίτερα στον Έλληνα πανεπιστημιακό. Είμαι σίγουρος ότι στους στόχους αυτούς, που θα θέσουν τα ίδια τα πανεπιστήμια, θα μπορέσει να ανταποκριθεί 100% και να πάρει αυτό το 20%.

Επίσης, η ΕΘΑΑΕ, μέσω του Συμβουλίου Αξιολόγησης και Πιστοποίησης, δηλαδή, του εκτελεστικού οργάνου της, θα αξιολογήσει τα Α.Ε.Ι. και αν πληρούν όλες τις προϋποθέσεις, για να μπορούν να οργανώνουν προγράμματα πρώτου, δεύτερου και τρίτου κύκλου σπουδών, θα αξιολογεί, αυτοτελώς, τις ερευνητικές μονάδες. Λέγοντας «ερευνητικές μονάδες», εννοούμε τα ινστιτούτα και τα κέντρα, εντός των Α.Ε.Ι.. Θα πιστοποιεί την ποιότητα των προγραμμάτων σπουδών, προφανώς, εκ των προτέρων, για τα μελλοντικά και προφανώς, επίσης, εκ των υστέρων, για τα ήδη ιδρυθέντα.

Είναι τελείως σαφές ότι αυτή η διάταξη θέλει και υπάρχει, για να μην εμφανιστούν πάλι κάποια φαινόμενα, που παρατηρήθηκαν, κατά τη διάρκεια της προηγούμενης ηγεσίας του Υπουργείου Παιδείας, όπου είδαμε να συγχωνεύονται και να ιδρύονται τμήματα, στην κυριολεξία, για μικροπολιτικούς λόγους, τολμώ να πω, μέσα σε μία νύχτα.

Επίσης, η ΕΘΑΑΕ, μέσω του Συμβουλίου της Αξιολόγησης και της Πιστοποίησης, θα διενεργεί θεματικές αξιολογήσεις των ιδρυμάτων, σε κρίσιμα πεδία, όπως είναι η πρόσβαση των ατόμων με αναπηρία, στρατηγική διεθνοποίησης, ισότητας φίλων και διάφορα άλλα, όπως η ηλεκτρονική μάθηση, ενδιαφέροντα ζητήματα.

Εκτός, όμως, από την αξιολόγηση και την πιστοποίηση, ιδιαίτερη έμφαση δίνεται στη μείωση της γραφειοκρατίας στους ΕΛΚΕ, καταργώντας διαδικασίες, που, πραγματικά, δεν είχαν καμία προστιθέμενη αξία. Θυμάμαι χαρακτηριστικά, γιατί όπως σας ανέφερα, είμαι και εγώ ένας Έλληνας πανεπιστημιακός, την περίφημη αυτή ανάληψη υποχρέωσης, που προκαλούσε φοβερές γραφειοκρατικές καθυστερήσεις στους ΕΛΚΕ και στους Έλληνες ερευνητές και πανεπιστημιακούς. Πραγματικά, αυτή η φοβερή γραφειοκρατία έπληττε την ανταγωνιστικότητα και την αποτελεσματικότητα των Ελλήνων ερευνητών, τολμώ να πω τη δημιουργικότητά τους, καθώς, επίσης, σαφέστατα και τη δημιουργία θέσεων εργασίας, για τους νέους ερευνητές.

Όλα αυτά θα αλλάξουν. Για το τι θα αλλάξει θα μιλήσω, ενδεικτικά. Ενδεικτικά, θα αναφέρω ότι, για παράδειγμα, μια δαπάνη, για να είναι νόμιμη, απλά αρκεί να πραγματοποιείται, εντός των ορίων του συνόλου του εγκεκριμένου προϋπολογισμού ενός έργου, το πλέον λογικό, δηλαδή, χωρίς να χρειάζεται να ανήκει, εντός των ορίων κάθε επιμέρους κατηγορίας δαπάνης. Είναι δυνατόν κάποιος να μπορεί να προβλέψει στην Έρευνα, ακριβώς τις δαπάνες, που θα υπάρχουν, σε κάθε κατηγορία; Είναι δυνατόν να προβλέψει το στυλό, που θα τελειώσει, το τόνερ, που θα τελειώσει, αν θα πρέπει να πάει εκτάκτως στο εξωτερικό, για μια συνάντηση;

Όλα αυτά πραγματοποιούνται, με ταυτόχρονη ενίσχυση του πλαισίου διαφάνειας και λογοδοσίας των ΕΛΚΕ. Ενδεικτικά, θα ήθελα να πω, σ' αυτό το σημείο, ότι το Υπουργείο Παιδείας θα εκδίδει σχετικό κανονισμό, που θα ρυθμίζει τους ειδικότερους κανόνες, σχετικά με τη νομιμότητα, την κανονικότητα, καθώς και την επιλεξιμότητα της κάθε δαπάνης, αναλόγως του είδους του έργου, όπου εντάσσεται.

Συμπερασματικά και κλείνοντας, θα ήθελα να πω ότι το συγκεκριμένο νομοσχέδιο αποτελεί άλλη μια μεταρρυθμιστική ενέργεια της Κυβέρνησης του Κυριάκου Μητσοτάκη, της Κυβέρνησης της Ν.Δ., για να αποκτήσει το ελληνικό δημόσιο πανεπιστήμιο πραγματικά το ρόλο, που του αξίζει να έχει. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Κυρία Υπουργέ, κυρίες και κύριοι συνάδελφοι, είναι ιδιαίτερα σημαντικό το γεγονός ότι ένα σύνολο προτάσεων, τις οποίες είχαμε παραγάγει όλες και όλοι μαζί, στον τομέα παιδείας, έχει ενσωματωθεί, στο παρόν σχέδιο νόμου, προκειμένου να ενισχύσουμε τη δημόσια εκπαίδευση και να αξιοποιήσουμε τις δυνατότητες της ακαδημαϊκής μας κοινότητας.

Όπως έχουμε τονίσει, ως παράταξη και όταν ήμουν Εισηγητής στο νομοσχέδιο των συγχωνεύσεων για το Πανεπιστήμιο Θεσσαλίας, το ΕΚΠΑ, και το Γεωπονικό Πανεπιστήμιο Αθηνών, ήταν λάθος της προηγούμενης Κυβέρνησης η απαξίωση της ΑΔΙΠ. Είχαμε ακόμη επισημάνει ότι, επί των ημερών μας, η ενίσχυση της τριτοβάθμιας εκπαίδευσης θα γίνει, μαζί με τη συγκεκριμένη Αρχή, την οποία, όμως, πρώτα, θα αναβαθμίσουμε. Αυτό, λοιπόν, κάνουμε σήμερα πράξη, με την ίδρυση της Εθνικής Αρχής Ανώτατης Εκπαίδευσης, η οποία, φρονώ, ότι θα συμβάλει ιδιαίτερα στην επαναχάραξη και την εφαρμογή της εθνικής στρατηγικής για την ανώτατη εκπαίδευση, ώστε τα ελληνικά πανεπιστήμια να βελτιώσουν, ακόμα περισσότερο, τις επιδόσεις τους, σε ευρωπαϊκό και διεθνές επίπεδο. Συγχρόνως, ο εξορθολογισμός των ΕΛΚΕ, νομίζω ότι είναι μια από τις καλύτερες προϋποθέσεις, προκειμένου να λύσουμε τα χέρια των ερευνητών μας, αντιμετωπίζοντας τα προβλήματα της γραφειοκρατίας και προάγοντας την Έρευνα και την ανάπτυξη στη χώρα.

Όσον αφορά στην αναστολή λειτουργίας των 37 νέων τμημάτων, είχαμε τονίσει τότε στον κ. Γαβρόγλου ότι δημιουργεί τμήματα, χωρίς αξιολόγηση, χωρίς μελέτη βιωσιμότητας, τα οποία θα παράγουν ανέργους και θα καταστούν δημοσιονομικά ασύμφορα σε βάθος χρόνου, με αποτέλεσμα να κλείσουν. Αυτό αποτρέπεται, εν προκειμένω και ελπίζω, κυρία Υπουργέ, ότι υπό την ΕΘΑΑΕ θα εξεταστούν όλα σε νέα βάση και ειδικότερα, η διασύνδεση με την αγορά εργασίας, αλλά και η συνεισφορά του κάθε τμήματος στην περιφερειακή ανάπτυξη, εφόσον βρίσκεται, σε περιφερειακό πανεπιστήμιο. Και εδώ είναι η στιγμή, στην οποία πρέπει να πω, κυρία Υπουργέ, για την κατάργηση του Τμήματος Ιατρικών Εργαστηρίων, ενός τμήματος από το πρώην Τ.Ε.Ι. Θεσσαλίας, που είχε την υψηλότερη βάση εισαγωγής και είχε άμεση επαγγελματική αποκατάσταση, το οποίο ο κ. Γαβρόγλου, με το «έτσι θέλω», το κατήργησε. Το ίδιο ισχύει και για τη Σχολή Τουριστικών Επαγγελμάτων. Νομίζω ότι πρέπει να ξαναδούμε το θέμα και είναι η κατάλληλη ευκαιρία, η νέα Αρχή να το εξετάσει από την αρχή.

Σε σχέση με την επαγγελματική ισοδυναμία των πτυχίων, σαφώς και οφείλουμε να ευθυγραμμιστούμε με το ευρωπαϊκό δίκαιο και δεν πρέπει να παρεκκλίνουμε περισσότερο, αφού μας έγινε και παρατήρηση από την Ευρωπαϊκή Επιτροπή. Όμως, έτσι και με αυτή την αναγνώριση, ανοίγει ο δρόμος για την καθολική αναγνώριση των συγκεκριμένων πτυχίων, καθώς και των μεταπτυχιακών και των διδακτορικών. Πιστεύω, λοιπόν, ότι πρέπει να υπάρξει ένα ανάλογο πλαίσιο εποπτείας και αξιολόγησης των σπουδών, που προσφέρονται από τα κολέγια, δηλαδή, από τα ιδιωτικά πανεπιστήμια, για να λέμε τα πράγματα με το όνομά τους, γιατί έτσι αδικούνται οι πτυχιούχοι των κρατικών πανεπιστημίων και εκείνων, που έχουν περάσει από τη διαδικασία αναγνώρισης του ΔΟΑΤΑΠ, η οποία, όπως ξέρετε πάρα πολύ καλά, καθυστερεί πάρα πολύ, καθυστερεί μήνες, ίσως και χρόνο. Εδώ, υπάρχει θέμα, όχι σε σχέση με το νομοσχέδιο, αλλά σε σχέση με την προκήρυξη για τους διορισμούς. Έχει βγει η προκήρυξη για διορισμούς εκπαιδευτικών στη γενική εκπαίδευση. Όποιος έχει μεταπτυχιακό παίρνει επιπλέον 20 μόρια. Αυτό είναι γνωστό και είναι καθοριστικό για την κατάληψη θέσης. Ωστόσο, στο ΔΟΑΤΑΠ, η διαδικασία αναγνώρισης των πτυχίων κρατάει μήνες, φτάνει το χρόνο. Τι θα γίνει με αυτό; Πρέπει να βρεθεί λύση σε αυτό το θέμα, κυρία Υπουργέ. Η πρόταση η δική μου είναι να κάνουν την αίτηση για διορισμό οι υποψήφιοι και όταν θα έρθει η αναγνώριση από τον ΔΟΑΤΑΠ όσων έχουν υποβάλει τα απαραίτητα δικαιολογητικά, να μπορέσουν να τα προσθέσουν, διότι κλειδώνει και ο πίνακας για δύο χρόνια, όπως είπαμε.

Επιπλέον, αναφορικά με τη βελτίωση της νομοθεσίας των μεταθέσεων πολυτέκνων εκπαιδευτικών, θα θέλαμε να λάβετε σοβαρά υπ' όψιν σας και να εισάγετε πρόβλεψη και για τις μεταγραφές των τέκνων των πολυτέκνων, που σπουδάζουν στην τριτοβάθμια εκπαίδευση. Επειδή είμαστε η παράταξη και η Κυβέρνηση, που υποστηρίζει την ελληνική οικογένεια, είμαστε εμείς αυτοί, οι οποίοι πήραμε τα πρώτα μέτρα για τη στήριξη της οικογένειας λόγω του τεράστιου δημογραφικού προβλήματος. Σας παρακαλώ, κυρία Υπουργέ, να μη χάσουμε άλλο χρόνο και να φέρουμε συγκεκριμένο νομοθετικό πλαίσιο για τις μεταγραφές των πολυτέκνων, εδώ και τώρα. Εν αναμονή της εξέλιξης της συζήτησης, θα τα πούμε και τις επόμενες ημέρες, ωστόσο, είναι γεγονός, ότι τόσο ως Υπουργείο, αλλά και ως Κυβέρνηση, κάνετε και κάνουμε ό,τι περνάει από το χέρι μας, προκειμένου τα παιδιά μας, όχι μόνο να έχουν ένα καλύτερο μέλλον, αλλά να μπορέσουν να το διαχειριστούν και συνεκτικά και με επιτυχία. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ, κύριε Πρόεδρε. Κυρίες και κύριοι συνάδελφοι, καλή χρονιά σε όλους, με υγεία και παραγωγή.

Θα ξεκινήσω με μια πολύ καλή παροιμία του Αισώπου, η οποία είναι εξαιρετικά διδακτική. Κάποτε, ένας σκορπιός θέλησε να περάσει ένα ποτάμι, αλλά δεν μπορούσε και παρακάλεσε το βάτραχο. Ο βάτραχος του λέει « εγώ θα σε περάσω, αλλά πρόσεξε, επειδή εσύ δαγκώνεις. Μη με δαγκώσεις, γιατί θα πεθάνουμε και οι δύο». Του απαντά ο σκορπιός «Μην είσαι ανόητος. Θα πνιγούμε και οι δύο, αν σε δαγκώσω». Πείθεται ο βάτραχος και τον παίρνει στην πλάτη, για να περάσουν το ποτάμι. Στη μέση του ποταμιού, ο σκορπιός γυρίζει το κεντρί και τον δαγκώνει. Πεθαίνοντας ο βάτραχος του λέει «Ανόητε, πεθαίνω κι εγώ, αλλά πεθαίνεις και εσύ. Γιατί το έκανες;». Και η απάντηση του σκορπιού είναι « Δε μπορώ, είναι η φύση μου.»

Λοιπόν, κυρίες και κύριοι της Ν.Δ., έχει καταρρεύσει μέσα σε έξι μήνες - και θα εξηγηθώ - όλο το επιχειρησιακό σας σχέδιο για αξιοκρατία και αριστεία. Κατέρρευσε. Και δεν είναι μόνο ότι θεωρώ περιττό να παραθέσω όλα τα παραδείγματα των πρωτοβουλιών σας, μέχρι τώρα - από τα ψεύτικα πτυχία μέχρι τη μείωση των προσόντων των συνεργατών κ.λπ., δεκάδες πλέον. Είναι περιττό, έχει καταρρεύσει το επιχείρημα.

Το θέμα είναι ότι δεν μπορείτε να πάτε αντίθετα με τη φύση σας. Και ποια είναι η φύση σας; Υπερασπίζεστε το νεοφιλελευθερισμό. Ο νεοφιλελευθερισμός είναι ένα συγκεκριμένο στυγνό ιδεολογικό, οικονομικό και πολιτικό κατασκεύασμα, στο οποίο ο δυνατός, το «μεγάλο ψάρι», τρώει το μικρό. Και με κάποια έννοια, λοιπόν, αυτό το μεγάλο ψάρι, το δυνατό, που τρώει το μικρό, μπορεί να χαρακτηρισθεί και αξιοκρατική διαδικασία. Έχει μεγαλύτερες δυνατότητες, υπερισχύει. Δεν μπορείτε, όμως, να αντιστρατευθείτε τη φύση σας, η οποία είναι ο κομματικός υποκειμενισμός. Δεκαετίες, πλέον, έχουν μπει επιγενετικά στο DNA σας. Έτσι, λοιπόν, καταρρέει πλήρως όλο αυτό το μύθευμα, που αναπτύξατε, τα προηγούμενα χρόνια.

Δεν θέλω να δίνω τίτλους. Απλά, θα είμαι συγκεκριμένος.

Ερχόμαστε σε μια προς μια - οριακά και κατά άρθρο θα τα δούμε- τις πτυχές της σημερινής νομοθέτησης. Βεβαίως, δεν θελήσατε να κρατήσετε κάτι, που μπορεί να θυμίζει ΣΥΡΙΖΑ, την Α.ΔΙ.Π., παρά το γεγονός ότι ήταν κατασκεύασμα της κυρίας Γιαννάκου και το ονοματίσατε διαφορετικά. Εντάξει, μικρό το κακό. Θελήσατε να του αλλάξετε και κάποια από τη δομή. Να το δούμε και αυτό, παρά το γεγονός ότι, προφανώς, διορισμός είναι.

Ας έρθουμε, όμως, σε αυτό το περίφημο 80/20. Μια οικογένεια, όταν έχει πέντε παιδιά, κάποια από αυτά έχουν κάποιες περισσότερες δυνατότητες και κάποια, για λόγους αντικειμενικούς, δεν τις έχουν. Η οικογένεια φροντίζει να πάρει το αδύνατο παιδί και να το προωθήσει, ώστε να γίνει καλύτερο και αυτό. Μια οικογένεια είναι τα πανεπιστήμια. Εάν τιμωρείτε με την αξιολόγηση, με την οποία είμαστε υπέρ, στέρηση δυνατοτήτων στο πανεπιστήμιο, το οποίο υστερεί, τότε το καταδικάζετε σε θάνατο. Πιθανόν να είναι αυτός ο τελικός στόχος. Και όχι μόνον αυτό.

Δεν τολμήσατε, κυρία Υπουργέ, να κάνετε και κάποιο πιο ορθολογικό βήμα. Να μην του θέτετε το θέμα να συγκριθεί με ένα πολύ μεγάλο τμήμα. Να συγκριθεί με τον εαυτό του. Δηλαδή, η αξιολόγηση αυτή να γίνεται με την περυσινή του, με την προπέρσινη του κατάσταση κ.λπ..

Προχωρώ. ΕΛΚΕ. Συμφωνούμε πάρα πολλά. Ξέρετε ότι αυτή η δυσλειτουργία είναι γεγονός, την έχουμε δεχθεί. Ξεκίνησε επί νομοθεσίας Ανδρέα Λοβέρδου. Εμείς δεν μπορέσαμε, λόγω Τρόικας, να την αλλάξουμε. Όμως, το δημόσιο λογιστικό πρέπει να διατηρηθεί, γιατί τα φαινόμενα διαφάνειας μπορεί να υπάρξουν και να δώσουμε τη δυνατότητα να γίνουν πιο ευέλικτα.

Ας έρθουμε, τώρα, στο κρατικό Πιστοποιητικό Πληροφορικής. Ήταν έτοιμο. Οι εκλογές το ανέτρεψαν. Καλά κάνατε και προχωράτε. Συμφωνούμε. Ωραία.

Καταργείτε 37 νέα τμήματα από 11 πανεπιστήμια. Ναι, αλλά οι Σύγκλητοι των πανεπιστημίων το έχουν δεχθεί. Δεν είναι ότι εμφανίστηκε ο κακός Γαβρόγλου, ένα βράδυ και την άλλη μέρα το πρωί έβγαλε μια ετικέτα. Έγιναν κάποιες διαδικασίες και αξιολογήθηκαν. Ξέρετε και κάτι, επειδή είμαι καθηγητής στην Ιατρική Σχολή, η Ιατρική Σχολή του Πανεπιστημίου Πατρών είναι μια πολλή καλή σχολή. Πιστέψτε με, και δεν είναι υποκειμενισμός. Ξεκίνησε σε μια πολυκατοικία παλαιάς κοπής, στο κέντρο της Πάτρας, με τέσσερις καθηγητές. Έγινε, όμως, τεράστιας δυνατότητας ιατρική σχολή.

Ναι, κάποιες θα είναι κάπως μειονεκτικές, με λίγα στελέχη.

Ναι, από τη στιγμή, όμως, που προχωράμε, θα γίνει.

Σχετικά με τα πτυχία των κολεγίων, εγώ, απλά θέλω να δω πως θα δείτε τους ψηφοφόρους σας, τους οπαδούς σας που θα μπουν τα παιδιά τους στο πανεπιστήμιο, τους φοιτητές, που σας υποστηρίζουν και οι οποίοι μοχθούν να τελειώσουν μια σχολή, πως θα τους απολογηθείτε, όταν αύριο θα χάσουν μια θέση, μια πρόσληψη από κάποιον άλλον, που ο μπαμπάς του μπορούσε και πλήρωνε 12.000 το χρόνο; Δεν είναι αριστεία αυτή ούτε και αξιοκρατία. Αυτό σας λέω.

Τέλος, ο διετής αποκλεισμός των εκπαιδευτικών. Προφανώς, οφείλει να υπάρχει μια σοβαρότητα του κράτους, ούτως ώστε και οι εκπαιδευτικοί να έχουν μια ευθύνη απέναντι σε αυτό. Δε μπορεί, όμως, να συμβαίνει αυτό το τραγικό, να μένουν δύο χρόνια εκτός προκηρύξεων. Μπορεί να υπάρξουν κάποιες παράμετροι, που να μην αποκλείουν όλους τους εκπαιδευτικούς, μιας και μπορεί να συνέβη κάτι.

Σε ό,τι αφορά την αργία των Τριών Ιεραρχών. Ξέρετε κάτι, ακόμη και αυτό που θέλετε μερικές φορές να υπηρετήσετε, το ευτελίζετε. Θα γίνει μια διαδικασία πλήρους ευτελισμού εκείνη η ημέρα στο σχολείο. Δεν ξέρω, πολλοί έχουμε κάποια παιδιά, εγώ μεγαλύτερα άλλοι μικρότερα, θα γίνεται ένα γέλιο και ένα πανηγύρι. Μην το ευτελίσουμε και εκεί θα οδηγηθεί. Όσοι έχουν εμπειρία από σχολείο πρόσφατα, ξέρουν ότι αυτό θα γίνει.

Τέλος, σχετικά με την εξωστρέφεια, κυρία Υπουργέ, την οποία υποστηρίζετε πολύ, θα ήθελα να σας κάνω μια πρόταση. Ναι, μεν, έρχονται ξένα πανεπιστήμια και ανοίγουν κολέγια. Γιατί να μην εντάξουμε και εμείς και τη Θεολογική Σχολή της Ορθοδόξου Εκκλησίας σε κάποια από τις δικές μας θεολογικές σχολές; Αφού θα πληρώνουμε, που θα πληρώνουμε, ας το φέρουμε να γίνει μέρος της Θεολογικής Σχολής π.χ. του Πανεπιστημίου Θεσσαλονίκης. Να είμαστε πιο έντιμοι με τον εαυτό μας, τουλάχιστον. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Σας ευχαριστώ πολύ, κύριε Πρόεδρε. Το νομοσχέδιο, που έφερε η Κυβέρνηση, σήμερα, κατά τρόπο ανορθόδοξο και θα το εξηγήσω αργότερα στην τοποθέτησή μου, συνιστά μία γεύση αντιμεταρρύθμισης, με στόχο τη συρρίκνωση, τη μείωση και απαξίωση της δημόσιας εκπαίδευσης, των πανεπιστημίων, εν προκειμένω και την ενίσχυση της ιδιωτικής εκπαίδευσης. Πρόκειται, λέει, για μια προσπάθεια, που πιάνει το νήμα από τον περιβόητο «νόμο Διαμαντοπούλου». Όλη η εκπαιδευτική κοινότητα γνωρίζει τι κόστισε στην εκπαίδευση, στους φοιτητές και στους εκπαιδευτικούς αυτός ο νόμος. Πιάνει το νήμα, λοιπόν, από το «νόμο Διαμαντοπούλου» και προχωρεί σε όσα δεν τόλμησε αυτός ο νόμος να κάνει στα πανεπιστήμια και την εκπαίδευση. Θα έρθουν και άλλα νομοσχέδια, που θα ολοκληρώσουν αυτό το καταστροφικό έργο, στο χώρο της εκπαίδευσης.

Είμαστε μπροστά σε μια μεγάλη κρίση απροσδιόριστων διαστάσεων. Κρίση, που αμφισβητεί τη δημόσια εκπαίδευση, το δικαίωμα των παιδιών να έχουν μια ισότιμη πρόσβαση στη δημόσια εκπαίδευση και επιβαρύνει τους ιδιωτικούς προϋπολογισμούς, τους προϋπολογισμούς των οικογενειών, με ταυτόχρονη διαιώνιση της υποχρηματοδότησης της δημόσιας εκπαίδευσης.

Αυτό φαίνεται και από το φετινό Προϋπολογισμό. Αυξάνεται ο Προϋπολογισμός, έχουμε και ανάπτυξη, τα κονδύλια είναι σταθεροποιημένα και βρίσκονται εκεί, χαμηλά. Αυξήσαμε εμείς αυτά τα κονδύλια 6%, την προηγούμενη τετραετία, τώρα μόλις 2,5% η αύξηση. Έχει σημασία να τονίσουμε ότι χωρίς σταδιακή ενίσχυση της χρηματοδότησης της εκπαίδευσης και των πανεπιστημίων, τίποτα δεν πρόκειται να γίνει σοβαρό σ' αυτό το χώρο.

Μίλησα νωρίτερα για τον κίνδυνο της υποβάθμισης της δημόσιας εκπαίδευσης και της ενίσχυσης της ιδιωτικής. Σχετικά με ό,τι αφορά το θέμα των κολεγίων. Είναι μείζον θέμα. Φυτεύτηκε μια ρύθμιση στο νομοσχέδιο, που έχουμε μπροστά μας, δηλαδή, μία διάταξη, με την οποία οι απόφοιτοι των κολεγίων των οποίων δεν έχουν αναγνωριστεί οι ακαδημαϊκοί τίτλοι από τον Δ.Ο.Α.Τ.Α.Π., όπως συνέβαινε, έως σήμερα, θα έχουν τη δυνατότητα, ως πανεπιστημιακής μόρφωσης υποψήφιοι, να παίρνουν μέρος σε διαγωνισμούς για τους διορισμούς τους στο δημόσιο, αρχής γενομένης από τους υποψηφίους εκπαιδευτικούς για τα σχολεία.

Ουσιαστικά, αυτό σημαίνει παράκαμψη του άρθρου 16 του Συντάγματος, που προβλέπει ότι τα πανεπιστήμια στην Ελλάδα είναι δημόσια και όποια του εξωτερικού είναι ομοταγή, οι τίτλοι τους πρέπει να περνούν από διαδικασία κρίσης από το Δ.Ο.Α.Τ.Α.Π.. Οι ρυθμίσεις, λοιπόν, που φυτευτήκαν στο νομοσχέδιο, με το άρθρο 50, επιδιώκουν να δημιουργήσουν τετελεσμένο, ώστε κατόπιν οποιοσδήποτε, με αδιαβάθμητο τίτλο κολεγίου από το εξωτερικό ή και το εσωτερικό, με βάση μια ασαφή επαγγελματική αναγνώριση, να μπορεί να παίρνει μέρος σε διαγωνισμούς για το δημόσιο. Τώρα, αυτό είναι ένα παράθυρο, είναι μια ρωγμή, όπως ακόμη και η εφημερίδα «Καθημερινή» σήμερα γράφει, αλλά και όλα τα εκπαιδευτικά site επισημαίνουν. Θα γίνει, όμως, μεγάλη πόρτα, που θα υποβαθμίσει την εκπαίδευση, αλλά και το δικαίωμα των νέων να συμμετέχουν στους διαγωνισμούς του δημοσίου, ανταγωνιζόμενους μόνον εκείνους, που πασχίσαν και κατέχουν αναγνωρισμένο πτυχίο, δηλαδή, εκείνους, που έχουν ισότιμα προσόντα. Άκουσα τις δικαιολογίες του Υπουργείου, το οποίο λέει ότι συμμορφώνεται με την ευρωπαϊκή νομοθεσία και ότι υπάρχει μια αντίδραση της Κομισιόν. Ποια είναι αυτή η αντίδραση; Δεν την έχουμε ακούσει ακόμη, δημοσιοποιημένη. Γιατί ανταποκρίνεται ακόμη σε μια αντίδραση της Κομισιόν, αφού υπάρχει διαδικασία και στο ευρωπαϊκό πεδίο. Για ποιο λόγο τώρα σπεύδετε; Δεν υπάρχει αντίδραση, υπάρχει συμφωνία της Κομισιόν στις ρυθμίσεις, που κάναμε, ως Κυβέρνηση, με το ν.4589/2019 και είναι κατατεθειμένα στο διάλογο που είχε γίνει με τους θεσμούς, εκείνη την περίοδο και αυτό είναι σαφές.

Οποιαδήποτε αλλαγή είναι υποκινούμενη από την Κυβέρνησή σας. Το τονίζω, είναι υποκινούμενη από την Κυβέρνησή σας, διότι έχετε αναλάβει δεσμεύσεις, δυστυχώς, πολύ ισχυρές δεσμεύσεις, απέναντι σε ιδιωτικά συμφέροντα, για να εμφανίσετε τη χώρα μας, ως ξέφραγο αμπέλι της ιδιωτικής εκπαίδευσης. Το ξαναλέω, επαγγελματική ισότητα δεν είναι με ανισότιμα προσόντα, αυτοί οι οποίοι παίρνουν από μη διαβαθμισμένα ή μη εναρμονισμένα κολέγια, εντός ή εκτός της χώρας, τίτλους, έναντι των άλλων, που έχουν μοχθήσει, για να πάρουν τίτλους.

Συνεπώς, θέλουμε να σας πούμε ότι πρέπει να αποσύρετε αυτή τη διάταξη. Να γίνει δημόσιος διάλογος. Γιατί βιάζεστε; Για ποιο λόγο βιάζεστε; Να την αποσύρετε αυτή τη διάταξη. Είναι πρόκληση, απέναντι στα δικαιώματα της νέας γενιάς, της γενιάς αυτής, που τα δικαιώματά της καταβαραθρώθηκαν με την κρίση και είναι πρόκληση να σπεύδετε σ’ αυτή τη διαδικασία εσείς. Να την αποσύρετε αυτή τη διάταξη.

Πιστεύω, ότι, όπως πηγαίνατε, το βασικό προσόν αριστείας, για να διοριστεί κάποιος νέος, ως εκπαιδευτικός στο σχολείο, δε θα είναι τα εκπαιδευτικά του προσόντα, αλλά θα είναι - και δυστυχώς, το λέω, εκεί πηγαίνουμε - το Ε9 και το εκκαθαριστικό της εφορίας της οικογένειάς του ! Ντροπή να πάτε σε αυτή τη διαδικασία. Να το αποσύρετε, αμέσως και να γίνει διάλογος, όχι εσπευσμένα και βιαστικά εις βάρος των δικαιωμάτων της νέας γενιάς, εις βάρος της δημόσιας εκπαίδευσης στη χώρα μας.

Επίσης, προβλέπω και ακούω, ότι με τη φόρα που έχει πάρει η Κυβέρνησή σας, σύντομα θα ξηλώσετε και το νόμο για την προστασία των εκπαιδευτικών στα ιδιωτικά σχολεία, ο οποίος νόμος είχε τη συμφωνία και των Θεσμών. Δηλαδή, ουσιαστικά, θέλετε να ξηλώσετε την προστασία του δικαιώματος των παιδιών σε μια αξιόπιστη, ιδιωτική, αλλά αξιόπιστη πάντως εκπαίδευση. Γιατί «αξιόπιστη εκπαίδευση», σημαίνει, διασφάλιση του δικαιώματος του καθηγητή να κάνει το μάθημα, χωρίς παρεμβάσεις από το σχολάρχη.

Ξαναλέω, να μην σπεύδετε, με τόση βιασύνη και λαιμαργία, να ικανοποιήσετε τα μεγάλα ιδιωτικά συμφέροντα στην χώρα μας. Περιμένετε, κάντε δημόσιο διάλογο, αν έχετε στοιχεία να πείσετε. Δεν έχετε στοιχεία, μην προκαλείτε αυτήν την ιστορία, ενόψει και των διαγωνισμών για το διορισμό των νέων εκπαιδευτικών στη χώρα μας.

Το νομοσχέδιο σας έχει και άλλα αρνητικά στοιχεία, θετικά δεν βλέπω, θα αναφερθώ στο τέλος. Για παράδειγμα, εισάγετε την τιμωρητική αξιολόγηση. Είναι μια αξιολόγηση τιμωρητική, με το 80 – 20, που αναφέρθηκε, στη χρηματοδότηση των πανεπιστημίων, που θα επεκταθεί, σε όλες τις βαθμίδες. Ήδη, υπάρχει αντίδραση των πρυτάνεων. Εσείς προχωρείτε. Αυτή η τιμωρητική αξιολόγηση έχει τον κίνδυνο να οδηγήσει σε πανεπιστήμια πολλών ταχυτήτων, διότι λέτε ότι θα υπάρχουν τρεις κατηγορίες κριτηρίων. Τα εκπαιδευτικά, τα ερευνητικά και τα στοιχεία της εξωστρέφειας. Ένα από όλα, αν ικανοποιεί το πανεπιστήμιο, που θα επιλέγει, θα περνάει. Το ερώτημα είναι, πώς χωρίζετε την ερευνητική από την εκπαιδευτική διαδικασία σε ένα πανεπιστήμιο. Το πανεπιστήμιο δεν είναι γυμνάσιο. Κατοχυρώνετε πανεπιστήμια πολλών ταχυτήτων, διορθώστε το, καμία αντίρρηση, αλλά όμως και πάλι υπάρχει πρόβλημα. Βάζετε το κάρο της αξιολόγησης, μπροστά από το άλογο, που είναι η λειτουργία των δημοσίων πανεπιστημίων.

Υποχρηματοδότηση, όπως επίσης αναφέρθηκε και από συναδέλφους του ΚΙΝΑΛ και του ΜέΡΑ25, το θέμα της λειτουργίας των οργάνων του πανεπιστημίου. Πριν οργανώσετε το πανεπιστήμιο με τους νόμους, που θα φέρετε, φέρνετε ένα καπέλο στο πανεπιστήμιο εκτός πανεπιστημίων, ένα όργανο δήθεν τεχνοκρατών, που, όμως, θα είναι πολιτικό όργανο, διότι εκχωρείτε σε αυτήν τη νέα Αρχή, την ΕΘ.Α.Α.Ε., πολιτικές αρμοδιότητες, αυτές που δεν θέλετε να αναλάβετε εσείς για το πολιτικό κόστος και μάλιστα, αρμοδιότητες, οι οποίες θίγουν την αυτοτέλεια των πανεπιστημίων.

Άρα, λοιπόν, χωρίς να δείτε ποιο πανεπιστήμιο θέλετε – εμείς ξέρουμε, ότι θέλετε πανεπιστήμιο - ανώνυμη εταιρεία, αυτό είναι η αντίληψή σας – χωρίς να ικανοποιήσετε στοιχειώδεις ανάγκες χρηματοδότησης και οργάνωσης των πανεπιστημίων, σπεύδετε να φέρετε την αξιολόγηση, την τιμωρητική αξιολόγηση. Θα την επεκτείνετε και στους άλλους τομείς της εκπαίδευσης, όπου σήμερα χρειαζόμαστε, πρώτα και κύρια, επιμόρφωση των εκπαιδευτικών, χρειαζόμαστε μόνιμους διορισμούς, νέα προγράμματα, αναβάθμιση των ψηφιακών εργαλείων. Τίποτα απ' όλα αυτά δεν υπάρχει στη συλλογιστική σας, υπάρχει η τιμωρητική αξιολόγηση.

Σχετικά με το θέμα των μόνιμων διορισμών, κλωσούσατε επί 6 μήνες στο γραφείο σας το διαγωνισμό για τους διορισμούς στην εκπαίδευση και τους φέρνετε τώρα. Χάσατε το τρένο του 2019, με πιστώσεις διασφαλισμένες στον προϋπολογισμό του 2019 από την Κυβέρνηση ΣΥΡΙΖΑ. Αφήσατε πίσω την εκπαίδευση στους διορισμούς και τώρα που ξεχάσατε την προεκλογική σας δέσμευση και ορθώς την ξεχάσατε, γιατί ήταν τορπίλη για την εκπαίδευση το «5 αποχωρήσεις έναντι 1 πρόσληψης» στο δημόσιο, τώρα λέτε ότι πηγαίνετε σε διορισμούς. Θα δούμε με ποιο τρόπο θα γίνουν. Ήδη, η νομιμοποίηση των κολεγίων τορπιλίζει αυτούς τους διορισμούς, αυτή είναι η πραγματικότητα.

Θα μπορούσα να θέσω και άλλα θέματα, αλλά θα τα πούμε στη διάρκεια της συζήτησης του σχεδίου νόμου στην Ολομέλεια. Θα ήθελα να σας κάνω μια ερώτηση. Κυρία Υπουργέ, πήγατε δύο φορές στις Η.Π.Α., σε σύντομο χρονικό διάστημα. Με ποιους και τι συζητήσατε στις Η.Π.Α.; Έχουν γραφτεί πράγματα, τα οποία είναι επικίνδυνα για τη λειτουργία των ελληνικών πανεπιστημίων. Βλέπουμε τα κολέγια, που έρχονται εδώ, που τα φέρνετε γρήγορα. Απαιτούμε ενημέρωση σήμερα, αύριο στην Επιτροπή. Με ποιους φορείς και τι δεσμεύσεις αναλάβατε; Γιατί έχετε επιλέξει μια προνομιακή συνεννόηση με φορείς – που δεν υπάρχει ενιαίος φορέας πανεπιστημίων στην Αμερική – με ξεχωριστούς φορείς, φοβάμαι μικρού κύρους. Γιατί επιλέξατε αυτήν τη συζήτηση με τις αμερικανικές αυτές εκπαιδευτικές μονάδες και υποβαθμίζετε τη συνεργασία με τα ευρωπαϊκά πανεπιστήμια;

Θέλουμε απάντηση στο θέμα αυτό, δεν μπορεί να γλιστράει η χώρα μας εκτός ευρωπαϊκού πλαισίου.

Επίσης, πιστεύω ότι πρέπει να απαντήσετε και στην αντίδραση της ΟΛΜΕ, για τα ζητήματα, που έχουν να κάνουν με τα κολέγια και στοιχειωδώς, επαναλαμβάνω, αν υπάρχει δημοκρατική αντίληψη, να μην προχωρήσετε, σήμερα. Δηλαδή, να αποσύρετε τη διάταξη για τα κολέγια.

Υπάρχει το θέμα της Βοστόνης, δεν το ξέχασα. Ήσασταν ενημερωμένοι από τον Πρωθυπουργό για την εξαγγελία αυτή στην Αμερική; Αν ήσασταν ενημερωμένοι, που φαντάζομαι ότι ήσασταν, Υπουργός της Κυβέρνησης είσαστε, δεν λειτουργεί μόνος του ο Πρωθυπουργός, ήσασταν εκεί μαζί του, με ποια νομοθετική εξουσιοδότηση θα δώσετε χρήματα; Μιλάμε για 2 εκατ. Ευρώ, ετησίως. Με ποια νομοθετική εξουσιοδότηση, πείτε μας. Έτσι μοιράζετε λεφτά; Μάλιστα, για το 2019 λέτε, δηλαδή μονοκοπανιά, αβλεπί 4 εκατ. Ευρώ, σε ένα Ιδιωτικό Εκκλησιαστικό Κολέγιο, στη Βοστόνη. Το Κολέγιο αυτό ελέγχεται από τις αμερικανικές αρχές, από το Υπουργείο Παιδείας της Μασαχουσέτης. Έχω τα στοιχεία, τα οποία τα καταθέτω εδώ στη Βουλή για να υπάρχουν.

*(Στο σημείο αυτό ο κ. Φίλης καταθέτει έγγραφα, τα οποία επισυνάπτονται στο τέλος του παρόντος Πρακτικού)*

Είναι επιστολή, από τις 13 Μάρτιου του 2019, όπου ελέγχεται για διαφάνεια και διαφθορά και το προειδοποιεί ότι θα το κλείσει και ότι θα του αφαιρέσει τη δυνατότητα να δίνει πανεπιστημιακούς τίτλους. Έρχεστε εσείς και δίνετε, χωρίς καμία προϋπόθεση, 2 εκατ. το χρόνο, όσα, δηλαδή, δίνετε σε πανεπιστήμια, στην Ελλάδα, με 15.000 φοιτητές, ενώ αυτό έχει 80.000. Με εκατοντάδες εργαζομένους, εδώ έχει 22 πανεπιστημιακούς, υποτίθεται, αυτό το ΙΕΚ στην ουσία της Μασαχουσέτης. Δίνετε 2 εκατομμύρια, όσα δίνετε και στο Ιόνιο Πανεπιστήμιο και στο Πανεπιστήμιο Πελοποννήσου. Τόση ευκολία έχετε στο να μοιράζετε τους δημόσιους πόρους ! Το ξαναλέω με ποια νομοθετική εξουσιοδότηση δίνετε χρήματα σε αυτό το ίδρυμα, το οποίο ελέγχεται, για τους λόγους που ανέφερα, νωρίτερα, από τις αμερικανικές αρχές; Προφανώς, κάνετε ψηφοθηρία. Αλλά, προσέξτε, οι ομογενείς, που έχουν αγωνιστεί και έχουν κατακτήσει μια θέση στην αμερικανική κοινωνία, δεν παρασύρονται εύκολα, αντιθέτως προσβάλλονται από αυτές τις διαδικασίες και από αυτές τις πολιτικές δημοσίων σχέσεων του Πρωθυπουργού σας.

Τελειώνω με τη γιορτή των Τριών Ιεραρχών. Δεν καταλαβαίνω τι ακριβώς κάνετε. Διάβασα σε site στο esos.gr, για τις δύο εγκυκλίους, μέσα σε μια μέρα. Το πρωί, δεν θα έχουμε μαθήματα, το βράδυ, η άλλη εγκύκλιος θα έχουμε μαθήματα. Τι ακριβώς κάνετε για την εορτή αυτή, για να καταλάβουμε και εμείς. Όταν καταλάβουμε τι ακριβώς κάνετε, θα κουβεντιάσουμε επί της ουσίας. Περιμένουμε νομοθετική βελτίωση, έτσι καταλάβαμε από τις ανακοινώσεις σας.

Αλλά έχει μια σημασία, τόση προχειρότητα σε όλους τους τομείς; Να έχουμε αυτή τη στιγμή σχολεία κλειστά, χωρίς ειδικότητες, παρότι έχουμε προσλήψεις από την αρχή διασφαλισμένες; Να μη γίνονται διορισμοί, μέσα στο 2019, παρότι έχουμε διασφαλισμένους διορισμούς με τα χρήματα, μέσα στον προϋπολογισμό; Ακόμα και για μια σχολική γιορτή, άνω κάτω; Πού πάμε; Τόσο πολύ μισείτε τη δημόσια εκπαίδευση ή τόσο πολύ σκιτζήδες είσαστε, που δεν ενδιαφέρεστε, για τίποτα; Αυτές είναι πραγματικές αγωνίες των γονιών και πραγματικές αγωνίες των παιδιών. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε. Κυρία Υπουργέ, κύριε Υφυπουργέ, αγαπητές και αγαπητοί συνάδελφοι, χρόνια πολλά, και καλή χρονιά να έχουμε.

Το θεμελιώδες ερώτημα είναι, είμαστε ικανοποιημένοι από το εκπαιδευτικό σύστημα που έχουμε στη χώρα μας, από το ότι επιδέχεται πάρα πολλές βελτιώσεις η παρεχόμενη Τριτοβάθμια Εκπαίδευση; Προφανώς θεωρώ, πως όλοι απαντούμε.

Ένα άλλο ερώτημα είναι, αν στην Ελλάδα, που βγαίνει από την κρίση σιγά - σιγά, η Παιδεία μας έχει μέλλον. Έχω την αίσθηση, πως αν η Παιδεία μας δεν έχει μέλλον, δεν έχει και η χώρα μας μέλλον.

Για ποια Παιδεία μιλάμε και ποια Παιδεία χρειαζόμαστε; Μια Παιδεία, που θα έχει παιδευτικό όραμα, που θα είναι απαύγασμα μιας πανεθνικής προσπάθειας και όχι κομματικών αγκυλώσεων και προκαταλήψεων, που θα αποφεύγει τα ημίμετρα, τα βολέματα και τον εφησυχασμό, που θα προτάσσει την ουσία και τη διακομματική συναίνεση και κυρίως, θα έχει στο πίσω μέρος του μυαλού της - και εγώ θα έλεγα και στο μπροστινό της - τη μελλοντική μας γενιά, τα παιδιά μας. Γιατί είναι γεγονός, πως η μετανάστευση των νέων και η έλευση μεταναστών στη χώρα μας έχουν δημιουργήσει νέα δεδομένα, στην Ελλάδα. Σύμφωνα με μια μελέτη του ΙΟΒΕ, μια από αυτές τις επιπτώσεις θα είναι η μείωση, κατά 30% περίπου, έως το 2035, του αριθμού των μαθητών στα ελληνικά σχολεία, με κύριο βάρος στην Πρωτοβάθμια Εκπαίδευση.

Είναι συνεπώς, εθνική πρόκληση αυτή, που αντιμετωπίζει η Εκπαίδευση και η Κυβέρνηση, για μια κρατική εκπαιδευτική πολιτική μακρόπνοη. Μην ξεχνάτε εξάλλου, ότι δεκάδες χιλιάδες ελληνόπαιδα φοιτούν στο εξωτερικό και μην έχετε την ψευδαίσθηση ότι φοιτούν ελληνόπαιδα μόνο της αστικής τάξης. Κυρίως, στις πρώην ανατολικές χώρες, φοιτούν παιδιά της εργατικής τάξης, δημοσίων υπαλλήλων, πληρώνοντας εκατοντάδες εκατομμύρια ευρώ από τον εθνικό μας Προϋπολογισμό και από τον οικογενειακό προϋπολογισμό, για να στείλουμε τα παιδιά μας εκεί.

Έχουμε, λοιπόν, μια πρόκληση, αλλά και μια ευκαιρία μπροστά μας, για σημαντικές αλλαγές στην ποιότητα της παρεχόμενης εκπαίδευσης, καθώς διευρύνονται τα περιθώρια για αλλαγές, με τη διαμόρφωση μιας μακροπρόθεσμης εθνικής στρατηγικής, με συγκεκριμένους στόχους και συγκεκριμένο προσανατολισμό.

Είναι γεγονός ότι τα πρώτα σημάδια της Κυβέρνησής μας - της Κυβέρνησης του Κυριάκου Μητσοτάκη, της Ν.Δ. - για τη μεταρρυθμιστική πολιτική, που πρεσβεύουμε, άρχισαν να αποτυπώνονται στη χώρα μας, να αποτυπώνονται στη συνείδηση των Ελληνίδων και των Ελλήνων. Το εκπαιδευτικό μας σύστημα και ιδιαίτερα η Τριτοβάθμια Εκπαίδευση επιβάλλεται να ακολουθήσουν αυτόν το ρυθμό των μεταρρυθμίσεων, να επαναπροσδιορίσουμε τον ακαδημαϊκό χάρτη μας, με στόχο πάντα τη σταθερή ανάπτυξή του.

Βέβαια, ως πρώτο βήμα, είναι η ανάγκη μετεξέλιξης της Αρχής Διασφάλισης και Πιστοποίησης της Ποιότητας στην Εκπαίδευση, σε Εθνική Αρχή Ανώτατης Εκπαίδευσης, συμβολίζοντας ακόμα μια αλλαγή νοοτροπίας, υλοποιώντας πολιτικές, με σχεδιασμό, που εκσυγχρονίζουν τις δομές και ενισχύουν την εξωστρέφεια και την ανταγωνιστικότητα - ναι, την ανταγωνιστικότητα - των Ανώτατων Εκπαιδευτικών Ιδρυμάτων μας.

Η νέα Αρχή θα αποτελέσει τον κεντρικό πυλώνα των Ανωτάτων Εκπαιδευτικών Ιδρυμάτων, θα συμβάλει στην ουσιαστική αναβάθμισή τους, κάνοντάς τα αυτόνομα, αυτοδιοίκητα, μέσα από τη διαρκή αξιολόγησή τους, γιατί για εμάς - και αυτή είναι μια βασική ιδεολογική διαφορά που έχουμε - η αξιολόγηση δεν είναι τιμωρία, είναι ευκαιρία για επιβράβευση, για επιβράβευση σοβαρής δουλειάς, συνετής δουλειάς, συγκεκριμένων αποτελεσμάτων, που έχουν να κάνουν με την Έρευνα, με τη διασύνδεση με το εξωτερικό, με τη διασύνδεση με την αγορά εργασίας.

Η ορθή και αμερόληπτη αξιολόγηση των ανώτατων εκπαιδευτικών ιδρυμάτων, διότι θέλουμε βιώσιμα εκπαιδευτικά ιδρύματα με μετρήσιμους δείκτες, που στηρίζονται σε οικονομίες κλίμακας, προκειμένου να βελτιωθούν οι δομές, η λειτουργία τους και να γίνουν τα ίδια πιο δυναμικά, εξελισσόμενα, συμβάλλοντας έτσι στο ευρωπαϊκό προφίλ της χώρας μας.

Επεκτείνονται οι διαδικασίες πιστοποίησης των προγραμμάτων σπουδών, ώστε να συμπεριλαμβάνονται εκεί προγράμματα μεταπτυχιακών και διδακτορικών σπουδών και θεσμοθετείται εκ των προτέρων πιστοποίηση του νέου προγράμματος σπουδών και βέβαια, εισάγονται οι συγκριτικές αξιολογήσεις των ΑΕΙ, σε συγκεκριμένες πτυχές της λειτουργίας τους.

Θέλω να επισημάνω τα εξής. Στην εποχή της τεχνολογίας και στο πλαίσιο του κοινωνικού κράτους, έρχεται και θεσπίζεται, για πρώτη φορά, το Κρατικό Πιστοποιητικό Πληροφορικής. Επίσης, απαντώντας στο μεγαλύτερο πρόβλημα, που αντιμετωπίζει η ελληνική κοινωνία, που είναι η υπογεννητικότητα και η στήριξη των πολυμελών οικογενειών, έρχεται το σχέδιο νόμου να δώσει διευκόλυνση στους πολύτεκνους, μέσα από τις μεταθέσεις τους, κατά προτεραιότητα και θα έλεγα εδώ, κυρία Υπουργέ, να μην είναι οριζόντια αυτή η διαδικασία, αλλά να μοριοδοτείται το κάθε παιδί, κλιμακωτά και αθροιστικά. Π.χ. το πρώτο παιδί να παίρνει 5 μόρια, το δεύτερο παιδί 8 μόρια, δηλαδή, 3 μόρια παραπάνω, ώστε και τα δύο μαζί να έχουν 13 μόρια, ούτως ώστε να μην αδικείται κανείς, να μην υπάρχει η αντίληψη ότι ευνοούνται οι πολύτεκνοι οριζόντια, αλλά και ταυτόχρονα να δίνουμε το κίνητρο, πραγματικά, στους ανθρώπους, που έχουν πολυμελείς οικογένειες, να απολαύσουν κάποια επιπλέον κίνητρα, προς αυτή την κατεύθυνση. Και, βέβαια, στη σωστή κατεύθυνση κινείται και το γεγονός ότι χρηματοδοτούνται οι μετακινήσεις των μαθητών των σχολείων δεύτερης ευκαιρίας.

Η πρόκληση, που βγαίνει, μέσα από την κρίση, είναι μία νέα παιδεία της ουσίας, μέσα από ένα εκπαιδευτικό σύστημα, που μπορεί να ξεβολέψει, πιθανότατα, κάποιους, με ριζικές αλλαγές, οι οποίες, όμως, αλλαγές θα μετατρέψουν τη χρηστική αντίληψη, που υπάρχει, μέχρι σήμερα, της παιδείας, ως πύλη εισόδου στα πανεπιστήμια, σε πηγή αυτογνωσίας καλλιέργειας, ανθρωπιάς, πολιτισμού και γιατί όχι και οικονομίας. Μια τέτοια παιδεία μπορεί να λειτουργήσει, ως μοχλός αφύπνισης, ως πηγή διαφωτισμού και ασφαλιστική δικλείδα, για την αποφυγή, στο μέλλον, κάθε κρίσης είτε σε οικονομικό είτε στο κοινωνικό είτε σε πολιτισμικό επίπεδο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κύριο Κωτσό.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Κυρία Υπουργέ, κύριε Υπουργέ, η κυρία Υπουργός, παρουσιάζοντας το νομοσχέδιο, είπε τη φράση, στην οποία συμπυκνώνει όλη τη λογική και τη στόχευση του νομοσχεδίου. Είπε ότι αυτή η διάταξη, που αφορά, βέβαια, στο 80/20 και που αφορά τη δημιουργία της Εθνικής Αρχής Ανώτατης Εκπαίδευσης, «είναι ιδεολογική τομή, ιδεολογική μεταρρύθμιση για εμάς». Ακριβώς, κυρία Υπουργέ και για μας είναι ιδεολογική η αντίθεσή μας, κατ’ αρχάς και κατ’ αρχήν.

Θέλω να πω δύο πράγματα. Η δημόσια παιδεία είναι υποχρέωση της Πολιτείας προς τους πάντες και τις πάσες και έρχεστε εσείς και το αντιστρέφετε αυτό. Η δημόσια παιδεία γίνεται χαρτί διαπραγμάτευσης.

Μπορώ να ανταποκριθώ, ως φοιτητής, ως καθηγητής; Θα έχω δημόσια παιδεία. Αν δεν μπορώ να ανταποκριθώ, τελειώνει αυτό το πράγμα.

 Θέλω να ρωτήσω, γιατί άκουσα και τον κύριο συνάδελφό της Ν.Δ. και συνάδελφο πανεπιστημιακό, γι’ αυτήν τη νέα κουλτούρα διακυβέρνησης και τη νέα κουλτούρα στα Α.Ε.Ι.. Θέλω να μου πείτε, όσοι έχετε επαφή με πανεπιστήμια, δεν μιλάω γι΄ αυτούς, που δεν έχουν επαφή με πανεπιστήμια ή δεν έχουν με τα ελληνικά πανεπιστήμια, πώς προσμετράται η παιδεία σε ένα πανεπιστήμιο; Πώς προσμετράται η παραγωγή Έρευνας, η παραγωγή γνώσης; Πώς είναι μετρήσιμα αυτά τα πράγματα; Μπορείτε να μου εξηγήσετε; Πώς προσμετράται, με τι μετρήσιμο μέγεθος, μπορεί να μετρηθεί το άρθρο ενός ιστορικού ή ο αριθμός εταιροαναφορών, που έχει, σε σχέση με έναν συνάδελφο της ιατρικής, καλή ώρα, ή των θετικών επιστημών, που είναι πολύ εύκολο να γράψει ένα άρθρο, μια ανακοίνωση, ενώ ένας ιστορικός, ένας αρχαιολόγος, ένας φιλόλογος, χρειάζεται μήνες και χρόνια, για να μπορέσει να γράψει. Ή που γράφει για τα ελληνικά θέματα και το οποίο μπορεί και να μην έχει τις εταιροαναφορές, που έχει ένα άλλο. Σας φέρνω ένα απλό παράδειγμα.

 Δεύτερον. Πώς μπορεί ένας φοιτητής να προσμετράται, αλλιώς, σ’ ένα πανεπιστήμιο και αλλιώς σ’ ένα άλλο; Για εξηγήστε το μου αυτό. Έχει σταθερά, σε οποιοδήποτε πανεπιστήμιο και αν είναι φοιτητής, τα ίδια έξοδα, την ίδια υποχρέωση η πολιτεία, αυτόν τον φοιτητή να τον χρηματοδοτεί, με τον ίδιο τρόπο; Σε ποια αξιολόγηση εμπίπτει αυτό;

 Τρίτο σημείο σε αυτό το θέμα. Τα περιφερειακά πανεπιστήμια, τα οποία δεν έχουν τις δυνατότητες, που έχουν τα κεντρικά πανεπιστήμια, θα πρέπει να χάνουν αυτό το 20%; Και σε σχέση με την ίδια αυτή την Εθνική Αρχή Ανώτατης Εκπαίδευσης. Κυρία Υπουργέ, και εσείς και ο κύριος Φίλης, όταν ήταν Υπουργός Παιδείας και ο οποιοσδήποτε Υπουργός Παιδείας, λογοδοτεί. Λογοδοτεί στην κοινωνία, λογοδοτεί στους εκπαιδευτικούς, λογοδοτεί στα παιδιά. Αυτό είναι η δημοκρατία.

 Αυτή η Εθνική Αρχή Ανώτατης Εκπαίδευσης δεν μας είπατε σε ποιον θα λογοδοτεί, ακριβώς. Φτιάχνετε ένα όργανο, ένα πρόσωπο, το οποίο τελικά λογοδοτεί μόνο στον Υπουργό. Άρα, ο Υπουργός δεν έχει πια ευθύνη να λογοδοτήσει σε αυτούς, που έχει να λογοδοτήσει, αποποιείται των δημοκρατικών του ευθυνών και τις μεταθέτει κάπου αλλού. Αυτά τα πράγματα δεν γίνονται. Και κυρίως – και εκεί η ιδεολογική μας διαφορά είναι τεράστια, πραγματικά – και το μέγιστο ζήτημα για μένα, δημιουργείτε ένα όργανο, πάνω από τις Συγκλήτους, πάνω από τα πανεπιστήμια, πάνω από οποιοδήποτε άλλον, υπερίπταται αυτό το όργανο, φτιάχνει εθνική στρατηγική, απολογείται μόνο στον Υπουργό και από κάτω τα πανεπιστήμια ακολουθούν.

 Ξέρετε τι κάνετε; Καταργείτε το αυτοδιοίκητο των πανεπιστημίων. Και τι φέρνετε; Φέρνετε ένα πράγμα, αυτονομία - άλλο το αυτοδιοίκητο, άλλο η αυτονομία - το αυτοδιοίκητο είναι συνεχής δημοκρατική διαβούλευση των πανεπιστημίων με τις δημοκρατικά εκλεγμένες αρχές. Το Υπουργείο κ.τ.λ.. Τώρα αυτό χάνεται. Ό,τι θέλει κάθε πανεπιστήμιο θα κάνει, αρκεί να έχει καλές σχέσεις με αυτή την Εθνική Αρχή. Λοιπόν, εδώ πέρα, τα πράγματα είναι πάρα πολύ άσχημα και πρέπει να δούμε, αν πραγματικά όλοι και όλες θέλουμε μια τέτοια εξέλιξη. Είπατε, ότι τα πανεπιστήμιά μας πρέπει να ακολουθήσουν το βηματισμό της αγοράς. Μια φορά, σε αυτή τη χώρα, μπορώ να ακούσω, ως πανεπιστημιακός, ότι η αγορά πρέπει να ακολουθήσει το βηματισμό των πανεπιστημίων; Βγάζουν τόσους επιστήμονες σημαντικούς τα πανεπιστήμια.

 Πείτε μου εσείς, ποιος από την αγορά πληρώνει όσο πρέπει να πληρώσει έναν απόφοιτο πτυχιούχο του ελληνικού πανεπιστήμιου; Γιατί τα παιδιά φεύγουν στο εξωτερικό; Επειδή δεν έχουν καλές σπουδές; Το αντίθετο. Τους παίρνουν παντού, όπου πηγαίνουν, στην Ευρώπη. Ακριβώς το αντίθετο συμβαίνει. Αντί, λοιπόν, να πιεσθεί η αγορά, όπως έγινε κάποτε, όταν είχαμε τη βιομηχάνηση σε αυτή τη χώρα, να ακολουθήσει το βηματισμό της Έρευνας, που παράγουν τα πανεπιστήμια, πάμε να κάνουμε το ακριβώς αντίθετο, στο όνομα του εκσυγχρονισμού και λοιπά.

 Λέτε, συνέχεια, ότι πρέπει να εκσυγχρονίσουμε τα ΑΕΙ. Έχουμε αρχίσει και στοχοποιούμε, ήδη, ξεκίνησε με το άσυλο, τα ΑΕΙ. Να εκσυγχρονίσουμε τα ΑΕΙ, γιατί δεν μπορούν να είναι έτσι κ.λπ.. Εγώ λέω ότι εκσυγχρονισμός των ΑΕΙ τι είναι; Κυρία Υπουργέ, για το 20%, λέμε, θα επιλεγούν τα πανεπιστήμια, αν είναι διδακτικά, αν είναι ερευνητικά, αν είναι οτιδήποτε. «Πανεπιστήμιο», η λέξη η ίδια το λέει, είναι παιδαγωγικός και ερευνητικός ρόλος ταυτόσημος. Δεν μπορεί να υπάρξει πανεπιστήμιο. Διαφορετικά, υπάρχει κολέγιο και όπως είπε ένας συνάδελφος από την Ν.Δ., «Μην τα λέμε «κολέγια», πανεπιστήμια είναι». Συμφωνούμε εμείς οι πανεπιστημιακοί σε αυτά. Έχουμε ευθύνη απέναντι σε αυτούς, που έχουμε διδάξει, τουλάχιστον, αν μη τι άλλο.

 Κυρία Υπουργέ, εκτός από αυτές τις διακρίσεις, εκτός από τα δημοκρατικά εκλεγμένα όργανα του πανεπιστημίου, τα οποία μπαίνουν στο περιθώριο, εδώ πέρα βλέπουμε ότι αρχίσατε να εισάγετε μια κουλτούρα για την παιδεία, για την εκπαίδευση, για την ανώτατη εκπαίδευση, η οποία δεν έπρεπε να βρίσκει σύμφωνο κανέναν, σε αυτή τη χώρα. Κανέναν απολύτως. Και μιλάω ότι καταργείτε τα 37 τμήματα και έρχεται συνάδελφος από τη Ν.Δ. και λέει «Τα παιδιά μας φεύγουν στο εξωτερικό, γιατί δεν υπάρχουν ιδιωτικά πανεπιστήμια». Τότε, γιατί τα καταργείτε; Αφού τα παιδιά έχουν ανάγκη να σπουδάσουν, γιατί καταργήσατε τη Νομική Σχολή Πατρών, ενώ όλοι ξέρουμε ότι τα περισσότερα παιδιά, που πηγαίνουν φοιτητές, στην Κύπρο, στην Ιταλία ή στη Βουλγαρία πηγαίνουν για νομικές σπουδές; Και εμείς πάμε και τα καταργούμε και ερχόμαστε εδώ και λέμε για «εκσυγχρονισμό της εκπαίδευσης»;

 Θέλω να τελειώσω, λέγοντας μόνο δύο πράγματα. Και στην ανώτατη εκπαίδευση, αλλά και στη δευτεροβάθμια εκπαίδευση, δεν πρέπει να θεωρείται η παιδεία ένα διαπραγματεύσιμο αγαθό. Δεν είμαστε κατά της αξιολόγησης, είμαστε κατά της τιμωρητικής αξιολόγησης, κατά της αξιολόγησης, η οποία πρέπει, μονίμως, να αποδεικνύει, για να χρηματοδοτείται. Ξέρετε τι κάναμε, όταν ήμασταν στο Υπουργείο Παιδείας και με τον κ. Φίλη και μετά με τον κ. Γαβρόγλου; Θέλετε εκσυγχρονισμό των ΑΕΙ, πράγματι; Άμεσες προσλήψεις. Χωρίς ανθρώπινο δυναμικό και υποδομές, δεν μπορεί να υπάρξει πανεπιστήμιο. Είπε ο κ. Υφυπουργός, ο οποίος ήταν και Πρύτανης, κοιτάξτε πολύ καλά, κύριε Υφυπουργέ, στα κριτήρια για την αξιολόγηση των ΑΕΙ, ποια κριτήρια θεωρούνται από τα πρώτα, τα οποία προσμετρώνται; Είναι το ανθρώπινο δυναμικό, ναι ή όχι; Είναι οι υποδομές, ναι ή όχι; Πετάμε έτσι την αξιολόγηση να ανεβούμε, χωρίς να κοιτάξουμε. Εγώ δεν περίμενα ένα τέτοιο νομοσχέδιο.

 Για το άρθρο 50 και τα πτυχία των κολεγίων μίλησε, πάρα πολύ καλά, ο συνάδελφός μου, ο κ. Φίλης. Δεν θα προσθέσω τίποτα άλλο, αλλά θα πω ένα πράγμα. Πραγματικά, θα είναι ντροπή, πραγματικά, συμφωνώ μαζί του, να τα κάνουμε ισοδύναμα, με αυτόν τον τρόπο, επειδή δεν κατορθώσατε να αναθεωρηθεί το άρθρο 16. Θα αναθεωρηθεί, μετά, με έναν τέτοιο ύπουλο τρόπο εις βάρος όλων αυτών των παιδιών, που σπουδάζουν, εις βάρος των οικογενειών τους και όλα αυτά. Ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ. Το λόγο έχει η κυρία Σκούφα.

 **ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Ευχαριστώ. Κύριε Πρόεδρε, σήμερα, επιγραμματικά, θέλω να αναφερθώ σε δύο άρθρα του νομοσχεδίου, που θεωρώ εμβληματικά και άκρως καταδεικτικά της εκπαιδευτικής φιλοσοφίας και στρατηγικής, που διέπει την Κυβέρνηση.

 Το πρώτο είναι το άρθρο 33, που, όπως πολύ σωστά επισημάνθηκε από την Εισηγήτρια του ΣΥΡΙΖΑ, την κυρία Τζούφη, μιλά για την επ’ αόριστο αναστολή λειτουργίας των 37 νέων Τμημάτων των ΑΕΙ.

Στη συγκεκριμένη ρύθμιση του συγκεκριμένου άρθρου, δεν έχουμε καμία άλλη πρόβλεψη για επανεξέταση, ο τίτλος και το σώμα της ρύθμισης κάνουν λόγο για αναστολή λειτουργίας.

Είπε η κυρία Υπουργός ότι ο πρώην Υπουργός Παιδείας, ο κ. Γαβρόγλου, εισηγήθηκε την ίδρυση αυτών των Τμημάτων, κατόπιν πιέσεων των Βουλευτών. Πέρα από το ότι θέλω να υπενθυμίσω ότι οι Βουλευτές δεν έχουμε καμία άλλη δουλειά – το λέω εκχυδαϊσμένα – αλλά καμία άλλη δουλειά, πέρα από το κυρίως να μεταφέρουμε τις ανάγκες τις κοινωνικές και φυσικά, κοινωνική ανάγκη είναι η ενίσχυση των Πανεπιστημιακών Ιδρυμάτων, με συγκεκριμένα τμήματα και σχολές.

Θέλω να υπενθυμίσω ότι την προηγούμενη κοινοβουλευτική περίοδο, στις συνεδριάσεις της Επιτροπής Μορφωτικών Υποθέσεων, στις πολύωρες συνεδριάσεις της Επιτροπής Μορφωτικών Υποθέσεων, οι Σύγκλητοι των Πανεπιστημίων, στα οποία προβλεπόταν η δημιουργία των νέων Τμημάτων, κατ’ απόλυτη πλειοψηφία, ουσιαστικά, εκθείαζαν και ίσως, για μοναδική φορά, τον πρώην Υπουργό Παιδείας, τον κ. Κώστα Γαβρόγλου, διότι δέχθηκε και υλοποίησε, μέσα από τα συγκεκριμένα νομοθετήματα, τις προτάσεις των ιδίων των πανεπιστημιακών Συγκλήτων.

Θα ήθελα, όμως, σε σχέση με το άρθρο 33, να τονίσω, το εξής. Λέτε, κυρία Υπουργέ, όπως και εν γένει η Κυβέρνηση, ότι προσπαθείτε να συνδέσετε την Ανώτατη Εκπαίδευση με τις ανάγκες της αγοράς και θέλω να σας ρωτήσω. Αλήθεια, το Τμήμα Πληροφορικής, στη Γεωργία και το Περιβάλλον, το Τμήμα Γεωργικής Βιοτεχνολογίας, το Τμήμα Αγροτικής Οικονομίας, το Τμήμα Τουριστικών Σπουδών και Εναλλακτικού Τουρισμού, το Τμήμα Μηχανικών Βιοϊατρικής, το Τμήμα Περιφερειακής Ανάπτυξης, των οποίων τη λειτουργία αναστέλλετε, δεν συνδέονται με τις κατευθύνσεις για τις ανάγκες της αγοράς;

Θέλω να αναφέρω και το άρθρο 50. Κυρία Υπουργέ, περιμένω πραγματικά μια απάντηση και εγώ και εκατοντάδες χιλιάδες απόφοιτοι και απόφοιτες των ελληνικών δημόσιων πανεπιστημίων, αν όντως, θεωρείτε ισάξια τα πτυχία, που παίρνουμε, από τα ελληνικά δημόσια πανεπιστήμια, με αυτά των ιδιωτικών κολλεγίων. Πρώτο ερώτημα.

Δεύτερο ερώτημα. Αν θεωρείτε τους καθηγητές των δημοσίων ακαδημαϊκών πανεπιστημιακών ιδρυμάτων ισάξιους με τους συναδέλφους τους, στα ιδιωτικά κολλέγια. Δηλαδή, για παράδειγμα, αν θεωρείτε τον κ. Μπαμπινιώτη, ισάξιο με έναν εκπαιδευτικό, που διδάσκει, σε ένα ιδιωτικό κολλέγιο.

Επίσης, θα ήθελα να σας ρωτήσω, αν όντως, συνειδησιακά, δεν έχετε κανένα απολύτως πρόβλημα με την ελληνική οικογένεια, η οποία «ιδρώνει και ματώνει», για να στηρίξει το παιδί της να τελειώσει το λύκειο, να περάσει επίπονες πανελλαδικές εξετάσεις και να σπουδάσει για τα τέσσερα συναπτά έτη, σε ελληνικό δημόσιο πανεπιστήμιο, εάν επίσης, δεν σέβεστε – ή αν σκέπτεστε καθόλου – τον ίδιο το μαθητή και τη μαθήτρια, που στην πολύ τρυφερή εφηβική του ηλικία αποκόπτεται από κάθε άλλη κοινωνική δραστηριότητα, προκειμένου να εισαχθεί στο ελληνικό δημόσιο πανεπιστήμιο και εάν, εν πάση περιπτώσει, θεωρείτε – ξαναλέω – ισάξιο το έργο το ακαδημαϊκό, το εκπαιδευτικό, το διδακτικό, που παράγεται, στα ελληνικά δημόσια πανεπιστήμια, με την πληθώρα ιδιωτικών κολλεγίων, που δεν έχουν περάσει από καμία πιστοποίηση και καμία αξιολόγηση.

Και τέταρτο ερώτημα, που θέλω να θέσω. Συνδέετε στο συγκεκριμένο νομοσχέδιο, τη χρηματοδότηση των δημοσίων πανεπιστημιακών ιδρυμάτων, με την αξιολόγηση. Και θέλω να ρωτήσω. Η Θεολογική Σχολή, στη Βοστόνη, που, όπως πολύ σωστά, ανέφερε ο κ. Φίλης, ελέγχεται από τις αμερικανικές αρχές για κακοδιοίκηση και κατασπατάληση χρήματος. Έχει περάσει από κάποιο συγκεκριμένο κριτήριο, πληροί κάποιο συγκεκριμένο ακαδημαϊκό αντικειμενικό κριτήριο;

Ποιο είναι, λοιπόν, το αίτιο που οι Έλληνες και οι Ελληνίδες φορολογούμενοι θα πιστώνονται, κάθε χρόνο, γιατί υπάρχει αυτή η ασάφεια έξω στον κόσμο, θα πληρώνουν από την τσέπη τους δύο εκατομμύρια ευρώ, προκειμένου να γίνει δωρεά σε αυτό το ιδιωτικό θρησκευτικό θεολογικό κολέγιο στην Αμερική;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Κυρία Υπουργέ, κύριε Υφυπουργέ, κυρίες και κύριοι συνάδελφοι, το επίπεδο της τριτοβάθμιας εκπαίδευσης, ιδίως της πανεπιστημιακής, είναι εκείνο, που, κατά βάση, στηρίζει τη γενική εκπαίδευση και την επάρκεια των επιστημόνων και αυριανών επαγγελματιών. Οι σημερινοί φοιτητές αύριο θα κατευθύνουν την πορεία της χώρας και μέχρι σήμερα, αντί να αναβαθμίζεται η παρεχόμενη ανώτατη εκπαίδευση, συνεχώς υποβαθμίζεται.

Κάνετε λόγο για brain gain. Πώς θα αναβαθμιστεί η παρεχόμενη γνώση, εάν δεν παρέχονται κίνητρα για την επιστροφή, επί παραδείγματι, των Ελλήνων ακαδημαϊκών, οι οποίοι διαπρέπουν παγκοσμίως πανεπιστήμιο του εξωτερικού, όταν το ελληνικό πανεπιστήμιο εξακολουθεί να παραμένει το ίδιο, χωρίς να εξελίσσεται;

Η ανώτατη εκπαίδευση πρέπει να κάνει βήματα προόδου και εξέλιξης. Πιστεύετε ότι είναι πρόοδος, σε περίπτωση, που αφυπηρετεί ένας καθηγητής, να προσλαμβάνεται επίκουρος καθηγητής στη θέση του, τα καθήκοντα και οι γνώσεις του οποίου, προφανέστατα, δεν υποκαθιστούν αυτό του καθηγητή; Διότι, στην πράξη, αυτό συμβαίνει, εξαιτίας του σχετικού κενού στην αντιστοιχία των βαθμίδων, κάνοντας βήματα προς τα πίσω. Δυστυχώς, έτσι φαίνεται η απαξίωση του πανεπιστημίου, των λειτουργών του και της ίδιας της γνώσης και αυτό θα πρέπει να προβληματίσει την κοινωνία, γιατί την Κυβέρνηση δεν φαίνεται να την προβληματίζει.

Δεν εστιάζετε στο προφανές, προκειμένου να αποκτήσουν οι Έλληνες φοιτητές την ποιότητα σπουδών, που τους αξίζει. Εδώ και δεκαετίες, το ελληνικό πανεπιστήμιο υποφέρει, δεν εξελίσσεται, για εσωτερικούς, πολλές φορές, λόγους και προβλήματα, που παραμένουν. Φυσικά, τα προβλήματα του ελληνικού πανεπιστημίου είναι αντανάκλαση των προβλημάτων της ελληνικής κοινωνίας. Όπως στην κοινωνία, έτσι και εντός του πανεπιστημίου, συγκρούονται οι δυνάμεις του ορθολογισμού και της προόδου, με τις δυνάμεις της συντήρησης, της οπισθοδρόμησης και της καθυστέρησης. Απαιτείται, λοιπόν, γι' αυτό το σκοπό, η πλήρης διασφάλιση της ανεξαρτησίας και της διαφάνειας Ανεξάρτητων Αρχών, όπως η υπό συζήτηση Εθνική Αρχή Ανώτατης Εκπαίδευσης, προκειμένου να επιτευχθεί το επιθυμητό αποτέλεσμα.

Αναρωτιόμαστε, όμως, πόσο ανεξάρτητες είναι τελικά οι Ανεξάρτητες Αρχές; Κατά πόσο εξασφαλίζεται αυτή η ανεξαρτησία, όταν, με κάθε αλλαγή κυβέρνησης, αυτές αλλάζουν όνομα και διοίκηση ή η μετονομασία γίνεται, με σκοπό να αλλάξει η διοίκηση; Διότι, η άνοδος και η εξέλιξη της ανώτατης εκπαίδευσης δεν θα έρθει με την προώθηση προσωπικών φιλοδοξιών των διοικούντων, αλλά με πραγματική αξιοποίηση της γνώσης, χρησιμοποίηση του αρτιότερου επιστημονικού προσωπικού και με την παραγωγή επιστημόνων, με ισχυρά και ανταγωνιστικά πτυχία.

Ζήτημα προκύπτει με την παράγραφο 3 του άρθρου 7, όπου αναφέρεται ότι το Ανώτατο Συμβούλιο μπορεί να εισηγείται τη μερική ή ολική αναστολή της επιχορήγησης ενός ΑΕΙ, εάν εκείνο δεν παρέχει εντός εύλογου διαστήματος το απαιτούμενο υλικό πληροφόρησης. Προφανώς, η εν λόγω παράγραφος τίθεται, ως μέσον για την εξασφάλιση της παροχής πληροφοριών προς αξιολόγηση. Σύμφωνα, όμως, με την παράγραφο 5 του άρθρου 16 του Συντάγματος, τα ΑΕΙ έχουν δικαίωμα στην οικονομική ενίσχυση από το κράτος. Η ολική αναστολή της χρηματοδότησης ενός ΑΕΙ δεν αντιτίθεται στην παροχή του δικαιώματος αυτού από το Σύνταγμα;

 Με το άρθρο 33, «Αναστολή Λειτουργίας Νέων Τμημάτων ΑΕΙ» επικρατεί η λογική του «ράβε-ξήλωνε». Αποδεικνύεται, για ακόμη μια φορά, ότι δεν υπάρχει εθνική στρατηγική για την παιδεία, λείπει η πολιτική αξιοπιστία από την ελληνική εκπαίδευση.

Θεωρούμε, επίσης, ότι θα έπρεπε να εντάξετε, ως επιπλέον κριτήριο αξιολόγησης, τη δυνατότητα πρόσβασης ατόμων με αναπηρία, τόσο στις υποδομές, όσο και τα εκπαιδευτικά προγράμματα και τις λοιπές εκπαιδευτικές δραστηριότητες και υπηρεσίες, συμβατικές και ηλεκτρονικές.

Με το άρθρο 34, προωθείτε την απαλοιφή του θρησκεύματος και της ιθαγένειας από τα αποδεικτικά απόλυσης και τα πιστοποιητικά σπουδών. Νομοθετείτε, λες και οι έννοιες «πατρίδα» και «θρησκεία» είναι λέξεις επικίνδυνες. Έχετε καταφέρει, με τις ανιστόρητες παρεμβάσεις σας, να πείσετε τη νεολαία μας ότι είμαστε ένα συνταγματικό, άθρησκο κράτος, παραγράφοντας την ιστορία και τον πολιτισμό της Ελλάδας, που είναι άρρηκτα συνδεδεμένη, με τη χριστιανική ορθόδοξη πίστη.

Με τη διάταξη του άρθρου 56, όπως αναφέρεται και στην Αιτιολογική Έκθεση, η γιορτή των Τριών Ιεραρχών παύει να συμπεριλαμβάνεται στις ημέρες σχολικής αργίας. Αναφέρεται, επίσης, ότι οι εορταστικές εκδηλώσεις, προς τιμήν τους, μπορεί να περιλαμβάνουν θρησκευτικές και εκπαιδευτικές δραστηριότητες, σχετικά με το έργο των Τριών Ιεραρχών. Ας μη γελιόμαστε, σε μια περίοδο βαθιάς πνευματικής κρίσης και έλλειψης πνευματικών προτύπων, το Υπουργείο Παιδείας, υπηρετώντας πιστά τις επιταγές της νέας εποχής, αποψιλώνει την παιδεία μας από τις πνευματικές της αξίες και πτωχαίνει, ακόμα περισσότερο, το πνευματικό επίπεδο των μαθητών της χώρας μας. Διότι, σταδιακά, καμία εορταστική εκδήλωση δεν θα λαμβάνει χώρα και ανοίγεται ο δρόμος για την κατάργηση των θρησκευτικών εκδηλώσεων, στα σχολεία και αυτό δεν θα το επιτρέψουμε.

Για την «Ελληνική Λύση», η ποιοτική αναβάθμιση της παιδείας, σε όλες τις βαθμίδες και η αξιολόγηση είναι πρωταρχικής σημασίας. Αυτές, όμως, πρέπει να υλοποιούνται, με αποκλειστικό γνώμονα, την προστασία της εθνικής αποστολής της παιδείας και της εκπαιδευτικής διαδικασίας προς όφελος των παιδιών μας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει, η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ, πάρα πολύ, όλους τους συναδέλφους για τη γόνιμη συζήτηση, έχουμε κρατήσει πολλές σημειώσεις, θα τις επεξεργαστούμε, στο πλαίσιο της κοινοβουλευτικής διαδικασίας, για να δούμε βελτιώσεις, που μπορούμε να επιφέρουμε στο νομοσχέδιο.

Θα ήθελα να σχολιάσω αρκετά από αυτά, που ειπώθηκαν, ξεκινώντας από την Αξιωματική Αντιπολίτευση. Σημείο πρώτο. Μίλησε η Εισηγήτρια της Αξιωματικής Αντιπολίτευσης για περικοπές της χρηματοδότησης. Και εγώ θα την ρωτήσω, πού ακριβώς τις είδατε, με την αύξηση, κατά 113 εκατομμύρια ευρώ, στον προϋπολογισμό του 2020; Δεύτερον, είπατε για τον περιορισμό της τακτικής χρηματοδότησης, ότι δηλαδή, τα πανεπιστήμια δεν θα πιάσουν το 20%. Κύρια Τζούφη, λυπάμαι, διαφωνούμε, κάθετα. Εγώ πιστεύω στα ελληνικά πανεπιστήμια, πιστεύω στο ανθρώπινο δυναμικό των ελληνικών πανεπιστημίων, εσείς προεξοφλείτε και να το ακούσουν οι πολίτες έξω ότι τα ελληνικά πανεπιστήμια δεν θα πιάσουν τα κριτήρια ποιότητας. Οι πολίτες μας κρίνουν και μας αξιολογούν.

Σημείο δεύτερο. Είπατε ότι περιορίζουμε εμείς το αυτοδιοίκητο. Άκουσον - άκουσον. Η Κυβέρνηση του ΣΥΡΙΖΑ είναι αυτή, που ψήφισε διατάξεις και εισήγαγε ένα υπερ-ρυθμιστικό πλαίσιο για τα μεταπτυχιακά. Η Βουλή αποφάσιζε, επί ΣΥΡΙΖΑ, πόσο θα αμείβεται κάθε καθηγητής, τι ποσοστό των διδασκόντων περνάνε, μέσα από το τμήμα, τι εκτός. Ένα υπερ-ρυθμιστικό πλαίσιο. Και λέτε σε εμάς για περιορισμό του αυτοδιοίκητου; Εμείς τι κάναμε; Τις καταργήσαμε αυτές τις διατάξεις. Γιατί; Για να επιστρέψουμε τις αρμοδιότητες στα πανεπιστήμια. Εκεί, δηλαδή, που φυσικά ανήκουν. Και επειδή λέτε για «περιορισμό αυτοδιοίκητου», να σας θυμίσω πόσες αναπομπές κάνατε εκλεγμένων καθηγητών πανεπιστημίων, γιατί δεν ήσασταν φιλικά προσκείμενοι; Να σας πω για τους φακέλους, που βρήκα, του κ. Γαβρόγλου, που είχε ξεκινήσει τη διαδικασία αναπομπής; Είχε ξεκινήσει διαδικασία αναπομπής εκλεγμένων καθηγητών πανεπιστημίων !

Πάρα πολλοί τέτοιοι φάκελοι, για τους οποίους υπήρχε αυτή η αγωνία «Τι θα γίνει; Θα ολοκληρωθούν οι διαδικασίες;». Ε, λοιπόν, δεν ολοκληρώθηκαν οι διαδικασίες, κυρία Τζούφη, διότι αυτή η Κυβέρνηση δεν πιστεύει σ' αυτή την παρεμβατικότητα στα πανεπιστήμια και αυτή είναι άλλη μια σημαντική ιδεολογική διαφορά μας.

Ρωτήσατε, εάν θα φέρουμε τροπολογίες, για τον περιορισμό της εισαγωγής φοιτητών. Όχι, κυρία Τζούφη! Εμείς δεν θα φέρουμε τροπολογίες! Εμείς δεν φέρνουμε τροπολογίες για τέτοια θέματα. Αυτά τα κάνατε εσείς! Εσείς ιδρύατε πανεπιστημιακά τμήματα, με βουλευτικές τροπολογίες. Βουλευτικές! Ούτε καν Υπουργικές! Για να φρεσκάρω τη μνήμη όλων, να θυμίσω μια: Βουλευτική Τροπολογία Βουλευτή ΣΥ.ΡΙΖ.Α., δε χρειάζεται να πω ποιου. Ιδρύεται Τμήμα Μουσειολογίας, στη Σχολή Κοινωνικών Επιστημών, για την ίδρυση του οποίου έχει ενημερωθεί και είναι σύμφωνη η Διοικούσα Επιτροπή του Πανεπιστημίου. Αυτή είναι η τροπολογία. Αυτό είναι το Τμήμα, που ιδρύσατε, με βουλευτική τροπολογία. Αυτά τα κάνατε εσείς. Εμείς δεν δρούμε έτσι, εμείς δρούμε θεσμικά. Την καταθέτω στα πρακτικά.

 Σημείο τέταρτο. Είπατε, κυρία Τζούφη, ότι προβλέπεται μια μικρότερη ανεξαρτησία, λιγότερη ανεξαρτησία της Αρχής, είπατε επί λέξη, «όλα στην Υπουργό Παιδείας». Ταυτόχρονα, όμως, σήμερα ο κ. Φίλης είπε «Στο Κόκκινο» ότι ο Πρόεδρος της Αρχής είναι υπερ-Υπουργός και παραέχει εξουσίες. Τελικά, τι πρεσβεύει ο ΣΥ.ΡΙΖ.Α.; Πρεσβεύει ότι η Αρχή είναι περιορισμένης ανεξαρτησίας, ότι όλα είναι στην Υπουργό ή πρεσβεύει ότι ο Πρόεδρος της Αρχής είναι ένας υπερ-Υπουργός; Ίσως πρέπει να διευκρινίσετε και εσωκομματικά τι πρεσβεύετε.

 Πέμπτον. Είπατε ότι ο ΣΥ.ΡΙΖ.Α. σέβεται τις Ανεξάρτητες Αρχές. Να θυμίσουμε ότι στη συγκεκριμένη Αρχή, για την οποία ομιλούμε, τοποθετήσατε Πρόεδρο τον μέχρι ακριβώς πριν προσωπικό σύμβουλο του πρώην Υπουργού Παιδείας; Να το θυμίσουμε αυτό; Όχι κάποιον άσχετο, αλλά τον προσωπικό σύμβουλο, ο οποίος, μάλιστα, γνωμοδοτούσε επί θεμάτων αναδιάταξης ακαδημαϊκού χάρτη. Για ποιον ακριβώς σεβασμό στις Ανεξάρτητες Αρχές μιλάτε; Να τα θυμόμαστε αυτά.

Σημείο έκτο. Είπατε και εδώ να σας διορθώσω, να δείτε λίγο το άρθρο 16γ, ότι δεν είναι σωστό να είναι μόνο ένας πυλώνας και συμφωνώ. Το άρθρο 16γ προβλέπει σχετικά με τη χρηματοδότηση, η οποία τελεί στην Αρχή της Αξιολόγησης, ότι θα εκδοθεί Υπουργική Απόφαση και όχι Απόφαση της Αρχής, η οποία θα προβλέπει συγκεκριμένα ποια είναι τα συγκεκριμένα κριτήρια, εν τέλει, σε τι βαθμό θα μπορούν να συνδυάζονται αυτά ή όχι και, άρα, γι' αυτό αναφέρθηκα, προηγουμένως, σε μία μη προσεκτική ανάγνωση του άρθρου 16 του νομοσχεδίου.

Σημείο τέταρτο. Χρηματοδότηση βάσει αξιολόγησης. Εγώ σας παραπέμπω σε δοκιμασμένα συστήματα, σε εξαιρετικές ευρωπαϊκές χώρες, όπως είναι η Φιλανδία, η Σουηδία, η Αυστρία και αυτά ισχύουν, σήμερα, δεν είναι συστήματα, που ξεκίνησαν και σταμάτησαν, είναι συστήματα βάσει των οποίων γίνεται η χρηματοδότηση βάση αξιολόγησης.

Σημείο όγδοο. Με ρωτήσατε και εσείς και ο κ. Φίλης για τις συνεργασίες με ξένα πανεπιστήμια και γιατί δεν έχουμε επαφές με ευρωπαϊκά πανεπιστήμια. Διαπιστώνω και εκεί μια πλημμελή παρακολούθηση της επικαιρότητας. Να σας θυμίσω ότι έχω συναντηθεί και έχουμε συναντηθεί και με τον κ. Υφυπουργό με Πρέσβεις και, ήδη, έχουμε κάνει συναντήσεις με τη Γαλλία, την Ισπανία, τη Γερμανία, το Ισραήλ. Όλα αυτά γίνονται, με τις τρεις πρώτες ευρωπαϊκές χώρες και το Ισραήλ και άλλες χώρες ευρωπαϊκές, προκειμένου ακριβώς να καταστήσουμε την Ελλάδα διεθνές κέντρο εκπαίδευσης. Το θέλουμε αυτό; Εμείς το θέλουμε! Εσείς το θέλετε; Θέλετε να προσελκύουμε φοιτητές, από όλο τον κόσμο; Θέλετε η Ελλάδα να γίνει πόλος έλξης φοιτητών, κάτι το οποίο θα έχει εξαιρετικά σημαντικά οφέλη για τους δικούς μας ακαδημαϊκούς, για τους δικούς μας φοιτητές, για τη δική μας ακαδημαϊκή κοινότητα; Εμείς θέλουμε! Εάν εσείς δεν θέλετε, μπορείτε να το δηλώσετε. Ευρωπαϊκά πανεπιστήμια: Πήγαμε εκεί, ήμασταν εκεί, την ημέρα, που επίσημα ξεκίνησε η λειτουργία του θεσμού και θα στηρίξουμε τα ελληνικά πανεπιστήμια, τα οποία συμμετέχουν στο European Universities. Αυτά πρεσβεύουμε. Αλλά γιατί να μείνουμε μόνο στην Ευρώπη και να μη κοιτάξουμε και εκτός Ευρώπης; Να κοιτάξουμε στην Κίνα, να κοιτάξουμε στην Αμερική, να κοιτάξουμε στο Ισραήλ, όπως είπα, να κοιτάξουμε σε άλλες χώρες. Ναι, κ. Φίλη, πήγα στην Αμερική, πράγματι, συνόδευσα τον Πρωθυπουργό σ' αυτό το ταξίδι, διότι υπάρχει ένα πάρα πολύ πρόσφορο έδαφος, προκειμένου να αναπτυχθούν περαιτέρω συνεργασίες, μεταξύ ελληνικών και αμερικανικών πανεπιστημίων. Η δική μας δουλειά είναι να ανοίξουμε διαύλους επικοινωνίας. Επαφίεται στα πανεπιστήμια το εάν θα αξιοποιήσουν ή όχι αυτούς τους διαύλους επικοινωνίας, που εμείς επιχειρούμε να ανοίξουμε. Ναι, συναντήθηκα με κορυφαία αμερικανικά πανεπιστήμια, όπως το Χάρβαρντ, όπως το Τζόρστον. Γιατί; Για να τους πείσω, κ. Φίλη - εάν εσείς διαφωνείτε να μας το πείτε - πόσο σημαντικό είναι να στέλνουν και αυτοί φοιτητές στη χώρα μας.

Τι έχει να χάσει η χώρα μας από το να έρθει ένας αμερικανός φοιτητής, εδώ το καλοκαίρι, για τέσσερις με έξι εβδομάδες και να παρακολουθεί καλοκαιρινά προγράμματα στα κλασικά γράμματα, να πληρώνει δίδακτρα, μόνο ο ξένος φοιτητής, έσοδα για το ελληνικό πανεπιστήμιο, βελτίωση του συνολικού ακαδημαϊκού πλαισίου για τον Έλληνα φοιτητή. Να ακούσω το ΣΥΡΙΖΑ, αν διαφωνεί με αυτές τις πρωτοβουλίες. Δεν με ενδιέφερε πάρα πολύ.

 Σημείο ένατο, αναστολή έναρξης - και όχι κατάργησης, όπως ειπώθηκε λαθεμένα - 37 νέων τμημάτων. Ειπώθηκε από την κυρία Τζούφη, χωρίς καμία διαβούλευση. Στις 7 Νοεμβρίου, εξαγγέλθηκαν, αυτό συζητήθηκε, εκτενέστερα, στη Σύνοδο των Πρυτάνεων, με όλους τους Πρυτάνεις και δεν είδα καμία αντίδραση. Υπήρχαν πρυτάνεις, που μας είπαν ότι δεν μπορούσαν να το κάνουν αυτό και ότι δεν είχαν τα μέσα, για να το υλοποιήσουν πολλοί πρυτάνεις.

Σημείο δέκατο, αποκλεισμός εκπαιδευτικών. Είναι ένα θέμα, που εθίγη και από το ΜέΡΑ25 και από άλλους συναδέλφους βουλευτές. Θυμίζω, ότι ο ΣΥΡΙΖΑ, ανάμεσα στα άλλα, επέφερε δύο καταστροφικά πλήγματα, που αφορούν στη στελέχωση των σχολείων μας. Το πρώτο είναι ότι κατήργησε την επιπλέον μοριοδότηση για όσους υπηρετούν σε δυσπρόσιτα σχολεία. Ο ΣΥΡΙΖΑ έκρινε ότι ο εκπαιδευτικός δεν πρέπει να έχει επιπλέον μοριοδότηση.

Το δεύτερο, που έκανε, είναι ότι κατήργησε την ποινική ρήτρα για όποιον δεν εμφανίζεται. Εμείς διαφωνούμε και με τα δύο. Για μας είναι προτεραιότητα η εύρυθμη λειτουργία των σχολείων, είτε αυτό είναι σε ένα απομακρυσμένο χωριό της Ελλάδος, είτε είναι στο κέντρο της Αθήνας και της Θεσσαλονίκης. Είναι για μας προτεραιότητα και γι' αυτό θα θεσμοθετήσουμε και άλλες ρυθμίσεις, οι οποίες στόχο θα έχουν, ακριβώς, την εύρυθμη λειτουργία του σχολείου, αλλά και τη δίκαιη μεταχείριση, απέναντι στον εκπαιδευτικό.

Σημείο ενδέκατο, η Θεολογική Σχολή Βοστόνης. Κανένα κονδύλι δεν προβλέπεται από το Υπουργείο Παιδείας. Δεν είναι αρμοδιότητα του Υπουργείου Παιδείας, είναι του Υπουργείου Εξωτερικών. Είναι εκτός Ελλάδος, είναι αρμοδιότητα του Υπουργείου Εξωτερικών. Φαίνεται ότι η διατήρηση της ταυτότητας των Ελλήνων της Ομογένειας, είναι ένα εθνικό καθήκον, το οποίο δεν αντιλαμβάνεται, δυστυχώς, η Αξιωματική Αντιπολίτευση.

Τελευταίο σημείο, το αγαπημένο μου, με βάση αυτά, που άκουσα σήμερα, από πολλούς Βουλευτές της Αξιωματικής αντιπολίτευσης. Όσον αφορά τα πτυχία των κολεγίων, ένα σοβαρό θέμα, εμείς προβλέπουμε αυτό, που ίσχυε, πριν το καταργήσετε εσείς. Να είμαστε σαφείς. Σημείο δεύτερο, προειδοποιητική επιστολή της Ευρωπαϊκής Επιτροπής 2019/4061, η οποία απειλεί, αυτή τη στιγμή, τη χώρα μας, με δυνάμει παραπομπή στο Ευρωπαϊκό Δικαστήριο, γιατί ακριβώς δεν προβλέψατε εσείς ισότιμη μεταχείριση αυτών των αποφοίτων, οι οποίοι έχουν περάσει από διαδικασίες αναγνώρισης, μέσω του ΣΑΕΠ, πλέον ΑΤΕΕΝ (Αυτοτελές Τμήμα Εφαρμογής της Ευρωπαϊκής Νομοθεσίας).

Είπε, ο κύριος Φίλης και το σημειώνω, ως μείζον θέμα, ότι φυτεύτηκε μια διάταξη – παράκαμψη του άρθρου 16 του Συντάγματος, οποιαδήποτε αλλαγή είναι υποκινούμενη από την Κυβέρνηση σας, ντροπή. Κολέγια τορπιλίζουν τη διαδικασία διορισμών. Κύριε Φίλη, το 2018, η Κυβέρνησή σας έκανε την πρόσκληση για τους Πίνακες Εκπαιδευτικών Γενικής Εκπαίδευσης. Η διάταξη αυτή είναι μέσα στην πρόσκλησή σας, για την οποία είπατε «μείζον θέμα, παράκαμψη, ντροπή». Οποιαδήποτε αλλαγή την υποκινεί η Κυβέρνηση σας, εσείς τη φέρατε, κύριε Φίλη, ο κύριος Γαβρόγλου την έχει υπογράψει, είναι μέσα στην προκήρυξή σας, σας επιστρέφω τους χαρακτηρισμούς. Είναι δική σας πρωτοβουλία.

Αφού είναι ανακρίβειες, το καταθέτω στα πρακτικά και σημειώνεται. Είναι το ΦΕΚ 1283/2018, «Πρόσκληση υποψηφίων εκπαιδευτικών πρωτοβάθμιας και δευτεροβάθμιας εκπαίδευσης γενικής εκπαίδευσης για τους πίνακες 2018 - 2019». Γιατί, λοιπόν, το κάνουμε τώρα; Τι συμβαίνει; Τι έκανε ο ΣΥΡΙΖΑ; Για να λέμε τα σύκα - σύκα και τη σκάφη - σκάφη. Ο ΣΥΡΙΖΑ, τέσσερα χρόνια στην εξουσία, εφάρμοσε κανονικότατα όλες τις ρυθμίσεις για τα κολέγια, κατά τα τέσσερα πρώτα χρόνια της διακυβέρνησης. Υπέγραψε, λοιπόν και προκήρυξη για πίνακες εκπαιδευτικών με ακριβώς αυτήν τη διάταξη, την οποία εσείς καταγγέλλετε, σε όλους τους τόνους σήμερα. Εσείς, ως ΣΥΡΙΖΑ, την υπογράψατε. Το κατέθεσα. Καταλαβαίνω ότι με αυτό, που μόλις σας είπα, δηλαδή, αυτό το οποίο κατακεραυνώσατε εσείς, με όλους τους όρους, το έχετε κάνει εσείς.

Στη σύντομη πορεία μου στην πολιτική, συνηθίζω να μιλάω με στοιχεία. Εγώ κατέθεσα στοιχεία. Κατέθεσα το συγκεκριμένο ΦΕΚ 1283/2018 – σας καλώ να το δείτε – υπογραφή Κωνσταντίνος Γαβρόγλου. Τι κάνετε, όμως; Τα τέσσερα πρώτα χρόνια της διακυβέρνησής σας, εφαρμόσατε, κανονικότατα, όλες τις ρυθμίσεις για τα κολέγια και μετά το 2019, ξαφνικά, σας έπιασε ένα μένος με τα κολέγια ! Γιατί τότε; Γιατί είχαμε εκλογές και έπρεπε να γίνεστε αρεστοί σε ένα συγκεκριμένο ακροατήριο. Φέρατε, λοιπόν, όλες τις ρυθμίσεις για τα κολλέγια, στο τέλος της διακυβέρνησής σας και έρχεστε τώρα, προκλητικά, να μας κουνήσετε εμάς το δάχτυλο για τα κολέγια ! Τα στοιχεία μιλούν από μόνα τους. Τα κατέθεσα και είναι σαφές. Αν αμφισβητείτε το Εθνικό Τυπογραφείο επί ημερών σας, να το ακούσουμε αυτό.

Τέλος, είπε η κυρία Τζούφη, θέλουμε την ενδυνάμωση του δημόσιου εκπαιδευτικού συστήματος. Συμφωνούμε, κυρία Τζούφη. Για αυτόν ακριβώς το λόγο ενισχύσαμε με 113 εκατ. τον προϋπολογισμό του 2020. Για αυτό, για πρώτη φορά, στην ιστορία του Ελληνικού Κράτους γίνονται μόνιμοι διορισμοί κατευθείαν εκπαιδευτικών Ειδικής Αγωγής. Γι΄ αυτό προχωράμε, ήδη, με τις 10.000 – δεν είδα να έκανε ο ΣΥΡΙΖΑ ούτε έναν – 10.500 εκπαιδευτικούς γενικής εκπαίδευσης.

Το πιο λυπηρό, όμως, σε όλα αυτά είναι το εξής. Ότι και τα 113 εκατομμύρια επιπλέον χρηματοδότηση για την παιδεία και για τους πρώτη φορά 4.500 μόνιμους διορισμούς στην Ειδική Αγωγή και τους 5.250 διορισμούς στη γενική εκπαίδευση, ο ΣΥΡΙΖΑ τους καταψήφισε στον προϋπολογισμό του 2020 ! Όλα αυτά, λοιπόν, καταψηφίστηκαν. Σας έδωσα ένα ΦΕΚ, κύριε Φίλη. Είναι του κυρίου Γαβρόγλου. Αμφισβητήστε το.

Όταν βρίσκεστε σε δυσμενή θέση, έχετε την τάση να φωνάζετε και νομίζετε ότι με αυτόν τον τρόπο, κάπως θα επικρατήσετε. Εγώ μιλώ με στοιχεία. Σας προκαλώ να τα αμφισβητήσετε.

Κυρία Κεφαλίδου, ευχαριστώ πάρα πολύ για τις παρατηρήσεις.

 Ο ν. 4009 ήταν ένα νομοθέτημα με πάρα πολλά θετικά στοιχεία, γι' αυτό και η Ν.Δ., τότε, τον είχε στηρίξει, παρότι δεν ήταν αυτονόητο πολιτικά. Είχαμε δει, όμως, πέρα και πάνω από Κόμματα και είχαμε στηρίξει αυτό το νομοθέτημα. Έχουν περάσει από τότε δέκα χρόνια γι' αυτό, λοιπόν, πάμε ένα βήμα παρακάτω, πάμε να μάθουμε από την πρακτική αυτών των δέκα ετών, πάμε να εκσυγχρονίσουμε, έτι περαιτέρω, το πλαίσιο.

Μιλήσατε για το συνολικό σχέδιο της Κυβέρνησης μας, στην παιδεία. Αυτό παρουσιάστηκε - εγώ δεν θυμάμαι άλλη Αξιωματική Αντιπολίτευση να έχει παρουσιάσει, με τέτοια λεπτομέρεια, το κυβερνητικό της σχέδιο – ήδη, από το Νοέμβριο του 2018, στην επίσημη παρουσίαση προγράμματος παιδείας της Ν.Δ.. Αυτό το πρόγραμμα ακόμη ισχύει. Δεν λέγαμε άλλα προεκλογικά και άλλα μετεκλογικά. Αυτό εξειδικεύτηκε, έτι περαιτέρω, με τις προγραμματικές δηλώσεις όλων των Υπουργών και των τριών, κατά την αρχή της κοινοβουλευτικής θητείας.

Είπατε για τη χάραξη στρατηγικής και αναρωτηθήκατε, γιατί πρέπει αυτή η Αρχή να έχει τέτοιο αποφασιστικό ρόλο. Η απάντηση είναι, κυρία Κεφαλίδου, ο ρόλος είναι αυστηρά εισηγητικός. Το λέει ο νόμος. Εισηγείται στον Υπουργό. Η τελική απόφαση είναι του Υπουργού. Το διευκρινίζω, είναι εισηγητικός ο ρόλος της.

Τελειώνω με το εξής: Καταθέτουμε κάποιες πρώτες νομοθετικές βελτιώσεις αναφορικά, ανάμεσα στα άλλα και με τη γιορτή των Τριών Ιεραρχών. Προβλέπουμε, συγκεκριμένα, ότι τηρείται, κατά τα λοιπά, το ωρολόγιο πρόγραμμα μαθημάτων. Αυτό γίνεται, γιατί γίνεται μια βελτιωτική ρύθμιση. Γι' αυτό ακριβώς τίθενται σε δημόσια διαβούλευση οι διατάξεις, για να βελτιώνονται ακριβώς οι διατάξεις. Τι θα ισχύει, λοιπόν, την ημέρα της γιορτής των Τριών Ιεραρχών; Θα γίνουν εορταστικές εκδηλώσεις το πρωί και, εν συνεχεία, κανονικότατα μαθήματα.

Με την ευκαιρία, ολοκληρώνοντας, να πω ότι θα ήθελα πραγματικά να ευχαριστήσω πάρα πολύ και τον Υφυπουργό και τον Γενικό Γραμματέα, οι οποίοι δούλεψαν, πάρα πολύ σκληρά, γι΄ αυτό το νομοσχέδιο, οι οποίοι κατέβαλαν πάρα πολύ μεγάλες προσπάθειες, για να δούμε τι συμβαίνει, σε άλλες χώρες, να συγκρίνουμε, να αξιολογήσουμε, να συζητήσουμε, με όλους τους εμπλεκόμενους φορείς και, πραγματικά, αυτό το έργο είναι αποτέλεσμα μιας συλλογικής προσπάθειας και τους ευχαριστώ και δημοσίως για τη σημαντική τους συμβολή.

Καταθέτω στα πρακτικά της νομοτεχνικές βελτιώσεις. Ευχαριστώ πολύ, κύριε Πρόεδρε.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, με συγχωρείτε...

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν έχετε το λόγο, κυρία Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, επί προσωπικού. Αναφέρθηκε πέντε φορές το όνομά μου και είναι η δεύτερη φορά, που η κυρία Κεραμέως διαστρέφει αυτά, που είπα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ πολύ, να κρατήσουμε τη διαδικασία, έτσι όπως πρέπει και η οποία δεν κρατήθηκε.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, αναφέρθηκε το όνομά μου πέντε φορές. Είμαι Εισηγήτρια και δικαιούμαι να απαντήσω. Θέλετε να απαντήσω, μετά τον κ. Υφυπουργό; Μετά χαράς, αλλά πρέπει να απαντήσω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν υπάρχει προσωπικό, κυρία Τζούφη. Αύριο, έχετε τη δυνατότητα να μιλήσετε και να τοποθετηθείτε.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, διέστρεψε αυτά τα οποία είπα και για τα χρήματα και για τον προϋπολογισμό. Εγώ μίλησα για ποσοστιαία μείωση στον προϋπολογισμό. Είναι η δεύτερη φορά, που το κάνει η κυρία Κεραμέως και η δεύτερη φορά, που μιλάει, γιακαταψήφιση των προσλήψεων, ενώ ξέρει πολύ καλά ότι η ίδια, τον προηγούμενο προϋπολογισμό, δεν τον είχε ψηφίσει, άρα, είχε καταψηφίσει τις προσλήψεις της Ειδικής Αγωγής. Επιμένει στην ίδια επιχειρηματολογία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Κυρία Τζούφη, αυτά που λέτε δεν καταγράφονται στα πρακτικά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Το ανακριβές ποιο είναι;

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Το ανακριβές είναι ότι εγώ, κυρία Κεραμέως, δεν είπα για μείωση. Μίλησα για ποσοστιαία μείωση στον προϋπολογισμό, που υπάρχει. Συγκριτικά, σε εμάς ήταν 6%, εσείς είστε στο 2,35%.

Επίσης, δεν είπα ότι θα υπάρξουν πανεπιστήμια, που δεν θα χρησιμοποιήσουν το 20%. Είπα ότι είναι δυνητικός κίνδυνος κάποια πανεπιστήμια να μην το καταφέρουν, γι' αυτό και όλοι οι Σύγκλητοι τοποθετούνται ότι είναι σε λάθος κατεύθυνση. Αν θέλουν να πάρουν το 100% της χρηματοδότησης και να επιβραβευθούν με το 20%.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το καταλάβαμε. Μιλήσατε στην εισήγησή σας και σας άκουσαν.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κοιτάξτε, δεν είπα τέτοια πράγματα, άρα, οφείλω να δώσω τις συγκεκριμένες απαντήσεις.

Όσον αφορά δε για τους φακέλους αναπομπής, η κυρία Κεραμέως ξέρει ότι τα πανεπιστήμια, εδώ και πάρα πολλά χρόνια, βασανίζονται από αυτή τη διαδικασία των κρίσεων, που πολλοί από αυτούς καταλήγουν και στις νομικές υπηρεσίες των Υπουργείων. Δεν είναι κριτήριο κατάργησης του αυτοδιοίκητου αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Υφυπουργός, ο κ. Διγαλάκης.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Κύριε Πρόεδρε, θέλω να απαντήσω για κάποια ζητήματα, που αναφέρθηκαν για τους ΕΛΚΕ. Πριν περάσω εκεί, θα ήθελα να κάνω ένα μικρό σχόλιο. Άκουσα, από την Εισηγήτρια της Αξιωματικής Αντιπολίτευσης, για σεβασμό στην ΑΔΙΠ και τις Ανεξάρτητες Αρχές. Πέραν του γεγονότος, που ανέφερε η κυρία Υπουργός, να θυμίσω ότι καμία από τις συγχωνεύσεις πανεπιστημίων και Τ.Ε.Ι. δεν πέρασε από την ΑΔΙΠ. Ακόμα και οι αντιστοιχίσεις για τις μεταγραφές, που προβλέπεται από τον νόμο να περάσουν από την ΑΔΙΠ φέτος, δεν πέρασαν από την ΑΔΙΠ. Αυτός ήταν ο σεβασμός, που δείξατε εσείς, στην Ανεξάρτητη Αρχή !

Όσον αφορά το 80-20, ότι δήθεν τιμωρεί τα πανεπιστήμια, που υστερούν και άκουσα και την κυρία Αναγνωστοπούλου, η οποία, δυστυχώς, δεν κάθισε, να λέει, «μα, πώς θα συγκρίνεις καθηγητές σε ένα επιστημονικό αντικείμενο, με καθηγητές, σε ένα άλλο, που έχουν άλλες δημοσιεύσεις κ.λπ.» και είναι και πανεπιστημιακός, όποιος ξέρει από αξιολογήσεις, ξέρει, ότι κανείς ποτέ δεν συγκρίνει μήλα με πορτοκάλια. Αν ένα περιφερειακό πανεπιστήμιο έχει λιγότερους πόρους, θα τους λάβει σε αυτούς υπ' όψιν και ο λόγος, που διαφωνούμε και είναι γεωλογικός λόγος, είναι, ότι για τις αξιολογήσεις, εμείς τους θέλουμε να τους κάνουμε όλους καλύτερους, θέλουμε όλα τα πανεπιστήμια να γίνουν καλύτερα και όχι να τα ισοπεδώσουμε όλα προς τα κάτω, αυτή είναι η βασική διαφορά.

Τώρα, να περάσω στους ΕΛΚΕ και να αποκαταστήσουμε και εδώ την αλήθεια. Το δημόσιο λογιστικό, κυρία Τζούφη, μπήκε με τον ν.4485/2017. Αρχικά, προβλεπόταν η εφαρμογή του από 1/1/2018, στη συνέχεια, με σειρά νομοθετημάτων, αναβλήθηκε και πήγε 1/1/2019 και εφαρμόστηκε αμιγώς δημόσιο λογιστικό, μέχρι τον Μάιο του 2019, οπότε, έγιναν κάποιες τροποποιήσεις, με το ν. 4610. Τώρα, γιατί τα λέω αυτά; Πρώτον, για να αποκατασταθεί η αλήθεια, αλλά και δεύτερον, γιατί θέσατε μια πολύ σοβαρή αιχμή, ότι το άρθρο 60 νομιμοποιεί παράνομες δαπάνες. Τι είναι το άρθρο 60; Επειδή, λοιπόν, άλλαξε το πλαίσιο, το Μάιο του 2019 και ξεχάσατε να βάλετε στο ν.4610 μεταβατικές διατάξεις, οι οποίες να ρυθμίζουν αυτό το θέμα, έρχεται αυτή η διάταξη και λέει ότι, εφόσον οι δαπάνες αυτές έγιναν, σύμφωνα με το προηγούμενο νομοθετικό πλαίσιο, είναι νόμιμες. Και να σας πω εδώ, ότι ακριβώς η ίδια διάταξη έμπαινε, όποτε είχαμε αλλαγές, στο πλαίσιο το διαχειριστικό των ΕΛΚΕ. Την είχατε βάλει και στον ν.4415/2017 και στον ν.4521/2018, απλά, κυρία Τζούφη, ξεχάσατε να τη βάλετε στο ν.4610 και αυτό διορθώνουμε τώρα.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Ποιες είναι οι δαπάνες των Τ.Ε.Ι. που δεν έχουν παραστατικά;

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Όχι, αφορούν τη διαχείριση των ΕΛΚΕ, καμία σχέση με τα Τ.Ε.Ι.. Διορθώνουμε ένα λάθος, που κάνατε στη νομοθέτηση του ν. 4610.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Γιατί δεν είχαν παραστατικά, γιατί ήταν νόμιμες;

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ήταν νόμιμες, γιατί τηρούσαν όλο το πλαίσιο, που προβλεπόταν, από τις υπουργικές αποφάσεις του προηγούμενου νομοθετικού πλαισίου, γι' αυτόν το λόγο.

Κυρία Κεφαλίδου, χαρακτηρίσατε το νομοσχέδιο άτολμο, διαδικαστικού χαρακτήρα, ότι αντικαθιστούμε στους ΕΛΚΕ, με άλλες γραφειοκρατίες, κάποιες γραφειοκρατίες και ζητήσατε ο επιστημονικός υπεύθυνος να προβλέψει τη δαπάνη, εφόσον έχει χρήματα στον προϋπολογισμό. Αυτό ακριβώς κάνουμε. Δηλαδή, φεύγουν οι τροποποιήσεις, ο έλεγχος, ανά κατηγορία δαπάνης και αν έχει χρήματα στο πρόγραμμά του ο ερευνητής, θα μπορέσει να κάνει τη δαπάνη. Και μάλιστα, βάζουμε και μια σειρά άλλων διευκολύνσεων, αντί να πρέπει να πάει στην Τράπεζα της Ελλάδος, να μπορεί να χρησιμοποιεί εμπορικές τράπεζες, να έχει καλύτερες υπηρεσίες κ.λπ., που θα τα συζητήσουμε στη συζήτηση κατ’ άρθρον.

Να πω, όμως, εδώ, ότι η μεταφορά των πόρων σε Νομικά Πρόσωπα Ιδιωτικού Δικαίου θα έχει, ως αποτέλεσμα, να ενταχθούν τα ΝΠΙΔ στους φορείς δημόσιας Κυβέρνησης και, με αυτόν τον τρόπο, να χάσουν την ευελιξία και τα ΝΠΙΔ. Αναφέρομαι στα ΝΠΙΔ του άρθρου 58 του ν.4009.

Σαφώς και εξετάζουμε, στο νόμο, που θα έρθει για τα Πανεπιστήμια, την ίδρυση Νομικών Προσώπων Ιδιωτικού Δικαίου, που, όμως, θα διαχειρίζονται τους ιδιωτικούς πόρους των Πανεπιστημίων. Ένταξη ερευνητικών προγραμμάτων και χρημάτων, τα οποία είναι δημόσιο χρήμα ή χρήμα της Ε.Ε., θα οδηγούσε στην απώλεια κάθε ευελιξίας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Και εμείς ευχαριστούμε τον κύριο Υπουργό.

Ολοκληρώθηκε η συνεδρίαση της Επιτροπής Μορφωτικών, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εθνική Αρχή Ανώτατης Εκπαίδευσης, Ειδικοί Λογαριασμοί Κονδυλίων Έρευνας Ανώτατων Εκπαιδευτικών Ιδρυμάτων, Ερευνητικών και Τεχνολογικών Φορέων και άλλες διατάξεις».

Αύριο, στις 11.30΄ το πρωί, θα γίνει η δεύτερη συνεδρίαση της Επιτροπής, με την ακρόαση των εξωκοινοβουλευτικών προσώπων. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Σενετάκης Μάξιμος, Λιβανός Σπήλιος, Μακρή Ζωή (Ζέττα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Βαγενά – Κηλαηδόνη Άννα, Αναγνωστοπούλου Αθανασία (Σία), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Δελής Ιωάννης, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 17.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**